ކަޅު ސަފުހާ (4) – Esfiya\n” ކޮންވާހަކައެއްހޭ މިއަހަނީ ” ކޮޅަށް ތެދުވަމުން ކުރިއަށްވުރެ ބާރަށް ޒައިކް ބުންޏެވެ. ސިއްސައިގެންގޮސް އިވީއަށް ބަލާލެވުނީ ސީދާ ޒައިކްގެ ލޮލަށެވެ.\nދެވަނަ ފަހަރަށްވެސް ހަމަ އެބާރުމިނުގަ ޒައިކް ސުވާލު ތަކުރާރު ކޮށްލިއެވެ. ޒައިކް ގެ އެފަދަ ސިފައެއް، އެރުޅިވެރިކަން ފެނުމުން އިވީ އިތުރަށް ބިރުގަނެ ދެރަވިއެެވެ. އެތައް ފަހަރަކު ދުވެފަ ނުކުންނަން ހިތަށް އެރި ނަމަވެސް ހުރި ފިޔަވަޅު މަތީ އިސްޖަހާލައިގެން ހުރެވުނީއެވެ. ކިތަންމެ ވަރަކަށް ހިތްވަރު ކުރި ނަމަވެސް ދެލޮލުން ފޭދިގެން އައި ކަރުނަ ތިކި ކޯތާފަތް ހުރަސް ކުރުމަށްފަހު ވެއްޓިގެން ދިޔައީ އެވެ.\n” ބުނަން އިވީ ރަނގަޅު ވާހަކައެއް. ކުރަން ހަވާލުކޮށްފަ ހުރި މަސައްކަތް ތައް ކުރެވޭތޯ ބަލާ. އުއްމީދު ކުރަން މީގެފަހުން ތިކަހަލަ ބޭކާރު ވާހަކަތައް ދެއްކުމަށް މިތަނަށް ނުވަންނާނެކަމަށް ” ޒައިކް އެއްނޭވާއިން ދޭން ބޭނުންވި މެސެޖް ދިންކަހަލައެވެ. ކުރީގެ އިވީ ނަމަ އަންނާނީ ރުޅިއެވެ. އެހެނަސް ރުޅި އައުމުގެ ބަދަލުގައި އިވީ ވަރަށްބޮޑައް ހިތުގަ ޖެހުނެވެ. މަޑުމަޑުން ދޮރު ލައްޕާލުމަށްފަހު ނުކުމެގެން ގޮސް ގޮނޑީގެ އިށީނދެލިއެވެ.\nނޫރާ އިނީ އިވީ ނުކުންނާނެ އިރެއްގެ އިންތިޒާރުގަ ކަމުން އަވަސް އަވަހަށް މޭޒާ ކައިރިވެލުމަށްފަހު ކަންތައް ވީ ކިހިނެތްތޯ އަހާލިއެވެ. ނަމަވެސް އިވީގެ ފެންކަޅިވެފައިވާ ދެލޮލުން ޖަވާބު ހޯދުމަކީ އުނދަގޫ ކަމަކަށް ނުވިއެވެ. ހާލަތުގެ ގޮތުން އިތުރަށް އެވާހަކަ ދައްކައިފިނަމަ އިވީ ދެރަވާނެތީ އާއެކު ނޫރާވެސް މަސައްކަތާއިގެން މަސްއޫލު ވިއެވެ.\nޖެހިގެން އޮތީ ހުކުރު ދުވަސް ކަމަށްވާތީ އޮފީހުގަ ރޭވެމުން ދިޔައީ އޮފީސް ދަތުރުގެ ކަންތައް ތަކެވެ. މާކުރިން ފެށިގެން ހަމަޖެހިފަ ވާ ކަމަކަށްވުމުން އެދަތުރު ނުގޮސް ކެންސަލް ކުރެވޭނެ އެއްވެސް މަގެއް އިވީއަކަށް ނެތެވެ. ދަތުރު ދިއުމަށް ހަމަޖެހިފަވާ މީހުންގެ ލިސްޓުގަ ޒައިކްގެ ނަން ހިމެނިފަވުން ވީ އިވީގެ ހިތަށް ލިބުނު އިތުރު އުނދަގޫ ކަމަކަށެވެ. އެކި މީހުންނާ އެކިކަންތައް ތައް ހަވާލު ކުރެވިގެން ދިޔައެވެ. ފަތިހު ޖެޓީއިން ދިމާވުމަށް ނިންމުމަށްފަހު ހުރިހާ އެންމެންވެސް ގެއަށް ދިއުމަށް ނުކުތީ އެކުއެކީއެވެ. އެންމެން ދިޔައިރުވެސް އިވީ މަޑުކޮށްލައިގެން ހުރީ ޓެކްސީ އެއްގެ އިންތިޒާރު ގައެވެ.\nހަމަ އެވަގުތެވެ. ޒައިކް އޮފީހުން ނުކުމެ ސައިކަލަށް އަރާ އިވީ ހުރަސްކޮށް ދިޔައެވެ. އޮފީސް މުއައްޒަފެއްގެ ހައިސިއްޔަތުންވެސް އިވީއަށް ބަލާލުން އެއީ ޒައިކް އަށް އުނދަގޫ ކަމަކަށްވެފައިވާ ހެން އިވީއަށް ހީވެގެން ދިޔައެވެ. ދެރަވި ނަމަވެސް އެކަން ހަނދާން ނައްތާލެވޭތޯ މަސައްކަތް ކުރަމުން އިވީ ޓެކްސީއެއް ނެގުމަށްފަހު ގެއާ ދިމާއަށް މިސްރާބު ޖެހިއެވެ.\nފަތިހުގެ ބަންގީގެ އަޑާއެކު ފޯނު ރިންގްވާން ފަށައިފިއެވެ. ކުރިންރޭ ރަނގަޅަށް ނުނިދުމުގެ ސަބަބުން އިވީއަށް ހޭލަން ބޮޑުކަމަކަށް ވިއެވެ. ގުޅީ ނޫރާ އެވެ. ތައްޔާރު ވެގެން ޖެޓީއަށް ނުކުންނަން ހަނދާން ކޮށްދިނުމަށެވެ. ދާހިތްނުވި ނަމަވެސް ތައްޔާރުވެލައިގެން ދަބަަހަށް ހެދުމެއް ލުމަށްފަހު ގެއިން ނުކުންނަން ތައްޔާރު ވެލިއެވެ. އިވީ ނުކުންއިރު ނާޒިމާވެސް ހޭލާ އުޅެއެވެ. މަންމަ ގާތު ބުނެލުމަށްފަހު އިވީ ގެއިން ނުކުމެ ހިނގައިގަތީ ޖެޓީ އާ ދިމާލަށެވެ.\nޖެޓީއަށް ދެވުނު އިރު ހުރިހާ އެންމެން ކަހަލަ ގޮތަކަށް އައިސް ވަނީ ހަމަވެފައެވެ. ނާންނަ މީހުންގެ ލިސްޓްގަ ހިމެނޭ އެކަކީ ޒައިކް އެވެ. ޒައިކް ގެ އިންތިޒާރުގަ އެތައް އިރަކު ތިބެންޖެހުނެވެ.\nދާންވީ މަންޒިލާ ހަމައަށް ފޯރިއިރު އިރުއަރާ ދުނިޔެ މައްޗަށް އަލިވިލެއްޖެއެވެ.\nމިކަހަލަ ހަމަހިމޭން ފަޅު ރަށަކަށް އާދެވުމުން ޒައިކް އަށް ލިބުނީ ބުނަން ނޭނގޭ ކަހަލަ ހިތްހަމަޖެހުމެކެވެ. މިއަދު ފެންނަން ހުރި ޒައިކް އަކީ އޮފީހުން ފެންނަ ޒައިކް އާ މުޅިން ތަފާތު މީހެކެވެ. ކުރުސޯޓަކާ ޓީޝާޓަކާއެކު ޒައިކް ފެންނަނީ ވަރަށް ފުރިހަމަ ކޮށެެވެ. އޮފީހުގެ ހުރިހާ އަންހެން ކުދިންގެ ނަޒަރުވެސް ސީދާވެފަވާ ޒުވާނަކީ ހަމަ ޒައިކް އެވެ. މިއެންމެންގެ ތެރެއިން އިވީ އަކީ އެކަކުއެވެ. ސިއްރުން ނަމަވެސް ޒައިކް އާ ދިމާލަށް ބަލާނުލާ އިވީއަށް ހުރެވޭގޮތެއް ނުވެއެވެ.\nޒައިކް އަށް ފެންނަމުންދިޔަ ހަމަހިމޭން މާހައުލުން އުފާވެރި އިހުސާސްތަކެއް ކުރެވެމުން ދިޔައެވެ. އެއީ ޒައިކް އަށް މުޅިންވެސް އާ ތަޖުރިބާ އެކެވެ.\nޒައިކްގެ އުމުރުން އެއްއަހަރުގައި މަންމަ މެލޭޝިޔާއަށް ދިރިއުޅުން ބަދަލުކުރީ މާމައާއި ކާފަގެ އެދުމުގެ މަތީންނެވެ. އެކްސިޑެންޓެއްގައި ބައްޕަ ނިޔާވުމުން މަންމަ އެކަނި މާލޭގައި ބަހައްޓަން މާމަމެން ބޭނުން ނުވީއެވެ. އެހެންކަމުން ގެ ކުއްޔަށް ދިނުމަށްފަހު ހުރިހާ އެންމެން މެލޭޝިޔާއަށް ދިރިއުޅުން ބަދަލުކުރީއެވެ. ޒައިކް އަކީ އަބަދުވެސް ކަންތައްތަކުގައި ވިސްނާ ކުއްޖެއްކަމުން ކިޔެވުމުގެ ހުރިހާ އަހަރެއްވެސް ކާމިޔާބުކޮށްފައިވަނީ މަތީ ވަނަތަކާއި އެކުއެވެ. މަންމަމެން ފަހުރުވެރިވާ ފަދަ ދަރިއަކަށް ޒައިކް ވެގެން ދިޔައީ އެހެންކަމުންނެވެ. އެކަމަކު މިހާރު ދުނިޔޭގަ ހުރީ ހަމައެކަނި ޒައިކްގެ މަންމަ އެވެ. ޒައިކް ގެ އުމުރުން ދިހައަހަރު ވީ އިރު މަންމަ ވަނީ ދެވަަނަ ކައިވެންޏެއް ކޮށްފައެވެ. އެކަމާ ދެކޮޅަށް އެއްވެސް ވާހަކައެއް ބުނާކަށް ޒައިކް ބޭނުމެއް ނުވެއެވެ. މަންމަ އަށް ލިބޭ ކޮންމެ އުފަލަކީ ޒައިކް އަށް ވެސް ލިބޭ އުފަލަކަށް ވުމުންނެވެ. މާލެ ބަދަލުވާން ނިންމި އެންމެ ބޮޑު ސަބަބަކީ ވެސް ޒައިކްގެ މިހާރުގެ ބައްޕަ، ޒައިކް ކިޔާ ގޮތުންނަމަ ބޭބެ ހަނީފު އެވެ. ހަނީފުގެ ގެ ނިމުމުން މާލެ ބަދަލުވީއެވެ. ޒައިކް މެންގެ ގެ އަދިވެސް ހުންނަނީ ކުރިއެކޭ އެއްގޮތަށް ކުއްޔަށް ދީފައެވެ.\nގޮނޑުދޮށުން ހިނގަމުން ހިނގަމުން ގޮސް ހުރިހާ އެންމެންވެސް މަޑުކޮށްލީ ހިޔާލިބޭ ބޮޑު ގަހެއްގެ ދަށުގައެވެ. ހެނދުނުގެ ސައި ހެދުމަށް ހަވާލު ކުރެވިފައިވާ ގްރޫޕް ކުދިން އަވަސް ވެގަތީ ސައިގެ ކަންތައް ތަކާއެވެ. ސައިތައްޔާރު ކުރެވެމުން ދިޔައިރުވެސް އެއްބަޔަކު ކެއުމާއިގެން ކުރިއަށް ދިޔައެވެ.\nއެކި އެކި ކުޅިވަރު ކުޅުމާ ސަކަރާތުގަ ވަގުތުތައް ހޭދަވެގެން ދިޔަގޮތް ނޭނގެއެވެ. މެންދުރުފަސް އެއްކޮށް ހާއްސަ ކުރެވިފައިވަނީ މޫދަށް އެރޭށެވެ. ކައި ނިމުމާއެކު އެންމެން އަވަސްވެގަތީ މޫދަށް އެރުމަށެވެ. ހުރިހާ އެންމެން ދިއުމުންވެސް އިވީ ގަސްދަށުގަ މަޑުކޮށްލައިގެން އިނީ އެހެން މީހުން ޖަހަމުން ދިޔަ ސަކަރާތް ބަލާށެވެ. އެ އެއެންމެންގެ ތެރެއިންވެސް ޒައިކް ވަކިން ހާއްސަކޮށް އިވީއަށް ފެންނަމުން ދިޔައެވެ. ހަމައެކަނި ސޯޓްގަ ހުންނައިރު އިސްތަށިތައް ކޮޅަށް ނުޖެހޭނެ އަންހެން ކުއްޖަކު ހުންނާނެ ބާވައެވެ.\nކިތަންމެ ނޫން ކަމަށް ހެދިގެން ކުޅިވަރުގަ ބައިވެރިވި ނަމަވެސް ޒައިކް އަށް އުނިކަމެއް ފާހަގަ ކުރެވެމުން ދިޔައީ ކީއްވެ ބާވައެވެ. އެއްގަމުގަ އިށީނދެލައިގެން އިވީ އިންގޮތުން އެތައް ފަހަރަކު ގޮވާލަންދާން ހިތް ބުނަމުން ދިޔައެވެ. އެކަމަކު ހިތުގެ އިހުސާސް ތަކުގެ މައްޗަށް ކޮންމެ ފަހަރަކުވެސް ޒައިކް ބާރުފޯރުވަމުން ދިޔައެވެ. އެދުވަހު އިވީ ކުރި އަމަލާ ދެއްކި ވާހަކަތައް އަދިވެސް ޒައިކް ކަންފަތުގާ ގުގުމަމުން ދިޔަ ކަހަލައެވެ. ހިތް އެދުނު ނަމަވެސް ޒައިކް ގަބޫލުކުރާ ގޮތުގައި އިވީ އަކީ ދޮގުހަދާ އެއްވެސް އުޅުމެއްނެތް އަންހެން ކުއްޖަކަށްމިވަނީ ވެފައެވެ. އެކަހަލަ އަންހެން ކުއްޖަކަށް ޒައިކްގެ ހިތުން ޖާގައެއް ދެވުނީ ކީއްވެބާއޭ އެތައްފަހަރަކު މިހާރު ޒައިކް ހިތާ ސުވާލު ކޮށްފިއެވެ.\n” އިވީ ދެންތިހެން ނީނދޭ ހިނގާބަލަ މޫދަށްއެރިލަން. ދަތުރުގެ ފޯރިވެސް ނުނަގާ ތިއިންނަނީ ” ނޫރާ ލޮނުތައް އިވީގެ މޫނަށް ފޮޅާލަމުން ބުންޏެވެ. އެތައްވަރަކަށް ކިޔައިގެންވެސް އިވީ އިންތަނުން ގުޑާވެސް ނުލިއެވެ. ފަހަރަކު މީހަކު އެކައްޗެއް ތަކުރާރު ކުރަން ފެށުމުން އިވީ އިންތަނުން ތެދުވެ ހިނގައިގަތީ ރަށުގެ އަނެއްފަރާތަށް ދިއުމަށެވެ. އެދުވަހުގެ އެހާދިސާއަށް ފަހު އިވީ މިވަނީ މުޅިން ބަދަލުވެފައެވެ. ކުރިންހުރި ލާނެތްގޮތްގަނޑު ކެނޑި ބަސްމަދުވެފައެވެ. މަޑުމަޑުން ހިނގަމުން ގޮސް ގޮނޑުދޮށާވާގޮތަށް ހުރި އުނދޯލީގަ އޮށޯވެލީ އެކަނިވެލާށެވެ. އޭރުވެސް ޖެހިގެން ހުރި އުނދޯލީގެ މީހަކު އޮތްކަމެއް އެއްވެސް ވަރަކަށް އިވީއަކަށް ނޭނގެއެވެ. އެހެންނޫނަސް ޒައިކް އުޅުނީ މޫދުގައެވެ. އެތަނަށް ޒައިކް އައިސްދާނެ ކަމަކަށް އިވީ ނުވިސްނައެވެ.\nކުރިމައްޗަށް ޒައިކް ހުއްޓުމާއެކު އިވީ ކުއްލިއަކަށް އުނދޯލިން ތެދުވިއެވެ.\n” މޮޅު ވާހަކައެއް ދައްކާލަން ހިތުލައިގެން ދޯ މިތަނަށް ތިއައީ. އޮފީހުގަ އަހަރެން އެއްޗެއް ނުބުނި ކަމަށްވިޔަސް އިވީ ހީނުކުރައްޗޭ އަހަންނަށް އެއްޗެއް ބުނަންނުކެރޭނެއޭ. އަހަރެންގެ ފަސްފަހަތުން މިތަނަށް ތިއައީ މިދަތުރުގެ ވާހަކަވެސް ރަނގަޅު ގޮތަކަށް ދައްކާލެވޭނޭ ކަމަށް ބަލާފަ ދޯ ” ޒައިކް ގެ ވިސްނުން އެހާ ހިސާބަށް ގޮސްދާނެކަމަށް އިވީއަށް ގަބޫލުކުރަންވެސް އުނދަގޫވިއެވެ.\n” ތިރީތި ސިފަ އަހަންނަށް ވަރަށް ކަމުދިޔަ. އެކަމަކު އޭރު ނޭނގެ ތިސިފައިގެ ފުރަގަހުގެ ފޮރުވިފަ ވަނީ ކިހާ ދަށުދަރަޖައިގެ އަންހެން ކުއްޖެއްކަމެއް. އަހަރެން ބޭނުންނަމަ އިވީ އޮފީހުންވެސް ކަނޑާލެވޭނެ. އެކަމަކު އިވީގެ ދަރަޖައަށް ވެއްޓުމަކީ އަހަރެން ކުރާނެ ކަމެއް ނޫން. ރަނގަޅުގޮތަކީ މިތަނުން ދިއުން. މިތަނަށް ކުރިން އައީ އަހަރެން. ހަަމަމިހާރު ދޭ މިތަނުން ” އެއްވެސް ރަހުމެއްނެތް ބަސްތައް އިވީގެ ނާޒުކު ހިތަށް ތޫނުކަށިތަކެއް ފަދައިން ހެރެމުން ދިޔައެވެ. މިފަހަރު އިވީއަށް ހަމަ ރަނގަޅަށްވެސް ރޮވިއްޖެއެވެ. ލޮލުން ފައިބަމުން ދިޔަ ކަރުނަތަކުން ޒައިކްގެ ހިތަށް އެއްވެސް އަސަރެއް ނުކުރިއެވެ. ފައިގަ ހުރި ބާރެއްލުމަށްފަހު އިވީ ދުއްވައިގަތީ އެތަނުން ދުރައް ދިއުމަށެވެ. ޒައިކް ނުފެންނަ ހިސާބަށް ދެވުމުން ހުރިދިމާލުގަ އިށީނދެ ބާރު ބާރަށް ރޯން ފެށިއެވެ.\nއަމިއްލަ ނަފުސާ މުހާތަބްކޮށް އިވީއަށް ބުނެވުނެވެ. އަހަރެންނަކީ ހަމަ އެހާ ގޯސް މީހެއް ހެއްޔެވެ؟ އަހަންނަށް އެދުވަހު ކުރެވުނު ކަންތަކަށް އިންތިހާއަށް ދެރަވެއެވެ. މައާފަށް އެދެން ބޭނުމެވެ. ކުށް ކުރެވެނީ އިންސާނުންނަށެވެ. އެކުށަށް މައާފު ލިބެން އަހަރެންނަށް ނެތީ ބާވައެެވެ. ޒައިކް އެވެ. އަހަންނަށް މައާފު ކުރާށެވެ. އެތައް އިރަކު ރުއިމަށްފަހު ހަމަޖެހިލައިގެން އިވީ އެންމެން ތިބި މަންޒިލަށް ހިނގައިގަތީ ފުރަން ކައިރިވެފަވުމާއެކުއެވެ.\nއެންމެންގެ ތެރެއިން ނޫރާ ފެނޭތޯ އިވީ ހޯދާލިއެެވެ. އެހެންމީހުންނާ ވަކިން ތަންކޮޅެއް ދުރުގައި ހުރި ނޫރާ އިވީއަށް ފެނުނެވެ. ދިޔަގޮތަށް ގޮސް ނޫރާ ގައިގަ އޮޅުލައިގަތުމަށްފަހު އިވީ ގިސްލާ ރޯންފެށިއެެވެ. އިތުރު މީހަކު އެވަގުތު އެތާ ހުރިކަންވެސް އިވީއަށް އިހުސާސެއް ނުކުރެވުނެވެ. ރޮމުން ރޮމުން އިވީ ޝަކުވާ ކުރަމުން ދިޔައީ ނޫރާ އާއެވެ. އިވީގެ ހުރިހާ ވާހަކަ އަކުންވެސް ދޭހަވަމުން ދިޔައީ އެދުވަހުގެ އެކަންތަކާ އިވީ ދެރަވެފަ ވާވަރެވެ. އެކަމާ އިވީ މައާފަށް އެދެން ކުރި މަސައްކަތް ވެސް ހާމަވަމުން ދިޔައެވެ.\n” އަހަންނަކީ ހަމަ އެހާ ވިޔާނުދާ މީހެއްތަ ނޫރާ. އެދުވަހަށްފަހު ނޭނގޭ އިހުސާސް ތަކެއް ޒައިކް އާ ދޭތެރޭ ކުރެވުން އެއީ އަހަރެންގެ ކުށެއްތަ؟ ކުށްކުރެވެނީވެސް އިންސާނުންނަށްކަން ކީއްވެތަ ޒައިކް އަށް ނުވިސްނެނީ. އަހަަންނަށް އިނގޭ އެއީ އަހަރެންގެ ވެރިމީހާކަން. އެކަމަކުވެސް ނޭނގި ނަމަވެސް މިހިތުން ޒައިކްގެ ނަން ފިލާނުދޭ. ” ރޮވޭވަރުން އިވީގެ އަޑުވެސް ނުކުންނަނީ ކިރިޔާއެވެ.\n” ނޫރާ ޒައިކް ގެ އެއްވެސް ކުށެއް އޮވެގެނެއްނޫނޭ އެދުވަހު އެގޮތަށް އަހަރެން އެވާހަކަ ދެއްކީ. ރުޅިގަދަވިވަރުން ވީގޮތެއް. ނޫރާ ބުނެބަލަ ޒައިކް ކައިރި އަހަންނަށް މާފު ކުރަން. ” އިވީ އަށް އަދިވެސް ރޮވެނީއެވެ.\n” މާފުކޮށްފިން ” އިވުނު އަޑާ ދިމާލަށް ފަސް އެނބުރި އިވީ ބަލާލިއެވެ.\n” ނުނިމޭ “\nYay m first\nV nice??waiting for next part…….\nWow wow it’s just likeastory…\nKoniraku next part.. v reethi mi part ves….?\nAwlhey haadha salhi ey waiting for the next part?❤\nV reethi. Next part kn irakn\nV rythi. When next part up kuraniy? Next part mihaa kuru bukurachey\nWow. Varah salhi. .. hama rangalhah ves rovijje.♡♡♡♡\nލޯބި August 9, 2017\nލޯބި April 2, 2013


Theyo libumuge massala adhives halleh nuvey, ithuru hafthaa eh nagaane: FSM | ThePress\nތެޔޮ ލިބުމުގެ މައްސަލަ ހައްލުވާން އަދިވެސް ހަފްތާއެއް!\n12 January 2022, 09:33\nފިއުލް ސަޕްލައި މޯލްޑިވްސް އިން ތެޔޮ ދޫކުރުމުގައި މި ވަގުތު ދިމާވަމުންދާ ދަތި ކަމަށް ހަފްތާއެއްހާ ދުވަސްތެރޭ ނިމުމެއް އަންނާނެ ކަމަށް ލަފާ ކުރެވޭ ކަމަށް އެ ކުންފުނީގެ މެނޭޖިންގް ޑިރެކްޓަރު މުހައްމަދު ގަސަމް ވިދާޅުވެއްޖެއެވެ.\nމީގެ ކުރިން ގަސަމް ވަނީ ތެޔޮ ލިބުމުގައި ދިމާމި ދަތިކަން މި މަހުގެ7ވަނަ ދުވަހުން ފެށިގެން ހައްލުވާނެ ކަމަށް ވިދާޅުވެފައެވެ. ނަމަވެސް މިއަދާ ހަމައަށް އައި އިރު ވެސް ރާއްޖޭގެ ބައެއް ސަރަހައްދު ތަކުން ޕްޓްރޯލެއް ނުލިބެއެވެ. އަދި ލިބޭ ސަރަހައްދުތަކުގައިވެސް ވިއްކަނީ ކޮންޓްރޯލް ކޮށްގެންނެވެ.\nމި ކަމާ ގުޅިގެން 'ދަ ޕްރެސް' އަށް މައުލޫމާތު ދެއްވަމުން ގަސަމް ވިދާޅުވީ، މި މަހުގެ7ވަނަ ދުވަހު ޕެޓްރޯލްގެ ދަތިކަން ހުއްޓި ކަސްޓަމަރުންނަށް ޕެޓްރޯލް އެއްވެސް ދަތި ކަމަކާ ނުލައި ލިބޭނެ ކަމަށް އޭރު ގަބޫލު ކުރެއްވުނު ނަމަވެސް އަދިވެސް އެ ދަތިކަން ހައްލު ނުވާ ކަމަަށެވެ. އެގޮތުން ކުރިން އޭނާ ވިދާޅުވި ގޮތަށް ތެޔޮ ވިއްކަމުން ދިޔަ ކުންފުނިތަކަށް އާ ސްޓޮކް މިހާރު ވަނީ ލިބިފައި ކަމަށް ގަސަމް ވިދާޅުވިއެވެ.\n"އަޅުގަނޑު ކުރިން ލަފާ ކުރި ގޮތަށް ތެޔޮ ވިއްކާ އެހެން ފަރާތްތަކުގެ ޝިޕްމަންޓް މިހާރު ލިބިފައި ހުރީ. ނަމަވެސް އަތޮޅުތަކުން ރަށްރަށުގައި ހުރި ސްޓޮކް މާ ބޮޑަށް ދަށްވެފައި ހުރީމައި، ބައެއް ހިސާބުތަކަށް ތެޔޮ ލިބުމުގައި ދަތިތަކެއް ދިމާވެފަ ވަނީ. ހުވަދު އަތޮޅު، އައްޑޫ، ފުވައްމުލަށް އެހިސާބުގައި މައްސަލައެއް ނޫޅޭ. އެ ހިސާބުގައި ޕެޓްރޯލްގެ އެކަށީގެންވާ ސްޓޮކެއް އެބަހުރި"\nނަމަވެސް ތެޔޮ ލިބުމުގައި އަދިވެސް އަތޮޅުތެރޭގެ ބައެއް ހިސާބުތަކަށް ދަތިވާކަން ފާހަގަވެފައިވާ ކަމަށް އޭނާ ވިދާޅުވިއެވެ. ބައެއް ހިސާބުތަކުން ތެޔޮ ސްޓޮކް ދަށްވެގެން މިފަދަ ދަތިތަކެއް ދިމާވަމުން އައި ކަމުގައި ވިޔަސް ދެކުނުގެ އަތޮޅުތައް ކަމަށްވާ ހުވަދޫ އަތޮޅާއި ފުވައްމުލަކުގެ އިތުރުން އައްޑޫ އަތޮޅުގެ ރައްޔިތުންނަށް އެއްވެސް ދަތިކަމަކާ ނުލައި ތެޔޮ ލިބެމުން ދާނެ ކަމަށް ގަސަމް ވިދާޅުވިއެވެ.\nތެޔޮ އެތެރެކޮށް ވިއްކާ ބައެއް ކުންފުނިތަކުގެ ސްޓޮކް ހުސްވުމުން އެސްޓީއޯގެ ތެޔޮ ސްޓޮކަށް އޮތް ޑިމާންޑް އިތުރުވުން މިހާރު ދިމާވަމުންދާ ގޮންޖެހުންތަކުން އަރައިގަތުމަށް މަސައްކަތް ކުރަމުން އަންނަ ކަމަށް ގަސަމް ވިދާޅުވިއެވެ.\n"އަޅުގަނޑުމެން އަދިވެސް ހަމަ ކުރިން ދިން ލިމިޓުގެ ތެރެއިން އަދިވެސް ތެޔޮ ދޫކުރަމުން މި ދަނީ. އަޅުގަނޑުމެންގެ ސްޓޮކް ވަންނަނީ މި މަހުގެ 15 ގައި، އެހެންވީމަ 16 ވަނަ ދުވަހު ބޯޓުން ތެޔޮ ހުސްކޮށްގެން 17 ވަނަ ދުވަހު ތެޔޮ ދޫކުރެވޭނެ ކަމަށް މި ބަލަނީ. އޭރުން މިހަރު މިދިމާވާ ދަތިތަކަށް ހައްލެއް ލިބިގެން ދާނެ"\nއެ ކުންފުނީގެ ފަރާތުން ފެނަކަ، ސްޓެލްކޯ ފަދަ ކުންފުނިތަކަށް ތެޔޮ ފޯރުކޮށް ދެމުން އަންނަ އިރު، ރަށްރަށުގެ އިންޖީނު ގެތަކަށް ބޭނުންވާ ވަރަށް ތެޔޮ ނެތިގެން އެއިން ރަށަކުން ކަރަންޓުގެ ހިދުމަތް ކެނޑުނަ ނުދޭން ބޮޑު އިސްކަމެއް ދީގެން މަސައްކަތް ކުރަމުން އަންނަ ކަމަށް އޭނާ ވިދާޅުވިއެވެ. ތެޔޮ ޑިމާންޑް އިތުރުވެގެން ދިޔުމަކީ ދިމާވި ބޮޑު ގޮންޖެހުމެއް ކަން ފާހަގަކުރައްވައި ގަސަމް ވިދާޅުވީ، އެސްޓީއޯއިން ތެޔޮ އެތެރެ ކުރަނީ އެކުންފުނިން ތެޔޮ ވިއްކާ އެވްރެޖް މިންވަރަށް ބެލުމަށް ފަހު އެ މިންގަނޑަށް ފެތޭ ވަރަށް ކަމަށެވެ. އެހެންކަމުން ކިތަންމެ ޑިމާންޑް ބޮޑުވެގެން ދިޔަޔަސް ދުވާލެއްގެ މައްޗަށް އެސްޓީއޯ އިން ދޫކުރުމަށް ކަނޑައަޅާފައިވާ މިންގަނޑުގެ އިތުރަށް ތެޔޮ ދޫނުކުރެވޭ ކަމަށް ގަސަމް ވިދާޅުވިއެވެ.\nއެހެންކަމުން ޑިމާންޑް އިތުރުވެގެން އައުމާ އެކު ރަށްރަށުން ތެޔޮ ބޭނުންވެގެން އޯޑަރު ކުރާ މިންވަރަށް ތެޔޮ މި ވަގުތު ފޯރުކޮށް ނުދެވޭ ކަމަށާއި ނަމަވެސް ޕެޓްރޯލް ސްޓޮކް ހުސްނުވެ އަނެއް ސްޓޮކް އައުމާ ހަމައަށް ހިފެއްހެއްޓޭނެ ކަމަށް އޭނާ ވިދާޅުވެއެވެ. މިކަމަށް ދެން ހައްލެއް ލިބެން އޮތީ އެސްޓީއޯ އިން އާ ތެޔޮ ސްޓޮކް ލިބިގެން ކަމަށް ގަސަމް ވިދާޅުވިއެވެ. އެ ގޮތުން މި މަހުގެ 15 ވަނަ ދުވަހު ލިބޭ އާ ސްޓޮކްގެ ތެޔޮ ދޫކުރަން ފެށުމާއެކު ތެޔޮ ލިބުމުގައި މިހާރު ހުރި ދަތިތަކަށް ހައްލެއް ލިބިގެން ދާނެ ކަމަށް އޭނާ ވިދާޅުވެއެވެ. އެ ސްޓޮކް ދޫކުރަން ފައްޓާނެ ތާރީހެއް ކަމަށް ލަފާ ކުރެވެނީ މި މަހުގެ 17 ވަނަ ދުވަސް ކަމަށް ގަސަމް ވިދާޅުވިއެވެ.\nހަބަރު އެސްޓީއޯ ފިއުލް ސަޕްލައި މޯލްޑްވްސް\nއެފްއެސްއެމްގެ ތެޔޮ ބާޖެއް އަނެއްކާވެސް ފަރަށް އަރައިފި\nއެހެން ކުންފުނިތަކުން ޕެޓްރޯލް ހުސްވެ އެފްއެސްއެމްއަށް ބާރުބޮޑުވެއްޖެ\nތެލުގެ ވައްކަން: އެފްއެސްއެމްގެ5މުވައްޒަފެއް ސަސްޕެންޑް


ދުނިޔޭގައި އުޅެމުންދާއިރު، އަބަދުވެސް މާތް ﷲ އަށް ބިރުވެތިވެ އެކަލާނގެ ޙަޟުރަތުން ރަޙުމަތަށް އެދެންވާނެއެވެ. އެކަލާނގެއަށް އުރެދިއްޖެނަމަ، ހުރި ޢަޛާބަކަށް ބިރުވެތިވެ، އެންގެވި ގޮތަށް ޢަމަލުތައް ބެހެއްޓުމުން، ލިބިގެންދާނެ ޘަވާބަށް އުންމީދު ކުރަންވާނެއެވެ\nމާތް ﷲ އަށް ބިރުވެތިވެ އެކަލާނގެ ރަޙުމަތަށްއެދުން.\n| 24 އޮކްޓޯަބަރ 2013\nދުނިޔޭގައި އުޅެމުންދާއިރު، އަބަދުވެސް މާތް ﷲ އަށް ބިރުވެތިވެ އެކަލާނގެ ޙަޟުރަތުން ރަޙުމަތަށް އެދެންވާނެއެވެ. އެކަލާނގެއަށް އުރެދިއްޖެނަމަ، ހުރި ޢަޛާބަކަށް ބިރުވެތިވެ، އެންގެވި ގޮތަށް ޢަމަލުތައް ބެހެއްޓުމުން، ލިބިގެންދާނެ ޘަވާބަށް އުންމީދު ކުރަންވާނެއެވެ. ތިމާގެ ހިތަށް ބިރުވެރިކަން ވަންނާނީ، އެކަލާނގެ އެންގެވި ގޮތަށްއުޅެ ގެންނެވެ. ﷲއަށް އުރެދޭ މީހުން އެކަލާނގެ ޢަޛާބުން ތިމާމެންނަށް ލިބިދާނެކަމަށް ބިރުވެތިވާންވާނެއެވެ. އެހެންކަމުން އެ ޢަޛާބުން ސަލާމަތްވުމަށްޓަކައި ތިމާ ސީދާވެގަތުމަކީ ވަރަށްވެސް ބޭނުންތެރިކަމެކެވެ.\nﷲއަށް ބިރުވެތިވުމުގެ މާނައިގައި ވަރަށްގިނަ ކަންތަކެއް ވެއެވެ. އެކަލާނގެ ކަށަކުޅަދުންވަންތަކަމަށް ބިރުވެތިވުމެވެ. ނަރަކައިގެ އަލިފާނަށް ބިރުވެތިވުމެވެ. ޞިރާޠުމަގާއި އެމަގުގެ ހަނިކަމާއިމެދު ބިރުވެތިވުމެވެ. މީގެ އިތުރުން އެމަގުން ނުވެއްޓި ހިނގައިފައި ތިމާއަށް ދެވިދާނެތޯ އާއި، ތިމާގެ މަންޒިލަކީ ނަރަކަތޯ ނުވަތަ ސުވަރުގެތޯ ހިތަށް ގެނެސް އެކަމުގެ ބިރުވެރިކަން އަބަދުވެސް ހިތުތެރޭގައި ބޭއްވުމެވެ.\nﷲއަށް ބިރުވެތިވުމާ ބެހޭގޮތުން ކީރިތި ޤުރުއާނުގައި ވަރަށް ގިނަ އާޔަތްތައް ވާރިދުވެފައިވެއެވެ. މި އާޔަތްތަކުގެ ތެރޭގައި އެކަލާނގެ ޛާތުފުޅަށް ބިރުވެތިވުމަށް އަންގަވަމުން ވަޙީކުރައްވާފައިވެއެވެ. "وَإِيَّايَ فَارْ‌هَبُونِ" (سورة البقرة:40) މާނައީ: ތިމަންރަސްކަލާނގެއަށް ތިޔަބައިމީހުން ބިރުވެތިވާށެވެ!" "وَيُحَذِّرُ‌كُمُ اللَّـهُ نَفْسَهُ ۗ " (سورة آل عمران: 28) މާނައީ: "އަދި، اللَّه އެކަލާނގެ عقاب އަށް ތިޔަބައިމީހުން ބިރުވެތި ކުރައްވަތެވެ." "إِنَّ بَطْشَ رَ‌بِّكَ لَشَدِيدٌ" (سورة البروج: 12) މާނައީ: "ހަމަކަށަވަރުން، ކަލޭގެފާނުގެ ވެރިރަސްކަލާނގެ ހިއްޕަވާ ހިއްޕެވުމަކީ، ގަދަފަދަވެގެންވާ ހިއްޕެވުމެއްކަން ކަށަވަރެވެ." " وَكَذَٰلِكَ أَخْذُ رَ‌بِّكَ إِذَا أَخَذَ الْقُرَ‌ىٰ وَهِيَ ظَالِمَةٌ ۚ إِنَّ أَخْذَهُ أَلِيمٌ شَدِيدٌ ﴿١٠٢﴾ إِنَّ فِي ذَٰلِكَ لَآيَةً لِّمَنْ خَافَ عَذَابَ الْآخِرَ‌ةِ ۚ ذَٰلِكَ يَوْمٌ مَّجْمُوعٌ لَّهُ النَّاسُ وَذَٰلِكَ يَوْمٌ مَّشْهُودٌ ﴿١٠٣﴾ وَمَا نُؤَخِّرُ‌هُ إِلَّا لِأَجَلٍ مَّعْدُودٍ ﴿١٠٤﴾ يَوْمَ يَأْتِ لَا تَكَلَّمُ نَفْسٌ إِلَّا بِإِذْنِهِ ۚ فَمِنْهُمْ شَقِيٌّ وَسَعِيدٌ ﴿١٠٥﴾ فَأَمَّا الَّذِينَ شَقُوا فَفِي النَّارِ لَهُمْ فِيهَا زَفِيرٌ وَشَهِيقٌ ﴿١٠٦﴾ " (سورة هود: 102-106) މާނައީ: "ރަށްތަކުގެ أهل ވެރިން އަނިޔާވެރިވެގެންވާ حال، ކަލޭގެފާނުގެ ވެރިރަސްކަލާނގެ އެ ރަށްތައް ހިއްޕަވާހިނދު، އެކަލާނގެ ހިއްޕެވުންއޮތީ، އެފަދައިންނެވެ. ހަމަކަށަވަރުން، އެކަލާނގެ ހިއްޕެވުމަކީ، ވޭންދެނިވި، ގަދަފަދަ ކަމެކެވެ. (102) ހަމަކަށަވަރުން، آخرة ގެ عذاب އަށް ބިރުވެތިވެއްޖެ މީހާއަށް އެކަމުގައި ހެތްކެއްވާކަން ކަށަވަރެވެ. އެއީ އެދުވަހަށްޓަކައި މީސްތަކުން އެއްކުރައްވާނޭ ދުވަހެކެވެ. އަދި އެއީ (އެންމެން) ދެކޭނޭ ދުވަހެކެވެ. (103) އަދި عدد ކުރައްވާފައިވާ މުއްދަތަކަށް މެނުވީ، ތިމަންރަސްކަލާނގެ އެދުވަސް ފަހެއް ނުކުރައްވަމެވެ. (104) އެދުވަސް އައުމުން، އެކަލާނގެ إذن ފުޅާއެކުގައި މެނުވީ، އެއްވެސް نفس އަކަށް ބަހެއްވެސް ނުބުނެވޭނެތެވެ. ފަހެ، އަބާއްޖަވެރިންނާއި، ބާއްޖަވެރިން އެއުރެންގެ ތެރެއިންވެއެވެ. (105) ފަހެ، އަބާއްޖަވެރިވި މީހުން ދަންނާށެވެ! ފަހެ، އެއުރެން ވާހުށީ، ނަރަކައިގައެވެ. އެއުރެން ބޭރަށްލާ ނޭވާގެ ގަދަ އަޑާއި، އެތެރެއަށްލާ ނޭވާގެ އަޑު އެތާނގައި ހުންނާނެތެވެ. (106)"\nމާތް ﷲ ގެ ޢަޛާބަށް ބިރުވެތިވުމަށް އެންގެވުމުގެ އިތުރުން ޢަޛާބުގެ ވައްތަރުތައްވެސް ވަނީ ކީރިތި ޤުރްއާނުގައި ސިފަ ކުރައްވައިފައެވެ. ވަޙީކުރައްވާފައިވަނީ މިފަދައިންނެވެ. " هَـٰذَانِ خَصْمَانِ اخْتَصَمُوا فِي رَ‌بِّهِمْ ۖ فَالَّذِينَ كَفَرُ‌وا قُطِّعَتْ لَهُمْ ثِيَابٌ مِّن نَّارٍ يُصَبُّ مِن فَوْقِ رُ‌ءُوسِهِمُ الْحَمِيمُ ﴿١٩﴾ يُصْهَرُ بِهِ مَا فِي بُطُونِهِمْ وَالْجُلُودُ ﴿٢٠﴾ وَلَهُم مَّقَامِعُ مِنْ حَدِيدٍ ﴿٢١﴾ كُلَّمَا أَرَ‌ادُوا أَن يَخْرُ‌جُوا مِنْهَا مِنْ غَمٍّ أُعِيدُوا فِيهَا وَذُوقُوا عَذَابَ الْحَرِ‌يقِ ﴿٢٢﴾" (سورة الحج: 19-22) މާނައީ: " މިއީ، އެއުރެންގެ ވެރިރަސްކަލާނގެއާމެދު ދެބަސްވީ ދެ خصم ންނެވެ. (އެބަހީ: مؤمن ންނާއި كافر ންނެވެ.) ފަހެ، كافر ވި މީހުންނަށް އަލިފާނުގެ ފޭރާންތަކެއް ތައްޔާރު ކުރައްވާފައިވެއެވެ. (އަދި) އެއުރެންގެ ބޯތަކުގެ މައްޗަށް ކެކިކެކިހުރި ހޫނުފެން އޮއްސަވާހުށްޓެވެ. (19) އެއިން އެއުރެންގެ ބަނޑުތަކުގައިވާ ތަކެއްޗާއި ހަންތައް ވިރުވާހުށްޓެވެ. (20) އަދި އެއުރެންނަށްޓަކައި، ދަގަނޑު ޗާބޫކުތަކެއް ވެއެވެ. (21) އެއުރެންނަށް ލިބޭ ވޭނެއްގެ ގަދަކަމުން، އެތަނުން އެއުރެން ނުކުންނަން އުޅެފި ކޮންމެހިނދެއްގައި، އަލުން އެތަނަށް إعادة ކުރައްވާ ހުށްޓެވެ. އަދި (އެއުރެންނަށް އަންގަވާނެތެވެ.) ނަރަކައިގެ އަލިފާނުގެ عذاب ގެ ރަހަ ތިޔަބައިމީހުން ލިބިގަންނާށެވެ! (22)" " انطَلِقُوا إِلَىٰ مَا كُنتُم بِهِ تُكَذِّبُونَ ﴿٢٩﴾ انطَلِقُوا إِلَىٰ ظِلٍّ ذِي ثَلَاثِ شُعَبٍ ﴿٣٠﴾ لَّا ظَلِيلٍ وَلَا يُغْنِي مِنَ اللَّـهَبِ ﴿٣١﴾ إِنَّهَا تَرْ‌مِي بِشَرَ‌رٍ كَالْقَصْرِ ﴿٣٢﴾ كَأَنَّهُ جِمَالَتٌ صُفْرٌ ﴿٣٣﴾ وَيْلٌ يَوْمَئِذٍ لِّلْمُكَذِّبِينَ ﴿٣٤﴾" (سورة المرسلات: 29-34) މާނައީ: "(އެއުރެންނަށް އަންގަވާނެތެވެ.) ތިޔަބައިމީހުން ދޮގުކޮށްއުޅުނު ކަންތަކަށް ތިޔަބައިމީހުން ހިނގައިދާށެވެ! (29) ތިންކަތްޕަށް ކަފިވެފައިވާ ހިޔަންޏެއްގެ ތެރެޔަށް (އެބަހީ: ނަރަކައިގެ އަލިފާންގަނޑުގެ ދުމުގެ ތެރެޔަށް) ތިޔަބައިމީހުން ހިނގައިދާށެވެ! (30) (އެއިން) ހިޔަލެއްވެސް ނުދެތެވެ. އަދި ހުޅުގަނޑުގެ ހޫނުން ސަލާމަތްކޮށެއްވެސް ނުމެދޭމެއެވެ. (31) ހަމަކަށަވަރުން، ބޮޑެތި ގަނޑުވަރުފަދަ ކަނިތައް، އެ ހުޅުގަނޑު އުކައެވެ. (32) އެ ކަނިތައް، ރީނދޫކުލައިގެ جمل ތަކެއް ފަދައެވެ. (33) ދޮގުކުރާ މީހުންނަށް އެދުވަހުން ގެއްލުމާއި ހަލާކު ހުށްޓެވެ. (34)"\nމަސްދަރު: http://islaameenoor.com/1161 މިއީ އިސްލާމީ ނޫރުސައިޓުގައި މޫސާ އަންވަރު ޙަސަން ލިޔުމެކެވެ.


India Ge Ehee Aa Eku Furathama Faharah Lanka Ge Air Force Ah Anhen2Pilot In - Vaguthu\nއިންޑިއާގެ އެހީއާއެކު ފުރަތަމަ ފަހަރަށް ލަންކާގެ އެއާފޯސް އަށް އަންހެން ދެ ޕައިލެޓުން\nސްރީ ލަންކާގެ އެއާފޯސް އަށް ފުރަތަމަ ފަހަރަށް އަންހެން ދެ ޕައިލެޓުންނަށް އުދުހުމުގެ ހުއްދަ ދީފިއެވެ.\nސްރީންކާގެ ވައިގެ އަސްކަރިއްޔާގެ ޕައިލެޓުންގެ ގޮތުގައި މި ދެ ޕައިލެޓުން ހަމަޖައްސާފައި ވަނީ މި ހަފްތާގެ ކުރީކޮޅުއެވެ. އެއް އަހަރުގެ ހާއްސަ ތަމްރީނަކާ އެކު މި ޕައިލެޓުން ތަމްރީނު ވެފައި ވަނީ އިންޑިޔާގެ ހައިދަރްއާބާދުގެ ކައިރީގައި އޮންނަ ދުންޑިގަލް ބޭސްޑް އެއާ ފޯސް އެކެޑަމީގައި 2018 ވަނަ އަހަރުން މިދިޔަ އަހަރުގެ ނިޔަލަށެވެ.\nއިންޑިއާގެ އަސްކަރިއްޔާގެ އެހީތެރިކަމާއެކު ރަންގަނާ ވޯރަވަރްދަނާ އާއި ޕަވިތްރާ ގުނަރަތްނޭ ލަންކާގެ ވައިގެ އަސްކަރިއްޔާގެ ފުރަތަމަ އަންހެން ދެ ޕައިލެޓުންނަށް ވެގެން ދިއުން އެއީ އެ ގައުމުގެ އަސްކަރިއްޔާ އަށާއި އެ ދެ ޕައިލެޓުންނަށް ލިބިގެންދިޔަ ފަހުރެއް ކަމަށް ގިނަ ބަޔަކު ގަބޫލު ކުރެއެވެ.\nވީރަވަރްދަނާ ބުނީ ޕައިލެޓަކަށް ވުމަކީ ކުޑައިރުއްސުރެ ދެކެމުން އައި ހުވަފެނެއް ކަމަށާއި އަދި އުދުހުމުގެ މިކަހަލަ ފުރުސަތެއް ހައިދަރްއާބާދުގެ އޭއެފްއޭ އިން ދުވަހަކުވެސް ލިބޭނެ ކަމަށްވެސް އުންމީދު ނުކުރާ ކަމަށެވެ. އޭނާ ވަނީ އިންޑިއަން އެއާ ފޯސް އަށް ވަރަށް ބޮޑަށް ޝުކުރުވެރިވާ ކަމަށް ވެސް ބުނެފައެވެ.\nވައިގެ އަސްކަރިއްޔާގެ ޕައިލެޓުންނާއި ގުޅުނު ދެ އަންހެން ޕައިލެޓުންނަކީ މި ހަފްތާގެ ކުރީކޮޅު އެ ގައުމުން އުދުހުމުގެ ހުއްދަ ދީފައިވާ 53 ކެޑޭޓުންގެ ތެރޭގައި ހިމެނޭ ދެ ޕައިލެޓުންނެވެ. މި ޕައިލެޓުން އިންޑިއާއަށް ތަމްރީނު ހޯދުމަށް ފޮނުވާފައި ވަނީ 2017 ވަނަ އަހަރު ސްރީލަންކަން އެއާ ފޯސް ގައި ބޭސިކް ކޮމްބެޓް ޓްރެއިނިންގް ވެސް ނިންމާލުމަށް ފަހުގައެވެ.\nއޭއެފްއޭ އިން މި ޕައިލެޓުން ހަދާފައި ވަނީ ބޭސިކް ޕްލައިންގް ޓްރެއިނިންގެ ތެރެއިން ޕައިލޭޓަސް ޕީސީ-7 އެމްކޭ2 އެއާކްރާފްޓްއެވެ. އަދި ލަންކާއަށް ދިއުމުގެ ކުރީން ޗައިނީސް ވައި-12 ލައިޓް ޓްރާންސްޕޯޓް އެއާކްރާފްޓް ޓްރައިނިންގް ވެސް ހަދާފައި ވެއެވެ. މި ދެ އަންހެން ޕައިލެޓުންވެސް ލަންކާއިން ބޭރުގެ ގައުމަކަށް ފުރަތަމަ ފަހަރަށް ދިޔައީ އިންޑިއާ އަަށެވެ. ގުނަރަތްނޭ ބުނީ ލިބުނު ކާމިޔާބުގެ އަސްލަކީ ކޯހުގައި ލިޔަވައިދިން މުދައްރިބުން ކަމަށާއި އެ ފަރާތުން ދިން އިރުޝާދުތަކާއި ދަސްކޮށްދިން ކަންކަން އަބަދުވެސް ހަނދާނުގައި ބަހައްޓާނެ ކަމަށެވެ.\nގުނަރަތްނޭ ބުނީ އެމީހުންނާއެކު އިންޑިއާ އިން ބައިވެރިވި ކެޑޭޓުންނަކީ ބޭބެއިންނާއި ދައްތަމެން ފަދަ ބައެއް ކަމަށާއި އެކުގައި މަސައްކަތް ކުރުން އެއީ ގޭގައި އެއްކޮށް އުޅުން ފަދަ ތަނަކަށް އެތަން ހަދައި ދިނީ އެ ކެޑޭޓުން ކަމަށެވެ. އަދި ޓްރެއިނިންގެ ތެރެއިން ދެކެވުނު ވާހަކައިގެ ތެރެއިން އެ ގައުމުގެ ސަގާފަތްތަކާއި އާދަކާދަތައްވެސް ދަސްވި ކަމަށް އޭނާ ފާހަގަ ކުރިއެވެ.\nރާއްޖޭގެ އެއަރ ފޯރސް ކަންތައް ކިހިނެއްބާ އޮތީ؟ އިންޑިއާ އިން އެކަންވެސް ކުރާގޮތަކަށް ކަންނޭގެ ހަދާނީ. މިހެންމިބުނީ ބާ ހެލިކޮޕްޓަރު ގަނޑެއްވެސް ދިވެހިސިފައިންނަށް ދުއްވަން ދަސްވި ކަމަކަށްނުވީމަ.\nނޮވެމްބަރު 22, 2020 14:11\nހާދަ ލޯބި ދެކުދިންނޭ ދޯ ބައްދަލްކޮއްލަން ބޭނުން\nނޮވެމްބަރު 22, 2020 17:58\nރާއްޖެގަ ވެސް ސިފައިންގެތެރޭގަ ކުރިން އުޅުނު ޕަިލެޓް ޓްރޭނިންގް ހަދައިގެން ތިއްބެވި އޮފިސަރުންނާ އެއަކްރާފްތް އިންޖިނެރުންވެސް އެފަރާތްތައް ސިފައިންގެތެރޭން މިހާރު ވަނީ ވަކިވެގެން ގޮއްސާ.


"Toofan" akee Farhan Akhtar ge emme molhu filmah vaane | Mihaaru\n"ތޫފާން" އަކީ ފަރުހާން އަޚްތަރުގެ އެންމެ މޮޅު ފިލްމަށް ވާނެ\n03 އެޕްރީލް 2020 - 08:44\nމި އަހަރުގެ ފަހުކޮޅު ގެނެސްދޭން ނިންމާފައިވާ ކުޅިވަރު ފިލްމު "ތޫފާން" އަކީ ކެރިއަރުގައި މިހާތަނަށް ކުޅޭ އެންމެ މޮޅު ފިލްމަށް ވާނެ ކަމަށާއި މިއީ މިހާތަނަށް އެންމެ ބުރަކޮށް މަސައްކަތްކުރަން ޖެހުނު ފިލްމު ކަމަށް ފަރުހާން އަޚްތަރު ބުނެފި އެވެ.\nމި ފިލްމަކީ 2013 ވަނަ އަހަރު ފަރުހާނާ އެކު "ބާބް މިލްކާ ބާގް" ގެނެސްދިން ޑައިރެކްޓަރު އޯމް ޕްރަކާޝް މެހެރާ ހަދާ ފިލްމެވެ. އިންޑިއާގެ ކުރީގެ އެތުލީޓް މިލްކާ ސިންގްގެ ރޯލް އެ ފިލްމުގައި ކުޅެގެން ފަރުހާނަށް އެންމެ މޮޅު އެކްޓަރުގެ ނެޝަނަލް އެވޯޑް ވެސް ލިބިފައިވެ އެވެ. "ބާގް މިލްކާ ބާގް" އަކީ ކެރެކްޓާ އަށް ތައްޔާރުވުމުގެ ގޮތުން ފަރްހާން ހަށިގަނޑަށް ވެސް ވަރަށް ބޮޑު ބަދަލުތަކެއް ގެނައި ފިލްމެކެވެ.\nހަމަ އެގޮތަށް "ތޫފާން" އަކީ ވެސް ހަމަ އެހާ ބޮޑަށް ފިޒިކަލީ ތައްޔާރުވާން ޖެހުނު ފިލްމެކެވެ. މި ފިލްމުގައި ފަރުހާން ފެނިގެންދާނީ ބޮކްސިންތެޅުންތެރިއެއްގެ ރޯލުންނެވެ. އަދި ފިލްމުގެ ޝޫޓިން ފެށުމުގެ ކުރިން އޭނާ ވަނީ ވަރަށް ގިނަ ޓްރޭނިންތަކެއް ވެސް ހަދައިފަ އެވެ.\n"ދިލް ޗާތާހޭ" އާއި "ޑޮން" ފަދަ ފިލްމުތަކުގެ ޑައިރެކްޓްކޮށްފައިވާ ފަރުހާން ބުނިގޮތުގައި "ތޫފާން" އަށް ކުރެވޭ އުންމީދުތައް ވަރަށް ބޮޑެވެ. އަދި އޭނާގެ ކެރެކްޓާ އަށް 100 ޕަސަންޓް ދީފައިވާނެ ކަމަށް ބުންޏެވެ. ފަރުހާން ބުނީ މި ފިލްމަކީ ބެލުންތެރިން ފިލްމާ ދޭތެރޭކުރާ އުންމީދުތައް ހަގީގަތަކަށް ހަދައިދޭނެ ފިލްމެއްކަމާ ދޭތެެރޭ ޝައްކެއް ނެތެވެ. އެގޮތުން "ތޫފާން" ގެ މުޅި ޓީމް ވަރަށް ވެސް ފުރިހަމަ، މޮޅު ފިލްމެއް ގެނެސްދޭން މަސައްކަތްކޮށްފައިވާ ކަމަށް ބުންޏެވެ.\nޖުމްލަ 50 ކްރޯޑް ރުޕީސް (7 މިލިއަން ޑޮލަރު) ގެ ބަޖެޓަކުން ހަދާފައިވާ ފިލްމުގެ ކާސްޓުންގެ ތެރޭގައި މުރްނާލް ތާކޫރް، ޕަރޭޝް ރާވަލް އަދި އީޝާ ތަލްވާރު ހިމެނެ އެވެ.\nކުރިން މި އަހަރުގެ އޮކްޓޯބަރު2ގައި ސިނަމާތަކަށް ގެނެސްދޭން ނިންމި "ތޫފާން" ބެލުންތެރިންނާ ހަމައަށް އަންނާނީ މި އަހަރުގެ ސެޕްޓެމްބަރު 18 ގަ އެވެ.\nއިތުރު ލިޔުންތައް ބޮލީވުޑް ބޮކްސިން\nފަރްހާން ބޮކްސިން ކުޅުންތެރިއެއްގެ ރޯލަށް


Libunu thajribaain govumuge hageegayi hoadheyne: Umar\nލިބުނު ތަޖުރިބާއިން ގޮވުމުގެ ހަގީގަތް ހޯދޭނެ: އުމަރު\nއުމަރު ކިޔަވާ ވިދާޅުވި ދުވަސްވަރު ނަގާފައިވާ ފޮޓޯއެއް: އޭނާ ކިޔަވާ ވިދާޅުވެފައި ވަނީ ކްރިމިނަލް އިންވެސްޓިގޭޝަންގެ ދާއިރާއިން.\nރިޔާސީ ލޯންޗްކޮޅުގައި އެއްޗެއް ގޮއްވާލި ހާދިސާގެ ތަހުގީގު ހިނގާއިރު ޖިނާއީ މައްސަލަތައް ތަހުގީގު ކުރުމުގައި ރާއްޖެއިން ބޭރުން ލިބިވަޑައިގަތް ތައުލީމާއި ތަޖުރިބާ، އެ ހާދިސާގެ ހަގީގަތް ހޯދަން އެހީއަކަށްވެފައިވާ ކަމަށް ހޯމް މިނިސްޓަރު އަދި ކޮމިޝަން އޮފް ނޭޝަނަލް އިންކްއަރީގެ ކޯޗެއާ އުމަރު ނަސީރު ވިދާޅުވެއްޖެ އެވެ.\nއުމަރު މިރޭ ކުރެއްވި ޓްވީޓެއް ކުރައްވާ އެހެން ވިދާޅުވި އިރު، ޖިނާއީ ތަހުގީގު އޮފިސަރު ކަމުގެ ކޯސް ފުރިހަމަކުރެއްވި ބޭރުގެ އެކަޑަމީއަކުން އޭނާއަށް ދީފައިވާ ލިޔުމާއި ކިޔަވާ ވިދާޅުވި ދުވަސްވަރުގެ ފޮޓޯއެއް ވެސް ހިމަނާފައިވެއެވެ.\nއުމަރުގެ ޓްވީޓްގައި ވިދާޅުވީ އޭރު ކިޔެވި ތަކެތީގެ ބޭނުން މިހާރު ހިނގައިގެން އުޅޭ ހާދިސާ ތަހުގީގުކޮށް ހަގީގަތް ހޯދުމުގައި އެހީތެރިވެދޭ ކަމަށެވެ. އިތުރު އެއްޗެއް އޭނާ ވިދާޅުވެފައެއް ނުވެ އެވެ. މީގެ ކުރިން އުމަރު ވިދާޅުވެފައިވާ ގޮތުގައި ތަހުގީގަށް އަންނަނީ ކުރިއެރުންތަކެއް ލިބެމުންނެވެ.\nއެ ހާދިސާ ތަހުގީގު ކުރާ އިންކްއަރީ ކޮމިޝަންގެ ކޯޗެއާއަކަށް އުމަރު ނަސީރު އިންނަވާތީ މިހާރުގެ ނައިބު ރައީސް އަހުމަދު އަދީބު ވަނީ ސުވާލުތަކެއް ކުރިމަތި ކުރައްވައިފަ އެވެ. އަދި ނައިބު ރައީސްގެ ސަޕޯޓަރުން ގެންދަވަނީ އެ ހާދިސާގެ ހުރިހާ ކަމެއް ނައިބު ރައީސްގެ ބޮލުގައި އެޅުވުމަށް މަސައްކަތް ކުރައްވަނީ އުމަރު ކަމަށް ތުހުމަތުކޮށްފަ އެވެ.\nމީގެ އިތުރުން މި ހާދިސާއަށް ފަހު އުމަރުގެ ނަމުގައި ތަފާތު ފޭކް އެސްއެމްއެސްތައް ދަނީ ދައުރުވަމުންނެވެ.\nއެކަމަށް ރައްދު ދެއްވައި އުމަރު ރޭ ވިދާޅުވެފައި ވަނީ އޭނާގެ ނަމުގައި އެކި ފާޑުގެ އަސްލެއް ނެތް މެސެޖްތަކާއި ސްކްރީންޝޮޓްތަކެއް ދައުރު ކުރަނީ ރައީސްގެ ލޯންޗްކޮޅުގައި ބޮން ގޮއްވާލުމަށް ފަހު އެކަން ފޮރުވަން އުޅޭ ބަޔަކު ކަމަށެވެ.\nއެ މައްސަލަ ތަހުގީގު ކުރި ބޭރުގެ އެކްސްޕާޓުން ނިންމާފައި ވަނީ ރައީސްގެ ލޯންޗްކޮޅުގައި ބަޔަކު އެއްޗެއް ގޮއްވާލީ ކަމަށެވެ. އަދި ގޮއްވާލި އެތި ހަރުކޮށްފައި ހުރީ ލޯންޗް ކެޕްޓަން އިންނަ ގޮޑި ދަށުން ވީއައިޕީ ކެބިންގެ ތެރޭގައި ކަމަށް ވެސް ބައެއް ރިޕޯޓްތައް ބުނެފައިވެ އެވެ.\nއެ ހަމަލާގައި ރައީސްއަށް ގެއްލުމެއް ނުވި ނަމަވެސް ރައީސްގެ އަނބިކަބަލުން މެޑަމް ފާތިމަތު އިބްރާހިމްގެ ބުރަކަށީގެ ކަށިތަކަށް ވަނީ އެކިވަރުގެ އަނިޔާތައް ވެފަ އެވެ. އަދި ރައީސްގެ ބޮޑީ ގާޑަކަށާއި ސެކްރެޓަރީގެ ގައިގެ އެކި ތަންތަން ވަނީ ފިހެން ވެސް ފިހިފަ އެވެ.


ޑަބްލިންގެ އައްޒާމް ރަގޫރަގޫއި (18އ.) އަށް ބަޔަކު ތޫނު އެއްޗަކުން ހަމަލާދީ މަރާލީ، މިދިޔަ ހުކުރު ދުވަހުގެ ރޭ އިޝާ ނަމާދަށްފަހު އޭނާ ގެއަށް ދިޔަ މަގުމަތީގައެވެ.\nރިޕޯޓުތަކުން ބުނާ ގޮތުގައި ފިންސްބިއުރީ ޕާކު ތެރެއިން ހިނގާފައި ދަނިކޮށް، ބަޔަކު އައްޒާމްއަށް ހަމަލާދީ ޒަޚަމް ކޮށްލާފައި އެތަނުން ވަނީ ފިލާފައެވެ. އައްޒާމް ވެއްޓިފައި އޮތްތަން ފެނުނު ބަޔަކު ސެއިންޓް ޖޭމްސް ހޮސްޕިޓަލަށް އޭނާ އަވަހަށް ގެންދިޔަތާ މާގިނައިރެއް ނުވެ، އޭނާ ވަނީ ނިޔާވެފައެވެ.\nއައިރިޝް ފުލުހުން ވަނީ މިހާދިސާ ހިނގި ސަރަޙައްދު ސީލްކޮށް، އައްޒާމްގެ ކުށްވެރިން ހޯދުމުގެ ތަހުގީގު ފަށާފައެވެ. އެގޮތުން މިމައްސަލައިގަ ތުހުމަތު ކުރެވޭ އުމުރުން 18 އަހަރު ނުފުރޭ ފިރިހެން ކުއްޖަކު ވަނީ މިދިޔަ ހޮނިހިރު ދުވަހު އެޤައުމުގެ ފުލުހުން ހައްޔަރުކޮށް ޖުވެނައިލް ކޯޓަށް ވެސް ހާޒިރު ކޮށްފައެވެ.\nއައްޒާމް ނިޔާވުމާއި ގުޅިގެން އޭނާގެ މަންމައަށް ފުން އަސަރުތަކެއް ކުރުވި ނަމަވެސް، އޭނާގެ މަންމަ ބުނެފައިވަނީ އައްޒާމް މިދުނިޔޭގައި ނެތް ނަމަވެސް އޭނާއަށް ދެރަގޮތެއް މެދުވެރިއެއް ނުވާނެ ކަމަށް އެމަންމަގެ ހިތް ބުނާކަމަށެވެ.\n"އޭނާއަކީ ބަރާބަރަށް ނަމާދުކޮށް ޤުރްއާން ކިޔަވާ ބަސްބަހާ ކުއްޖެއް. މިއަދު ތިއޭނާ މަރާލީ، ހިތުން އޭނާއަށް ދެރައެއް ދިނުމަށްތަ؟ އައްޒާމް އަށް ދެރަގޮތެއް މެދުވެރި ނުވާނެ ކަމަށް އަހަރެންގެ ހިތް ބުނޭ. އޭނާ އެމަރުވީ ޝަހީދެއްގެ ގޮތުގަ. އަލްޙަމްދުލިﷲ " އައްޒާމްގެ ފުރާނަ ނެތް ހަށިގަނޑު ކައިރީ ހުރެ އޭނާގެ މަންމަ މިފަދައިން ބުނި ކަމަށް ރިޕޯޓުތަކުން ބުނެފައިވެއެވެ.\nއައްޒާމްގެ މިޒާޖާއި ބެހޭ ގޮތުން ސަނާ ކިޔާފައިވަނީ އޭނާގެ މަންމަ އެކަންޏެއް ނޫނެވެ. އޭނާގެ ގާތް އެކުވެރިން ވެސް ބުނި ގޮތުގައި، އައްޒާމް އަކީ އެންމެންނާއި ވެސް ގުޅޭ، މަޖާ، އޯގާތެރި އަދި އެހާމެ ދީނީ ކަންކަމަށް އަޙައްމިއްޔަތުކަން ދީގެން އުޅުނު ޒުވާނެކެވެ.


Tiktok In Mash'hooruvi Nimsha MNP Ah Soi Kohfi - Vaguthu\n6 މަސް ކުރިން ( ނޮވެމްބަރު 24, 2021 )\nނިމްޝާ އެމްއެންޕީ އަށް ސޮއިކުރުމަށް ފަހު ފޯމް، ޕާޓީގެ ރައީސް ނާޒިމްއާ ހަވާލު ކުރަނީ. --- ފޮޓޯ: އެމްއެންޕީ\nޓިކްޓޮކްގައި ނެށުމުގެ ހުނަރު ދައްކާލައި، އާންމުންގެ މެދުގައި މަގްބޫލުކަން ހޯދާފައިވާ ނިމްޝާ ޒާހިރް މޯލްޑިވްސް ނެޝަނަލް ޕާޓީ (އެމްއެންޕީ) އާ ގުޅިއްޖެއެވެ.\nއެމްއެންޕީން ބުނީ މުނިފޫހިފިލުވުމުގެ ދާއިރާގައި ހަރަކާތްތެރިވާ ޒުވާން ފަންނާނެއް ކަމަށްވާ ނިމްޝާ އެ ޕާޓީ އާއި ގުޅިފައިވަނީ މިއަދުގެ ވަގުތެއްގައި ކަމަށެވެ.\nނިމްޝާގެ އިތުރުން މުނިފޫހިފިލުވުމުގެ ދާއިރާގައި މަސައްކަތް ކުރަމުންދާ ގިނަ ފަންނާނުންތަކެއް އެމްއެންޕީއާއި ގުޅިފައިވެއެވެ. އޭގެ ތެރޭގައި ދިވެހި ފިލްމް އިންޑަސްޓްރީއިން ފާހަގަ ކޮށްލެވޭ ދެ ޖޯޑު ކަމަށްވާ ޝީލާ ނަޖީބް އާއި މުހައްމަދު މަނިކު އަދި މިހާރު ފިލްމީ ދާއިރާއިން ކުރިއަރަމުން އަންނަ މަރިޔަމް ޝިފާ ހިމެނެއެވެ.\nއެމްއެންޕީން ދަނީ ރާއްޖޭގެ ފަންނާނުންނާއި ސިޔާސީ ދާއިރާގެ އިސް ތަޖުރިބާ ކާރުން ވެސް އެ ޕާާޓީއާއި ގުޅުމަށް ދައުވަތު ދެމުންނެވެ. އެގޮތުން ކުރީގެ ޖެންޑާ .މިނިސްޓަރު ޝިދާތާ ޝަރީފް ވެސް ވަނީ އެ ޕާޓީއާ ގުޅިވަޑައިގެންފައެވެ. މީގެ އިތުރުން ކުރީގެ މަޖިލިސް މެމްބަރުން ވެސް އަންނަނީ އެމްއެންޕީއާ ގުޅެމުންނެވެ.\nއެމްއެންޕީއާއި އަލަށް ގުޅުނު ނިމްޝާ އަކީ ޓިކްޓޮކްގައި ނެށުމުގެ ހުނަރު ދައްކާލައި މީހުންގެ ސަމާލުކަން ހޯދާފައިވާ ޒުވާނެކެވެ. ކެބިން ކުރޫއެއްގެ ގޮތުގައި ކުރިން މަސައްކަތް ކޮށްފައިވާ ނިމްޝާ ވަނީ އެދާއިރާ ދޫކޮށް މޮޑެލިންގްގެ ދާއިރާއިން ކުރިޔަށް ދާން ފަށާފައެވެ. ބައެއް އިސްތިހާރު ތަކުންވެސް ނިމްޝާ ފެނިގެން ގޮސްފައިވާކަން ފާހަގަ ކޮށްލެވެއެވެ. އޭގެ އިތުރުން 'ޑައިނާސްޓީ ޑާންސް އެކަޑަމީ'ގެ ނަމުގައި ނަށަން ދަސްކޮށްދިނުމަށް އޭނާ ވަނީ ކްލާސްތަކެއް ނަގަން ފަށާފައެވެ.\nއެމްއެންޕީން "މިނިސްޓްރީ އޮފް ހެޕިނެސް" އުފައްދާނެ ކަން އިއުލާންކޮށްފި\nއެމްއެންޕީ އެރި އަތަކަށް އިންތިހާބު ބަދަލުވާނެ: ނާޒިމް\nނޮވެމްބަރު 24, 2021 18:02\nތީ ރަންޑިންގެ ޕާޓީއެއްތަ\nނޮވެމްބަރު 24, 2021 18:16\nމިއީ ޓިކްޓޮކްގަ އުޅޭ މީހިން ވަންނަ ޕާޓީއެއްދޯ\nނޮވެމްބަރު 24, 2021 18:18\nހާދަ ރަގަޅަކަށް ތިދަނީ! އަންނަ އިންތިޚާބުގައި ވާދަކުރުމުގެ ބަދަލުގައި ޓިކްޓޮކް ކުޅެލީމަ އޯކޭ ވާނެ!\nނޮވެމްބަރު 24, 2021 18:26\nކޯޓަށް ދައްކަން ވެފަ އޮތް ލާރި ހަމަ ކޮށްލީ ދޯ ؟ ނިމްސާ އަކީ އެޓެންޝަން ސީކް ކޮށް ގެންވެސް އެވަރަށް ލާރި ނުލިބުނު ގަރލް އެއް. މީހުން އެއްޗެހި ކިޔައިގެން މަޝްހޫރު ވެފަވީ 😂\nނޮވެމްބަރު 24, 2021 19:13\nނާޒިމް ސަރ ޕާރޓީއަކީ ޓިކްޓޮކް ޕާރޓީ\nނޮވެމްބަރު 24, 2021 19:14\nޓިކްޓޮކްޕާޓީ ، ނާޒިމް ބުނި އިސްލާމްދީން ހިމާޔަތްކުރާ ޕާޓީއޭތީ ، އަދި ތިތަނަށް ނުވަދޭ ރަނގަޅުމީހެއް ، ހަމަ މީހަކު ފެންނައިރަށް ވައްދަނީތަ\nނޮވެމްބަރު 24, 2021 20:06\nގޮނޑު ހޮވާ ޕާޓީ.\nނޮވެމްބަރު 24, 2021 20:08\nކަލޭމެން އެންމެންވެގެން އޭނާ ޓިކްޓޮކުގައި ޖައްސާ ވައްތަރު ޖައްސަންވީނުން. އޭރުން ތާއީދާއި ވޯޓު ހުންނާނީ ވާރޭ ވެހޭހެން ވެހިވެހި.\nނޮވެމްބަރު 24, 2021 20:30\nހަމަ ގައިމުވެސް ތި މުޑުދާރު އުޅޭޕާޓީ އަކަށް ދުވަހަކުވެސް މަ ސޮއެއް ނުކުރާނަން.. މުޑުދާރުން ޕާޓީ އަށް ނުވައްދާ... ޙެޔޮނުވާނެ\nނޮވެމްބަރު 24, 2021 20:44\nތިއެއްޗެހިން ކުރެވޭނެ މާ ބޮޑު ބޭނުމެއް ނޮއޮންނާނެ.\nނޮވެމްބަރު 24, 2021 20:48\nނޮވެމްބަރު 24, 2021 20:54\nދެން އަހަރުމެންނަށް ކީއް؟\nނޮވެމްބަރު 24, 2021 21:01\nމަށައް ފެންނަނީ ދެން ގޮނޑުން ކުނި ހޮވައިގެންގޮސް ތިޕާޓީއަށް ވައްދަން…\nނޮވެމްބަރު 24, 2021 23:05\nޓިކްޓޮކް ކުޅޭ މީހުން އެއްބައި ކިޔައިގެންތަ މިއުޅެނީ!!\nނޮވެމްބަރު 25, 2021 00:14\nމީ އެއްކަލަ ކުރުސޯޓުލައިގެން ޖަނގިޔާ ދައްކައިގެން ބުރިތަޅުވާން އޮންނަ މަންޖެދޯ ޓިކްޓިކުގަ. ފިސާރި ހެޔޮ ސަވާބު ދޯ އެއްކުރަނީ ވައްތަރު ޖައްސައިގެން.\nނޮވެމްބަރު 25, 2021 04:51\nމަރްހަބާ ނިމްސާ މަރްހަބާ އެމްއެންޕީ ކުރިއަށް ވަޑައިގަންނަވާ އާ ފިކުރުތަށް މިގައުމަށް ބޭނުންވޭ... ކޮން މައުމޫން ޔާމީން އަންނި ގަސިމެއްތަ މިމީހުން އަހަރުން އެއްބަޔަކު އަނެއްބަޔެކާ ތަޅާފޮޅުވާފަ މިމީހުންގެ އަންބޮޑި ބޮޑުކުރަނީ\nނޮވެމްބަރު 25, 2021 07:12\nތިޕާޓީއޢ މަވާ ސަލާމް! ހަރުދަނާމީހަކު ނުވަދޭ!\nއޭޕްރީލް 20, 2022 15:08\nތިކަހަލަ ލާދީނީ ކަންކަން ކުރާ މީހުން ޕާރޓީއަށް ވެއްދުމުން މެންބަރުން އިތުރުކުރަން އުދަގޫ ވާނެ!\nއޭޕްރީލް 20, 2022 15:17\nޏާޒިމޫ ކަލޭގެ ފެންވަރު އެގިއްޖެ! ތިމަންޖެއާއެކު ވަރަށް ވެފަހުރެ ފޮޓޯ ތިއިޝްތިހާރުކުރީ!


Nadhira galolhu dhekunu dhaairaa ah kurimathilavvanee\nނާދިރާ ގަލޮޅު ދެކުނު ދާއިރާއަށް ވާދަ ކުރައްވަނީ\nނާދިރާ: އޭނާ ވަނީ ގަލޮޅު ދެކުނު ދާއިރާއަށް ވާދަ ކުރެއްވުމަށް ނިންމަވާފަ - އަހުމަދު ޝުރާއު | އަވަސް\nކުރީގެ ރައީސް މައުމޫން އަބްދުލްގައްޔޫމްގެ އަރިހުގައި މަސައްކަތް ކުރައްވާ އައިމިނަތު ނާދިރާ އަންނަ ރައްޔިތުންގެ މަޖިލީހުގެ އިންތިހާބުގައި ވާދަ ކުރެއްވުމަށް ނިންމަވައިފި އެވެ. އޭނާ ވާދަ ކުރެއްވުމަށް ނިންމާފައިވަނީ ގަލޮޅު ދެކުނު ދާއިރާއަށެވެ.\nނާދިރާއަކީ ޕީޕީއެމްގެ ހަރަކާތްތަކުގައި ކުރިން ވަރަށް އިސްކޮށް އުޅުއްވި ބޭފުޅެކެވެ. ރައީސް އަބްދުﷲ ޔާމީންގެ ސަރުކާރުގައި ޖެންޑާ މިނިސްޓްރީގެ ނައިބުކަން ވެސް ކުރެއްވި އެވެ. އެ މަގާމުން އޭނާ ވަކިކުރީ ރައީސް ޔާމީނާއި ރައީސް މައުމޫންއާ ދެމެދު ހިޔާލު ތަފާތުވުންތަކަށްފަހު އެވެ.\nރައީސް މައުމޫން ވަނީ ނާދިރާއަކީ ޕީޕީއެމްގެ ނައިބު ރައީސް ކަމަށް ވެސް ކަނޑައަޅާފަ އެވެ. ނަމަވެސް ފަހުން ޕީޕީއެމް، ރައީސް ޔާމީންގެ ބާރުގެ ދަށަށް ގެނެސް، ނާދިރާ އަދި ރައީސް މައުމޫން ވެސް އެ ޕާޓީއިން ވަކިކުރި އެވެ.\nނާދިރާ މިއަދު ކުރެއްވި ޓްވީޓެއްގައި ވިދާޅުވީ، ދާއިރާގެ ރައްޔިތުންގެ އަޑު އޭނާ އަހާނެ ކަމަށާއި އެ އަޑު އިއްވައިދިނުމުގައި ސާބިތުވެ ހުންނާނެ ކަމަށެވެ. ރައީސް މައުމޫން ވެސް ވަނީ ޓްވީޓް ކުރައްވައި ނާދިރާއަށް ތާއިދު ކުރައްވާކަން މިއަދު ހާމަ ކުރައްވާފަ އެވެ.\nނާދިރާ، މަޖިލިސް އިންތިހާބަށް ނުކުންނަވާނީ ރައީސް މައުމޫންގެ ތާއިދާއެކު އެވެ. އޭނާއަކީ މިހާރު ވެސް ރައީސް މައުމޫންގެ އެމްއާރްއެމް ހަރަކާތުގައި އިސްކޮށް އުޅުއްވާ ބޭފުޅެކެވެ. އެ ހަރަކާތް ސިޔާސީ ޕާޓީއަކަށް ހެދުމަށް ރައީސް މައުމޫން ވަނީ ނިންމަވާފަ އެވެ.\nރައީސް މައުމޫން ވަނީ އެމަނިކުފާނުގެ ތާއިދާއެކު އިންތިހާބަށް ކެންޑިޑޭޓުން ނެރުމަށް ނިންމަވާފަ އެވެ. އެ ކެންޑިޑޭޓުންނަކީ ކޮބައިކަން ވަރަށް އަވަހަށް ހާމަ ކުރައްވާނެ ކަމަށް ރައީސް މައުމޫން ވިދާޅުވި އެވެ. ރައީސް މައުމޫންގެ ތާއިދުގައި މަޖިލީހަށް ވާދަ ކުރުމުގެ ޝައުގުވެރިކަން 108 ފަރާތަކުން ފާޅުކޮށްފައިވެ އެވެ.\nއަންނަ މަޖިލިސް އިންތިހާބުގައި ގަލޮޅު ދެކުނު ދާއިރާ ވެގެން ދާނީ ވާދަވެރި ދާއިރާއަކަށެވެ. އެ ދާއިރާއަށް އެމްޑީޕީ ޔޫތް ވިންގްގެ ރައީސް މީކާއިލް ނަސީމާއި ރައީސް ޔާމީންގެ ތާއިދާއެކު މެންބަރު އައްސަދާއި ޖުމްހޫރީ ޕާޓީގެ ޓިކެޓްގައި ކުރީގެ އެކްޓިން ކޮމިޝަނާ އޮފް ޕޮލިސް އަބްދުﷲ ނަވާޒު ވެސް ވާދަ ކުރައްވަ އެވެ.


Loakal kaunsiluthakuge thajuribaaah balaafa bodethi islaahuthakeh gennanjehifai!\nލޯކަލް ކައުންސިލުތަކުގެ ތަޖުރިބާއަށް ބަލާފަ ބޮޑެތި އިސްލާހުތަކެއް ގެންނަންޖެހިފައި!\nރައްޔިތުންގެ އެތައް ދުވަހެއްގެ އިންތިޒާރަށްފަހު ރިޔާސީ އިންތިހާބެއް ބޭއްވި ރައްޔިތުންގެ ވޯޓުން އައު ރައީސުލްޖުމުހޫރިއްޔާއެއް ވަނީ އިންތިހާބު ކުރެވިފަ އެވެ. ހަމަނުޖެހުން ބޮޑު ސިޔާސީ ކޯޅުމެއްގެ ތެރެއިން ކަންކަން ތަރުތީބުވަމުން އައިސް މިހާރު މިވަނީ ރިޔާސީ އިންތިހާބު ނިމި އައު ސަރުކާރު އެކުލަވާލުމުގެ މަސައްކަތް ފެށިފަ އެވެ. ރިޔާސީ އިންތިހާބު ނިމުނުކަމުގައި ވީނަމަވެސް ދެން ގައުމު ކުރިމަތިލާނީ މުހިއްމު ދެ އިންތިހާބަކަށެވެ. އަންނަ ޖެނުއަރީ މަހު ބާއްވާ ލޯކަލް ކައުންސިލް އިންތިހާބާއި މާރޗްމަހުގެ ތެރޭގައި ބާއްވާ ރައްޔިތުންގެ މަޖިލީހުގެ އިންތިހާބަކީ މުހިއްމު ދެ އިންތިހާބެކެވެ.\nލޯކަލް ކައުންސިލްތަކުގެ އިންތިހާބު ބޯމަތިވެފައިވާއިރު ފަސްމަގުގައި ކަން ހިނގައިދިޔަ ގޮތުގެ މައްޗަށް ނަޒަރު ހިންގާލުމަކީ މުހިއްމު ކަމެކެވެ. ރައީސުލްޖުމުހޫރިއްޔާ އައްޔަނުކުރާ ކަތީބަކު ހުރެގެން ރަށުގެ ހުރިހާ ކަމެއް ނިންމާ، ރައީސް އައްޔަންކުރާ އަތޮޅުވެރިޔަކު ހުރެގެން އަތޮޅުގެ އެންމެހާ ކަންކަމެއް ނިންމަމުން އައި އައުން ބަދަލުކުރަން ޖެހުނީ 2008 ގައި އުފަންވި ގާނޫނު އަސާސީންނެވެ. ލާމަރުކަޒީ އުސޫލުން އިދާރީ ދާއިރާތައް ހިންގަން ފެށީ މި ދެންނެވި އަތޮޅު ވެރިޔާ އާއި ކަތީބަކީ ރައްޔިތުން އިންތިހާބުކުރާ އަތޮޅުވެރިންނާއި ކަތީބުންނަށް ހެދުމަށްޓަކައެވެ.\nލާމަރުކަޒީ އުސޫލުން ހިންގަން ފަށައިގެން ފުރަތަމަ ދައުރުގެ ތަޖުރިބާގެ ބޭނުން ހިފައި ދެވަނަ ދައުރަކަށް ތައްޔާރުވުމަކީ ބުއްދިވެރިންގެ ގޮތެވެ. ކުދި އާބާދީތަކަށް ބޮޑު މުސާރަލިބޭ ފަސް ކައުންސިލަރުން ލައިގެން ރަށުގެ ކަންކަން ނިންމުމުގައި ޖަވާބުދާރީ ކުރުވަނިވި ގޮތަކަށް ކަންކަން ހިނގިތޯ މިއީ މިއަދު ގިނަ ބަޔަކު ކުރާ ސުވާލެކެވެ. ލޯކަލް ކައުންސިލްތަކުގެ ގާނޫނު މަޖިލީހަށް ހުށަހަޅައި ބަހުސްކުރަމުން ދިޔައިރު ދެއްކި ވާހަކަތައް އެ ގާނޫނަށް އަމަލުކުރަން ފެށިއިރު މުޅިން ބަދަލުވެގެން ދިޔަ ތަން ފެނުނެވެ. އިންތިހާބުކުރާ ހުރިހާ ކައުންސިލަރުން ހަމަ ކޮންމެ ދުވަހަކު ވަޒީފާއަށް ނުކުމެ ބޮޑު މުސާރަލިބޭ ގޮތަށް ބަދަލުކުރީ އޭރު އޮތް ސަރުކާރަށް ޖެއްސުންކުރުމުގެ ގޮތުން ކުރި ކަމެއް ކަމަށް އޭރުގެ ސަރުކާރަށް ނިސްބަތްވާ ފަރާތްތަކުން ދިޔައީ ބުނަމުންނެވެ. ކަމުގެ ހަގީގަތަކީ މިއީ ކަމަށް ވުމީ ހަމަ އެންމެ ގާތްގޮތެވެ.\nކޮންމެއަކަސް އަނެއްކާވެސް ކައުންސިލުތަކުގެ އިންތިހާބު ބޯމަތިވެފައިވާއިރު ވިސްނާލަންޖެހޭ މުހިއްމު ކަންތައްތަކެއް އެބަހުއްޓެވެ. ރާއްޖޭގެ ގިނަ ރަށްތަކަކީ އާބާދީގައި ފަސްހާސް ހަމަނުވާ ނުވަތަ ތިންހާސްވެސް ހަމަނުވާ ރަށްރަށްކަމުގައި ވީއިރު އެއިން ކޮންމެ ރަށެއްގައި 12 ވަރަކަށް ހާސް ރުފިޔާ ލިބޭ ފަސް ކައުންސިލަރުން ތިބުމަކީ ހަމަ އެންމެ ރަނގަޅު ގޮތްތޯ ސުވާލުކޮށްލަންޖެހެ އެވެ. ހަމަ އެގޮތަށް ރަށު ކައުންސިލުތަކެއް ހޮވާ އޭގެ ބޭރުން އަތޮޅު ކައުންސިލެއް ހޮވާ ނިސްބަތުން ގިނަ އަދަދެއްގެ ކައުންސިލަރުން ލުމަކީ ހަމަ އެންމެ ފައިދާބޮޑު ގޮތްތޯވެސް ސުވާލުކޮށްލަންޖެހެ އެވެ. ގާނޫނުގައި ކަންކަން ތަރުތީބު ކޮށްފައިވާގޮތުން އަތޮޅު ކައުންސިލުގެ ދައުރު ހަނިވެފައިވާއިރު އެނޫން ގޮތަކަށް އެކަން ބަދަލުކުރަންޖެހެ އެވެ.\nކުޑަ ބަދަލަކުންވެސް ކަންކަން އިސްލާހުކުރެވިދާނެ އެވެ. މިސާލަކަށް ހުރިހާ ރަށެއްގެ ރަށު ކައުންސިލުގެ ރައީސުންނަކީ އަތޮޅު ކައުންސިލުގެ މެމްބަރުން ކަމަށް ބެލިދާނެއެވެ. ނުވަތަ ރަށްރަށުގެ އާބާދީއަށް ބަލާފަ ބޮޑެތި އާބާދީ އޮންނަ ރަށްތަކުގެ ކައުންސިލުން ދެ ކައުންސިލަރަކު އަތޮޅު ކައުންސިލުގައި ހިމެނިދާނެ އެވެ. މިއީ މިހާރު އަތޮޅު ކައުންސިލަރުންނަށް ދޭ މުސާރައަށް ބަލާއިރު އަހަރަކު އެތައް މިލިއަން ރުފިޔާއެއް ސަލާމަތްކުރެވިދާނެ ގޮތެވެ.\nދެވަނަ ހައްލަކީ މިހާރު އޮންނަ ގޮތަށް ކައުންސިލުގެ ހުރިހާ މެމްބަރުންނަކީ ހަމަ ކޮންމެ ދުވަހަކު އޮފީހަށް ނުކުމެ މަސައްކަތް ކުރަންޖެހޭ މީހުން ކަމުގައި އޮތްއޮތުން ބަދަލުކުރުމެވެ. ކުންފުނިތަކުގެ ޑިރެކްޓަރުންގެ ބޯޑު ހިނގާ އުޞޫލުން ރަށުގެ މުހިއްމު ކަންކަން ނިންމުމަށް ކައުންސިލް ބައްދަލުވުން ބޭއްވުމެވެ. މައިގަނޑު ސިޔާސަތުތައް ކަނޑައަޅާނީ ހުރިހާ ކައުންސިލަރުންގެ ބައްދަލުވުމަކުންނެވެ. އެނޫން ހާލަތްތަކުގައި ކައުންސިލް ހިންގާނީ ބޯޑުގެ ލަފާގެ މަތިން ކައުންސިލުގެ ރައީސާއި ނައިބު ރައީސެވެ. އަދި ދާއިމީ ވަޒީފާތަކުގައި އުޅޭ ފަރާތްތަކަށްވެސް ކައުންސިލުގެ ރައީސާއި ނައިބު ރައީސް ފިޔަވައި އެހެން ކައުންސިލަރުންގެ ގޮތުގައި ތިބެވޭނެ ގޮތަށް ގާނޫނު ބަދަލުކުރުމެވެ. އޭރުން ސްކޫލުތަކުގެ ޕްރިންސިޕަލުންނާއި ހޮސްޕިޓަލުގެ މެނޭޖަރުން ނުވަތަ ވިޔަފާރިވެރިންނާއި މަސްވެރިންނަށްވެސް ކައުންސިލަރުންގެ ގޮތުގައި ތިބެވިދާނެއެވެ. ކައުންސިލް ބައްދަލުވުން ބާއްވާނީ ހަމައެކަނި މުހިއްމު ނިންމުންތައް ނިންމަންޖެހޭ ހާލަތްތަކުގައެވެ. އެގޮތަށް ބަދަލުކުރުމުން ޒިންމާދާރު މަގާމުތަކުގައި ތިއްބެވި ބޭފުޅުންވެސް ކައުންސިލަރު ކަމަށް ކުރިމަތިލާނެ އެވެ. އަދި ކައުންސިލުގެ ރައީސާއި ނައިބު ރައީސް ފިޔަވައި ދެން ތިބޭ ކައުންސިލަރުންނަށް ރަމްޒީ މުސާރައެއް ދޭ ގޮތަށް ބަދަލުކުރެވިދާނެ އެވެ.\nކޮންމެއަކަސް އިންސާނުން ކުރާ ކޮންމެކަމަކީވެސް އަބަދުވެސް އެއަށް އިސްލާހު ގެންނަންޖެހިފައި އޮންނަ ކަންކަމެވެ. މުހިއްމު ކަމަކީ މިކަން ގަބޫލުކޮށް އިސްލާހަށް މަސައްކަތްކުރުމެވެ. ގާނޫނުތަކަށް ގެންނަންޖެހޭ ބަދަލުތައް ސިޔާސީ ވިސްނުން އެއްފަރާތްކޮށް ގައުމުގެ ހެވާލާބަޔަށްޓަކައި އަވަސްކުރުމެވެ. ބޭކާރު ހަރަދުތައް މަދުކޮށް އުފެއްދުންތެރި ކަންކަމަށް ރައްޔިތުންގެ ފައިސާ ހަރަދުކުރުމެވެ. މިއީ ކުރިއަށް އޮތް ލޯކަލް ކައުންސިލްތަކުގެ އިންތިހާބު އައުމުގެ ކުރިން ފުންކޮށް ވިސްނާލަންޖެހޭ ކަންކަމެވެ.


Maziya ah evvanaigai 14 point ge lead eh - vNews.mv\nމާޒިޔާ އާއި ޓީސީ ބައްދަލުކުރި މެޗުގެ ތެރެއިން --- ފޮޓޯ: އެފްއޭއެމް\nމާޒިޔާއަށް އެއްވަނައިގައި 14 ޕޮއިންޓުގެ ލީޑެއް\nއިސްމާޢީލް ޝާހު (ކުޑަ ޝާހު) Male' | 27 December 2019, 00:04\nޓީސީ ސްޕޯޓްސް ކްލަބު ބަލިކޮށް ދިރާގު ދިވެހި ޕްރިމިއާ ލީގުގެ އެއްވަނައިގައި މާޒިޔާ ސްޕޯޓްސް އެންޑް ރެކްރިއޭޝަނުން 14 ޕޮއިންޓުގެ ލީޑެއް ނަގައިފި އެވެ.\nލީގުގައި މިދިޔަ ހަފުތާގައި މާޒިޔާއަށް އޮތީ ވިކްޓަރީ ސްޕޯޓްސް ކްލަބާ ދެކޮޅަށް ކުޅެން އޮތް މެޗެވެ. އެކަމަކު ވިކްޓަރީ ސަސްޕެންޑް ކޮށްފައި އޮތުމުން، އެ މެޗުން މާޒިޔާއަށް ވަނީ3ޕޮއިންޓު ލިބިފައެވެ. އަދި މިރޭ 4-1 އިން ޓީސީ ބަލިކޮށް މާޒިޔާއިން ވަނީ އެޓީމުގެ ލީޑު ދަމަހައްޓާފައެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މެޗުގެ ފުރަތަމަ ހާފުގައި ދެ ޓީމުވެސް ފެނިގެންދިޔައީ ވަރަށް އެއްވަރުކޮށެވެ. މި ހާފުގައި މާ ނުރައްކާތެރި ހަމަލާއެއް ދެ ޓީމުންކުރެ ޓީމަކަށްވެސް އުފެއްދިފައިނުވާއިރު، މެޗުގައި މާޒިޔާއިން ލީޑު ނަގާފައިވަނީ ދެވަނަ ހާފު ފަށައިގެން ހަތްވަނަ މިނެޓުގައެވެ. މި ގޯލް އެޓީމަށް ކާމިޔާބުކޮށްދިނީ ބިދޭސީ ފޯވާޑް ކޯނެލިއަސް ސްޓެވާޓެވެ.\nއަދި އޭގެ އަށް މިނެޓު ފަހުން މާޒިޔާއިން ވަނީ ލީޑު ފުޅާކޮށްފައެވެ. މެޗުގެ 60 ވަނަ މިނެޓުގައި މާޒިޔާގެ ކެޕްޓަން އަސަދުﷲ އަބްދުﷲ ފޮނުވާލި ބޯޅަ ގޯލުގެ ތެރެއަށްވަނީ ޓީސީގެ ގޯލްކީޕަރުގެ އަތުގައި ޖެހިފައެވެ. އެކަމަކު 75 ވަނަ މިނެޓުގައި ޓީސީން ވަނީ ގޯލެއް ކާމިޔާބުކޮށް ފަރަގު ކުޑަކޮށްފައެވެ. ހިލޭ ޖެހުމަކުން މި ގޯލް އެޓީމަށް ކާމިޔާބުކޮށްދިނީ އިސްމާއީލް އީސަ (މެސީ) އެވެ.\nޓީސީން އޭގެ ފަހުން ރަނގަޅު ކުޅުމެއް ދެއްކި ނަމަވެސް، އެޓީމުގެ ޑިފެންޑަރުން ހެދި ގޯހެއްގެ ފައިދާ ނަގާ އަސަދުﷲ އަބްދުﷲ ވަނީ މާޒިޔާއަށް އަލުން ލީޑު ފުޅާކޮށްދީފައެވެ. އަދި މި މެެޗުގައި މާޒިޔާއިން ޖެހި ހަތަރުވަނަ ގޯލް އިތުރުވަގުތުގައި ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެންއެރި އިބްރާހީމް ވަހީދު ހަސަން (އިއްބެ) އެވެ.\nމެޗަށްފަހު މާޒިޔާގެ ކޯޗު މަރުޖާން ސްކުލޮސްކީ ބުނީ މި މެޗުގައި ޓީސީން ރަނގަޅު ފައިޓެއް ދިން ކަމަށާއި، ލީގު ޗެމްޕިއަން އަތުން މޮޅުވުމުން ހިތްހަމަޖެހޭ ކަަމަށެވެ. ޓީސީގެ ކޯޗު މުހައްމަދު ޝާޒްލީ ބުނީ މެޗުން ބަލިވި ނަމަވެސް، މެޗުގައި ކުޅުންތެރިން މޮޅު ކުޅުމެއް ކުޅުނު ކަމަށާއި، އެކަމަކު މި މެޗަީ ޓީސީއަށް މޮޅުވެވޭނެ މެޗެއް ކަމަށެވެ.\nމިރޭގެ މެޗުން ލިބުނު3ޕޮއިންޓާއެކު މާޒިޔާ އެއްވަނައިގައި އޮތީ 15 މެޗުން 38 ޕޮއިންޓާއެކުއެވެ. ދެވަނައިގައި އޮތް ކްލަބު އީގަލްސްއަށް 13 މެޗުން ލިބިފައިވަނީ 24 ޕޮއިންޓެވެ. އަދި މިރޭ މާޒިޔާ އަތުން ބަލިވި ޓީސީ އޮތީ ތާވަލުގެ ހަތަރުވަނައިގައި 12 މެޗުން 22 ޕޮއިންޓާއެކު އެވެ.


ޓީޗަރސް ކޮންފަރެންސާ ދިމާކޮށް ސާފުކުރުން މުޅި އައްޑޫސިޓީގައި ކުރިއަށްދަނީ - AO News\nޓީޗަރސް ކޮންފަރެންސާ ދިމާކޮށް ސާފުކުރުން މުޅި އައްޑޫސިޓީގައި ކުރިއަށްދަނީ\nމިފެށޭ ސެޕްޓެމްބަރ މަހުގެ ފުރަތަމަ ހަފްތާގެ ތެރޭ ބައިނަލް އަޤްވާމީ ޓީޗަރުންގެ ކޮންފަރެންސް އައްޑޫ ސިޓީގައި ބޭއްވުމަށް ބޮޑެތި ތައްޔާރީތައް ވަމުން އެބަދެއެވެ.މިސިޓީ އަށް ޒިޔާރަތް ކުރާ ރާއްޖެއާއި ރާއްޖޭން ބޭރުގެ މެހެމާނުންނަށް އައްޑޫސިޓީގެ ހިތްގައިމު މާޙައުލުން މަރްޙަބާ ކިއުމަށް އަވަދިނެތި އެތައް ބަޔަކު ޙަރަތާތްތެރިވަމުން އަންނަ އިރު ރަށުތެރޭގެ ޒީނަތްތެރި ކަމަކީވެސް ދޫކޮށްލައިގެންވާން އޮތް ކަމެއް ނޫނެވެ.\nޤުދުރަތީ ގޮތުންވެސް އައްޑޫސިޓީ އަކީ ބަލާލަން ރީތި ހިތްގައިމު ބިޔަ ބޮޑެތި ގަސްތަކާއި ކުޅިތަކުން ޖަރީވެފައިވާ ތަނަކަށް ވެފައި މިދެންނެވި ތަންތަނަށް ޒިޔާރަތް ކުރުމުގެ އެދުންވެރިކަން ހަމަ ކޮންމެ މެހެމާނެއްގެ ވެސް ހުންނާނެ ކަމީ ޝައްކެތް އޮތް ކަމެއް ނޫނެވެ. މިސަބަބާހެދި އައްޑޫސިޓީގައި ދަނީ ސާފު ކުރުމުގެ ތަފާތު ގިނަ ޙަރަކާތްތަކެއް ހިންގަމުންނެވެ. މިއޮގަސްޓް މަހުގެ ކުރީ ކޮޅުންފެށިގެން އަޑުގަދަވެގެން ދިޔަ “އުތުރު ސައުފު” އަކީ ސާފު ކުރުމުގައި ނަމޫނާއެއް ދެއްކި ފަރާތެކެވެ.އައްޑޫ ސިޓީ ހިތަދޫ އުތުރަށް ނިސްބަތްވާ ޒުވާނުންތަކެއްގެ އިސްނެގުމުގެ މަތިން މުޅި އުތުރު ސާފު ކޮށް ރީތި ކުރުމަށް ހިންގާ ޙަރަކާތުގެ ދަށުން އޮގަސްޓް 17 ވަނަ ދުވަހު ވަނީ ހިތަދޫގެ ކްލަބް ޖަމްޢިއްޔާ ތަކާއި ސްކޫލްތަކާއި މުއައްސަސާތައް އަދި ޢާއްމުންގެ އެހީތެރި ކަމާއެކު ހިތަދޫ ސްކޫލް ހިމެނޭ ސަރަޙައްދުގެ ބޮޑުބައެއް ސާފު ކޮށްފައެވެ. އުތުރު ސައުފު އިން ކޮންމެ ހަފްތާ ބަންދެއްގައި ދަނީ ސާފު ކުރުމުގެ ޙަރަކާތްތައް ހިންގަމުންނެވެ. އުތުރު ސައުފުން މިހާރު ކުރިއަށް ދަނީ ހިތަދޫ އުތުރުގެ ބޮޑުމަގުގައި ހުރި މާވަށިތައް ސާފުކޮށް ރީތި ކޮށް ގަސް އިންދުމަށް ހިންގޭ ޕްރޮގްރާމެކެވެ. މިއާއެކު ދުނިޔޭގެ ސާފު ކުރުމުގެ ދުވަހުގެ ގޮތުގައި ފާހަގަ ކުރާ ސެޕްޓެމްބަރ 21 ވަނަ ދުވަހަށް އުތުރު ސައުފުން ވަނީ ހުރިހާ މުއައްސަސާތައް ބައިވެރިވާ ސާފު ކުރުމުގެ ބޮޑު ޙަރަކާތެއް ހިންގުމަށް ތައްޔާރު ވަމުންނެވެ.\nމުދައްރިސުންގެ ކޮންފަރެންސް އައްޑޫ ސިޓީގައި ބާއްވާ މިދަނޑިވަޅުގައި މިސިޓީ އިން ދެން އެންމެ ފާހަގަ ކޮށް ލެވެނީ ވެށި ސާފުން ކުރިއަށް ގެންދާ ސާފު ކުރުމުގެ ޙަރަކާތް ތަކެވެ. ގާތްގަނޑަކަށް ކޮންމެ ދުވަހަކުހެން ވެށި ސާފު ޓީމުން ހިތަދޫގެ ކޮންމެވެސް ދިމާއެއް ރީތި ކުރުމަށް ނިކުމެ އުޅޭ މަންޒަރަކީ އުފާވެރި މަންޒަރެކެވެ. އަމާޒު ހިފާފައި އޮތީ ހަމަ އެއްމެ ދިމާ އަކަށެވެ. އެއީ ވެށި ސާފުގެ ނަމުންވެސް ދޭހަވާ ފަދައިން ރީތި ސާފު ވެއްޓަކަށް ކުރާ އުއްމީދެވެ.\nހިތަދޫ ފިޔަވައި ސިޓީގެ އެހެން ރަށް ރަށުންވެސް މިމަންޒަރުތައް މިއަދު ދަނީ ކުލަ ގަދަވެ އިތުރު ވަމުންނެވެ. އައްޑޫ ސިޓީގައި އުފެދިފައިވާ ކްލަބް ޖަމްޢިއްޔާ ޖަމާޢަތް ތަކުން ރަށް ސާފު ކުރުމަށް ހޭބޯނާރާ ޙަރަކާތްތެރި ވަމުން އަންނަ އިރު ސަރުކާރު ޙިއްސާވާ މުއައްސަސާތައްވެސް މިއަދު މިކަމަށް ޚާއްސަ އިސް ކަމެއް ދީފައި ވެއެވެ.\nހިތަދޫ ސްކޫލުން އިސް ނަގައިގެން މިއަދު ހަވީރު ހިންގާ ސާފު ކުރުމުގެ ޙަރަކާތަކީ ވެސް ފާހަގަ ކޮށްލެވޭ ޙަރަކާތެކެވެ. ހިތަދޫ ސްކޫލްގެ ގްރޭޑް5އިން މަތީގެ ހުރިހާ ކުދިންނާއި މުޅި ސްކޫލްގެ ބެލެނިވެރިންނާއި ސްޓާފުންނާއެކު ސާފު ކުރުމަށް މިއަދު ހަވީރު ނިކުންނާނެއެވެ. އެސްކޫލުން މަޢުލޫމާތު ދޭ ގޮތުގައި މިއަދު ސާފު ކުރުމަށް ހަމަޖެހިފައި ވަނީ ޖުމްލަ3ސަރަޙައްދެކެވެ. އެއީ ނޫރާނީ ސްކޫލް ކައިރިން ގާޑިޔާ ސަރަޙައްދާއި ޓްރެކް ސަރަޙައްދާއި ބްރިޖް ސަރަޙައްދެވެ. މިޙަރަކާތުގައި އައްޑޫ ސިޓީގެ ވީހާ ގިނަ ބަޔަކު ބައިވެރި ވެދެއްވުމަކީ އެ ސްކޫލްގެ ވަރަށް ބޮޑު އެދުމެކެވެ.\nހިތަދޫ ސްކޫލް ގެ ދަރިވަރުން ތިމާވެއްޓާ ގުޅުން ހުރި ޕްރޮގްރާމެއްގައި ބައިވެރިވަނީ.\nސާފު ކުރުމަށް އައްޑޫ ސިޓީގައި ކުރިއަށް ދާ ޕްރޮގްރާމް ތަކާއެކު މި ސިޓީ ވެގެންދާނީ ކުނިބުނިން އެއްކިބާ ވެފައިވާ ސާފުވެއްޓެއް ލިބިފައިވާ ސިޓީއަކަށެވެ. މިއީ ރަށަށް ޒިޔާރަތް ކުރާ މެހެމާނުންނަށް ލިބޭނެ ހިތްހަމަ ޖެހުމެއްގެ އިތުރުން މިސިޓީގެ ރައްޔިތުންގެ ނަން ވިދާލާނެ ކަމެއް ކަމާމެދު ޝައްކެއް ނުކުރަމެވެ.


Interpol ge ehee hoadhan Customs inn ebbasvumakah\nކަސްޓަމްސްގެ އަހަރީ ދުވަހު އެކުންފުނީގެ މުވައްޒަފުން-- ފޮޓޯ: މިހާރު\nއިންޓަޕޯލުގެ އެހީ ހޯދަން ކަސްޓަމްސް އިން އެއްބަސްވުމެއްގައި ސޮއިކޮށްފި\nމޯލްޑިވްސް ކަސްޓަމްސް ސާވިސަސްއާ އިންޓަނޭޝަނަލް ކްރިމިނަލް ޕޮލިސް އޯގަނައިޒޭޝަން (އިންޓަޕޯލް) އާ ދެމެދު މިއަދު އެމްއޯޔޫއެއްގައި ސޮއިކޮށްފި އެވެ.\nމިއަދު އިންޓަޕޯލް ނޭޝަނަލް ސެންޓާ ބިއުރޯގެ މާލެ އޮފީހާއި ކަސްޓަމްސް އާ ދެމެދު ސޮއިކުރެވުނު އެމްއޯޔޫގެ ސަބަބުން ކަސްޓަމްސް މެދުވެރިކޮށް ރާއްޖެއަށް އެތެރެވާ މީހުންނާއި މުދަލުގެ މައުލޫމާތުތައް އިންޓަޕޯލްގެ ޑޭޓާބޭސް އިން ސްކްރީން ކުރެވޭނެ އެވެ. އަދި އިންޓަޕޯލްގެ މިލިއަނެއްހާ ރިކޯޑްތަކަށް އެކްސެސްވުމުގެ ބާރު ކަސްޓަމްސް އަށް ލިބޭނެ އެވެ.\nމީގެ އިތުރުން ކަސްޓަމްސްގެ ސެކިއުރިޓީ ވަރުގަދަ ކުރުމަށް ބޭނުންވާ ވަސީލަތްތައް އިންޓަޕޯލް އިން ފޯރުކޮށްދޭން އެމްއޯޔޫގައި ވަނީ އެއްބަސްވެފައެވެ. އެގޮތުން ވައިގެ ބަނދަރާއި އަދި ކަނޑުގެ ބަނދަރުގެ ސަލާމަތީ ކަންކަން ބެލެހެއްޓުމަށް އިންޓަޕޯލުން އެހީތެރިވެދޭނެ އެވެ.\nއެމްއޯޔޫއާ ބެހޭ ގޮތުން މޯލްޑިވްސް ޕޮލިސް ސާވިސަސް އިން ނެރުނު ނޫސް ބަޔާނެއްގައި ބުނެފައި ވަނީ މިއީ ގާނޫނާއި ހިލާފު ކުށްތައް ހުއްޓުވުމަށް ކަސްޓަމްސްގެ ފަރާތުން އެޅި ވަރަށް މުހިންމު ފިޔަވަޅެއް ކަމަށެވެ. އަދި ކުށްތައް ހުއްޓުވުމަށް ކަސްޓަމްގެ ސެކިއުރިޓީ ވަރުގަދަ ކުރުމުގެ މުހިންމުކަން ފުލުހުން ވަނީ ފާހަގަކޮށްފަ އެވެ.\nފުލުހުން ބުނި ގޮތުގައި އިންޓަޕޯލް އިން ކަސްޓަމްސް އަށް އެހީވުމުގެ ގޮތުން އިންޓަޕޯލްގެ ފަރާތުން ހާއްސަ ވަފްދެއް ރާއްޖޭގައި ހަރަކާތްތެރިވާނެ އެވެ. އެ ވަފްދުން ކަސްޓަމްސްގެ ކޮލެޓީ ކޮންޑަކްޓް އެސެސްމެންޓެއް އަދި ޓެކްނިކަލް އެސެސްމެންޓެއް ހަދާނެ ކަމަށް ފުލުހުން ބުނެއެވެ.\nއިންޓަޕޯލް އަކީ ބައިނަލްއަގްވާމީ ގޮތުން އެންމެ ބޮޑު ފުލުހުންގެ އިދާރާ އެވެ. އިންޓަޕޯލްގެ މެންބަރުންގެ ގޮތުގައި 194 ގައުމެއް ހަރަކާތްތެރި ވެއެވެ. އިންޓަޕޯލަކީ ގައުމުތަކުގެ ފުލުހުން ގުޅިގެން މަސައްކަތް ކުރުމަށް އެކުލަވާލާފައިވާ ވިއުގައެކެވެ.\nއެގޮތުން އެކި ގައުމުތަކުގެ ފުލުހުންނަށް ލިބިފައިވާ މައުލޫމާތު ހިއްސާ ކުރުމާއި ގައުމުތަކަށް އެތެރެ ކުރުމަށް މަސައްކަތް ކުރާ ގާނޫނާއި ހިލާފު ތަކެތި އަތުލުމަށް އިންޓަޕޯލުން ދަނީ މަސައްކަތް ކުރަމުންނެވެ.\nކަސްޓަމްސް އިންޓަޕޯލް ފުލުހުން


Pizza Kitchen Kuru vaahaka: Dhanthura\n-3weeks ago0- ޝާފިރާ މޫސާ\n"ދެން ހެދޭނެ އެއްވެސް ގޮތެއް ނެތް. މިއީ ހާދަ ނުބައި މީހުން އުޅޭ ތަނެކޭ." ފަޒީން އޭނާގެ އަންހެނުން ޝަހީދާގެ ދެއަތުގައި ހިފައި ފިއްތާލިއެވެ. އޭރު ދެމީހުންގެ ލޮލުންވެސް ހޯސްލާފައި ކަރުނަތައް ފައިބަނީއެވެ. ގުދާރު ބިނދޭ ވަރަށް ރެއާ ދުވާލު މަސައްކަތްކޮށް ހޯދި ފައިސާ ގެއްލިގެން ދިޔައީ ހީވެސް ނުކުރާ ފަދަ ގޮތަކަށެވެ. ގެއްލުނު ފައިސާތައް ހޯދޭނެ ގޮތެއްވެސް ނެތެވެ. މާނޭވާ ލެވޭވަރަށް، ދެއިރު ދެދަޅައަށް ކޯޓަށް ދުވިއްޖެއެވެ. ވީ އެއްވެސް ކަމެއް ނެތެވެ. ފަޤީރަކަށް އަޅާލާނެ މީހަކު ނުހުންނާނެއެވެ. ފަޤީރެއްގެ ޙައްޤުތައް ހިމާޔަތްކޮށްދޭނެ ދައުލަތުގެ މުއައްސަސާއެއް ވެސް ނުހުންނާނެއެވެ. މިއީ ކޮންކަހަލަ އިންސާފެއް އޮތް ތަނެއް ހެއްޔެވެ؟.\nފަޒީން އާއި ޝަހީދާގެ ދަރީން ސްކޫލަށްދާ އުމުރަށް ދިއުމާއެކު، ދެމަފިރިން ބަދަލުވީ މާލެއަށެވެ. ފަޒީން އަކީ ރަށުގައި ރެސްޓޯރެންޓެއް ހިންގަމުން އައި މީހެކެވެ. ޝަހީދާ އަކީ ގޭގައި ދަރީން ބަލަމުން ފެހުމުގެ މަސައްކަތް ކުރާ މީހެކެވެ. ފަޒީންގެ ދަރީން ބޮޑެތިވާންވާއިރަށް އޭނާ ހުރީ އެކަމަށް ދުރާލާ ތައްޔާރުވެގެންނެވެ. އެކަމަށް ފައިސާ ރައްކާކޮށްގެންނެވެ. އޭނާ މާލެ ބަދަލުވީ ރަޙުމަތްތެރިއަކާއެކު މާލޭގައި ރެސްޓޯރެންޓުގެ ވިޔަފާރި އިތުރަށް ފުޅާކޮށްގެން އެތަނުގައި ދިރިއުޅެން ވިސްނައިގެންނެވެ. ފަރާޝާ އާއި ފާއިޤާ އަކީ ކިޔެވުމަށް ޝައުޤުވެރިކަން ހުންނަ ވިސްނުންތޫނުފިލި ދެ ކުދީންނެވެ. މާލެއަށް ބަދަލުވީ ކުއްޔަށް ފެންވަރުގެ ދެ ކޮޓަރީގެ އެޕާޓްމަންޓަކަށެވެ. އޭރު މާލެގައި ހުޅުވަން ތައްޔާރުވާ ރެސްޓޯރެންޓުގެ މަސައްކަތް ނިމެނީއެވެ. ދެން ހުރީ އެތަނަށް ސާމާނު ވެއްދުމުގެ މަސައްކަތެވެ.\nކުދީން ސްކޫލަށް ވައްދާ ގޭގެ ހުރިހާ ކަމެއް ހަމައަކަށް އެޅުމަށް ތިން ހަފުތާ ހޭދަވެގެން ދިޔައެވެ. ފަރާޝާ އާއި ފާއިޤާ ދިޔައީ އަމީނިއްޔާ ސްކޫލުގެ ގްރޭޑް އެކަކަށެވެ. ދުވާލުގެ އިރުއަރާ އިރުއޮއްސެންދެން ޝަހީދާގެ މަސައްކަތަކީ ދަރީންގެ ކަންކަން ބެލުމާއި، ގޭތެރެ ބެލެހެއްޓުމެވެ. އަދި ހެދުން ފަހަން އޯޑަރު ލިބޭ ވަރަކަށް ހެދުން ފެހުމެވެ. ފަޒީން ގިނަ ވަގުތު އުޅެނީ ރެސްޓޯރެންޓްގެ މަސައްކަތް ކުރިއަށްދާގޮތް ބެލުމުގައެވެ. އަދި ރަށު ކޮޅުގައި ހުންނަ އޭނާގެ ރެސްޓޯރެންޓަށް ފޮނުވަންޖެހޭ ތަކެތި ފޮނުވުމާއި، އެތަން ހިންގަމުން އަންނަ ގޮތްވެސް ފަޒީން ދިޔައީ ގާތުން ބަލަމުންނެވެ. މި ހުރިހާ ކަމެއްގެ ތެރޭގައި ދެމަފިރިން އުޅެމުންވެސް ދަރީން ކައިރީ ވަގުތު ހޭދަކުރުމަށް އަބަދުވެސް އިސްކަން ދެއެވެ.\nޝަހީދާ އަކީ މިޒާޖުގައި މަޑުމައިތިރި މީހެކެވެ. ނަމަވެސް ފަޒީން އަކީ އޭގެ އިދިކޮޅެވެ. އޭނާ އަކީ ނިކަން ސަކަރާތްބޮޑު މީހެކެވެ. މީހުންނާއި ވާހަކަދައްކާ ގުޅުން ބަދަހިކުރުމަކީ އޭނާއަށް އެއްވެސް އިރެއްގައި އުނދަގޫ ކަމެއް ނޫނެވެ.\nގާތްގަނޑަކަށް އަށްމަސް ދުވަހު ހުއްޓާނުލާ ކުރި ބުރަ މަސައްކަތުން ތަން ހުޅުވޭވަރު ވިއެވެ. އެތަނަކީ ކުރީން އެހެން ރެސްޓޯރެންޓެއް ހިންގާފައި ހުރި ތަނަކަށް ވުމާއެކު ބޮޑު ރިނޮވޭޝަނެއް ކުރަންޖެހުނެވެ. އެރޭ ފަޒީން އާއި އޭނާގެ އަނެއް ޕާޓްނަރު އަރުޝީފްގެ ގާތް އެކުވެރިންނާއި، ޢާއިލާ މީހުން އެތަން ހުޅުވުމުގައި ބައިވެރިވިއެވެ. ޝަހީދާ ވެސް ހުރީ އެރޭ ވަރަށް ނަލަ ހެދިފައެވެ. "މަގޭ ޖަންބުމާ މިރޭ ގެއްލޭނެ." ދަރީންނާއެކު ރެސްޓޯރެންޓުގެ މޭޒެއް ކައިރީ އިށީންނަމުން އޭނާގެ އަންހެނުން ކޮލުގައި ހިފާލަމުން ފަޒީން ބުންޏެވެ. އެހިނދު ޝަހީދާ އާއި ހުރިހާ ކުދީން އެއްފަހަރާ ހިނިގަނޑެއް ޖަހާލިއެވެ. "މިހާ މީރު ޕާސްތާގަނޑެއް އަދި ދުވަހަކުވެސް ނުކަން. މަށަށް ވަރަށް ހީވޭ މީތި ހިނގާނެހެން." ޝަހީދާ ކާން ފަށާފައި ބުންޏެވެ. އެހިނދު ފަޒީން އޯޑަރ ކޮށްގެން އިން ކޮފީތަށި އެއްފަރާތްކޮށްލުމަށްފަހު ޝަހީދާގެ ތަށީން އެތިކޮޅެއް ކާލިއެވެ. "ވާއު!.. މަށަށް ލަންކާއިން މި ގެނެވުނީ ބަރާބަރު ކައްކާއެއް ދޯ. ދަރިފުޅުމެންގެ ކާ އެއްޗެހި ކަމުދޭތަ؟" ފަޒީން އޭނާގެ ދަރީންނާއި ކުރި ސުވާލަށް އާނއެކޭ ބުނުމުގެ ގޮތުން ދެ ކުދީން އެއްފަހަރާ ބޯ ޖަހާލިއެވެ.\nއެވަގުތު އަރުޝީފް ހެވިފައި އެ ދިމާލަށް އަންނަންތަން ފެނެއެވެ. އޭނާ ގާތުގައި އިތުރު މީހަކު ވެސް ހުއްޓެވެ. "ފަޒީން، މިއީ އަހަރެންގެ ވަރަށް ގާތް ރައްޓެއްސެއް. އިކްރާމް. ފަޒީން ނަގާފަ ދެން އެންމެ ބަރާބަރު މީހާ މީ. ތިގޭ ހުންނަ މަގު ނޫން އަނެއް މަގުގަ މި މީހުން ގެ ހުންނާނީ." އަރުޝީފް އޭނާގެ ގާތް އެކުވެރިޔާ އިކްރާމް ތަޢާރަފު ކޮށްދިނެވެ. ފަޒީން ހިނިތުންވެލުމަށްފަހު އޭނާއާއި ސަލާން ކުރިއެވެ. އަދި ވަރަށް ރަނގަޅަށް ކައިގެން ދިއުމަށް އެދުނެވެ. އިކްރާމް އާނއެކޭ ބުނުމަށްފަހު އަރުޝީފް އާއެކު އެތަނުން ހިނގައިގަތެވެ. ޝަހީދާ އާއި ކުދި ވެރީން އެރޭ ވަރަށް ރަނގަޅަށް ކެއެވެ. އެކުދީން ތިބީ ވަރަށް ހިތްހަމަޖެހިފައެވެ.\nރެސްޓޯރެންޓް ހުޅުވުމާއެކު ތަނުގެ ހުރިހާ ކަމެއްހެން ފަޒީން ދިޔައީ ވަރަށް ގާތުން ބަލަމުންނެވެ. އަރުޝީފަށް ބޮޑަށް ހަވާލުވެފައި އޮތީ މާރކެޓިންގެ މަސައްކަތްތާއި ފައިސާގެ ކަންކަން ބެލުމެވެ. އަރުޝީފަށް މާރކެޓިން ކަންކަމުގައި އެހީތެރިވުމަށް އިކްރާމް ވެސް ހަރަކާތްތެރިވެއެވެ. މިގޮތުގައި އުޅެމުން ތިން މީހުން މެދުގައި ވަރަށް ވަރުގަދަ އެކުވެރި ކަމެއް އުފެދިގެން ދިޔައެވެ. ތިން މީހުން އެކީގައި ދިމާވާއިރު ބައެއް ފަހަރު ފަޒީން، ޝަހީދާވެސް ގޮވައިގެން އެމީހުންނާއި ބައްދަލުކުރަން ދެއެވެ. މިގޮތަށް ދާ ދިއުމުގަ އިކްރާމް ބައެއް ފަހަރު ޝަހީދާއަށް ބަލާގޮތުން އޭނާއަށް ވަރަށް އުނދަގޫވެއެވެ. ބައެއް ފަހަރު ކޮފީއަށް ގޮސް ނުވަތަ ކާން ގޮސް ތިބޭއިރު، ދުރުގައި ހުންނަ ފެންފުޅި ނޫނީ ޓިޝޫ ބޮކްސް ފަދަ ތަކެތި ދޭއިރު، އިކްރާމްގެ އަތުން ޝަހީދާގެ އިނގިލިތަކުގައި ބީހިލައެވެ. ނަމަވެސް މިއިން އެއްވެސް ކަމެއް އޭނާ ފަޒީން ގާތު ނުބުނެއެވެ. އެ ތިން މީހުންގެ ގުޅުމަށް ބުރޫ އަރާފާނެތީއެވެ. އޭގެ ބަދަލުގައި ޝަހީދާ އެމީހުންނާއެކު އެއް ސުފުރާ މައްޗަށް އެރުން ތަންކޮޅެއް މަދުކޮށްލިއެވެ.\nއަހަރަކަށް ފަހު އަހަރެއް ފާއިތުވަމުން ދިޔައި އިރު ފަޒީން އައީ ފަހަށް ވަރަށް ބައިވަރު ފައިސާ ރައްކާކުރަމުންނެވެ. ދަރީން ބޮޑެތިވަމުން އައި ވަރަކަށް އޭނާ ދިޔައީ އެކުދީންގެ މުސްތަޤުބަލާއި މެދު ކުރިއަށް ވުރެ ބޮޑަށް ވިސްނަމުންނެވެ. ދެ ކުދިން ގްރޭޑް ހަތަކަށް ދިޔައިރު ފަޒީން މާލޭގައި ހެދުން ފިހާރައެއް ހުޅުވިއެވެ. އެއީ ފަޒީން ރައްކާކުރި ފައިސާއިން އޭނާ އަމިއްލައަށް ހުޅުވި ފިހާރައެކެވެ. ނަމަވެސް އެތަނަށް މުދާ ގަންނަން ރާއްޖެއިން ބޭރަށް ދާއިރު އަރުޝީފް އާއި އިކްރާމް އޭނާއާއެކު ބައިވެރިވެއެވެ. މިގޮތަށް ބެންކޮކަށް ދެވުނު ދަތުރެއްގައި އިކްރާމް، ފަޒީނަށް ވަރަށް ރަނގަޅު ޚިޔާލެއް ހުށައެޅިއެވެ. "އެއީ ތިން މިލިއަން ރުފިޔާއަށް ވިއްކާ އެޕާޓްމަންޓްތަކެއް. މިހާރު ގާތްގަނޑަކަށް ނިމިފަ އެ ހުރީ. ފަޒީނަށް އެއް މިލިއަނަށް ދީފާނަން. ޑައުންޕޭމަންޓް ބޭނުމެއް ނޫން. އެއް މިލިއަން ދީފަ ފަޒީން އެތަނަށް ވަންނަންވީ. ޕާމެނަންޓް ތަނެއް ލިބުނީމަ ތިހެން ކުލި ދައްކަމުން އެއް ގެއިން އަނެއް ގެއަށް ދުވާކަށް ނުޖެހޭނެއްނު. ދަރިންގެ މުސްތަޤުބަލަށް ވިސްނިއަސް މީތި ސަޅިއެއްނު." އިކްރާމް ދިން ޚިޔާލު ފަޒީނަށް ވަރަށް ކަމުދިޔައެވެ. އިކްރާމަކީ ކޮންސަޓްރަކްޝަން ދާއިރާގައި އުޅޭތާ ގިނަ ދުވަސްވީ މީހެކެވެ.\nއޭނާ އިމާރާތްކޮށްފައި ހުރި އެތައް ތަނެއް މާލޭ އާއި ހުޅުމާލޭގައި އެބަ ހުއްޓެވެ. ހުދު އޭނާގެ އަމިއްލަ ދެ ގެއެއް މާލޭގައި ހުރެއެވެ. ފަޒީން، އެކަމާއި ވިސްނާނެ ވާހަކަ އިކްރާމް ގާތު ބުންޏެވެ. އަރުޝީފް ވެސް އެކަމަށް ތާއީދު ކުރިއެވެ. ބެންކޮކް ދަތުރު ނިންމާލާފައި އައިރޭ ޝަހީދާ ހުރީ، ފަޒީންއަށް އެންމެ މީރު ބަނބުކެޔޮ ކިރުގަރުދިޔަ ކައްކާފައެވެ. ޢާއިލާ އެކުގައި ސުފުރާމަތީގައި ކެއުމަށް އިންސާފުކުރަން އިނދެފައި ފަޒީން އެ ވާހަކަ ޝަހީދާ އާއި ހިއްސާ ކުރިއެވެ. "ބައްޕާ ސުވިމިން ޕޫލް ހުންނާނެތަ؟" ފަރާޝާ ސުވާލުކުރިއެވެ. "އާނ ދަރިފުޅާ. އިކްރާމްބެ ބުނި ވަރަށް ރީތި ތަނެކޭ އެއީ. ބައްޕަ އެތަން ބަލާލަން ދާ ދުވަހުން ދަރިފުޅުމެން ވެސް ގެންދާނަން އިނގޭ." ފަޒީން ބުންޏެވެ. "ޔޭ....އައިއެމް ޓޫ އެކްސައިޓެޑް." ފާއިޤާ ހެވިދިލިފައި ފަރާޝާ ގައިގައި ބައްދާލިއެވެ. އެހިނދު ދަރީންނާއި އަނބިމީހާގެ މޫނުމަތިން ފެންނަމުން ދިޔަ އުފާވެރިކަން ފެނިފައި ފަޒީންއަށް އުފަލުން ނުރޮވުނީ ހަމަ ކިރިޔާއެވެ. އޭނާއަށް ހުރިހާ ވެސް އެއްޗަކީ އޭނާގެ އާއިލާއެވެ.\nފަޒީން އިހުނަށްވުރެ ބުރަކޮށް ވިޔަފާރީގެ ކަންކަމުގައި މަސްއޫލުވެ އުޅެން ފެށިއެވެ. ގިނަ ފަހަރު ގެއަށް ވެސް އާދެވެނީ ދަންވާ ފަހުންނެވެ. ކާން ގެއަށް އަންނަ ވަގުތުގައި ދަރީންނާއި އަންހެނުންނާއެކު ވަގުތު ހޭދަކުރެއެވެ. ޝަހީދާ ދުވަހަކުވެސް އޭނާއަށް ލިބޭ ވަގުތު މަދުވެގެން ޝަކުވާއެއް ނުކުރެއެވެ. އޭގެ ބަދަލުގައި އޭނާގެ ހުރިހާ ސަމާލުކަމެއް ދިނީ ދަރީންނަށް ކިޔަވައިދީ އެކުދީން ރަނގަޅު ގޮތުގައި ތަރުބިއްޔަތު ކުރުމަށެވެ. އެއްދުވަހަކު ފަޒީން ރެސްޓޯރެންޓަށް ވަދެފައި ތަނުގެ ހިސާބު ކިތާބު ކޮންމެވެސް ވަރަކަށް ބަލާލިއެވެ. މިގޮތަށް ދެތިން ދުވަހަކު ޗެކުކުރިއިރު ފައިދާގެ ގޮތުގައި ލިބޭ ފައިސާއިން ވަރަށް ބޮޑު އެއްޗެއް އުނިވެފައި ހުރި ކަމަށް ފަޒީނަށް ފާހަގަވިއެވެ. ދެމީހުންގެ ޖޮއިންޓް އެކައުންޓެއް އިންނަ އިރު، އެއަށް ވަދެފައި ހުންނަ ފައިސާ ބޮޑުތަނުން މަދުވެފައި ހުރުމުން ފަޒީން ހައިރާންވިއެވެ. ފަޒީން، އޭނާގެ އެންމެ ގާތްއެކުވެރިޔާ އަރުޝީފާއި ވަކީން ބައްދަލުކޮށް މި ވާހަކަތައް ހިއްސާކުރިއެވެ. އަރުޝީފުގެ ފަރާތުން އައީ ވަރަށް ތަފާތު ޖަވާބެކެވެ. އޭނާގެ މަންމަ ފަރާތު ބޮޑުބޭބެގެ އަތްމަތި ދަތިވެގެން އެކި ފަހަރު މަތިން ލޯނުގެ ގޮތުގައި ފައިސާ ދީފައިވާ ކަމަށާއި، އަދި އެހެން ގާތް ރައްޓެހިންނަށް ވެސް އެގޮތަށް ލޯނު ދީފައިވާނެ ކަމަށް އަރުޝީފު ބުންޏެވެ.\nނަމަވެސް ފަޒީން ހިތްހަމަ ނުޖެހުނީ އޭނާއަށް އެއިން އެއްވެސް ކަމެއް ނާންގާ އަރުޝީފް ކުރުމުންނެވެ. އެރޭ ދެމީހުންގެ މެދުގައި ކުޑަވަރެއްގެ ޒުވާބެއް ހިނގިއެވެ. ނަމަވެސް އިކްރާމް އައިސް އެ މައްސަލަ ޙައްލުކުރެވޭތޯ ބެލިއެވެ. މައްސަލަ ނިމުނު އިރު، އަރުޝީފު މަޢާފަށް އެދި އެކަހަލަ ކަމެއް ދެން ނުވާނެ ކަމުގައި ބުންޏެވެ. ފަޒީންވެސް ގޮތް ދޫކުރުމަށްފަހު އެކަން ދޫކޮށްލިއެވެ. ނަމަވެސް އެރޭ ފަޒީންގެ ހިތުގައި އަރުޝީފާއި މެދު ކިލަނބުކަމެއް އުފެދުނެވެ. އޭގެ ފަހުންވެސް ފައިސާއަށް ވާނުވާ ނޭންގި ދެމީހުންގެ މެދުގައި މައްސަލަ ޖެހެން ފެށިއެވެ. އެ ހިސާބުން ފަޒީން ނިންމީ ރެސްޓޯރެންޓް ބަންދުކުރުމަށެވެ. އަރުޝީފާއި އެ ވާހަކަ ހިއްސާކުރަންވެސް ޖެހުނީ އިކްރާމް މެދުވެރިކޮށެވެ. އަރުޝީފާއި، ފަޒީން އަނގައިން ބުނަނީ މަދު ފަހަރަކުއެވެ. އަރުޝީފު އެތަން ބަންދުކުރާކަށް އެއްބަހެއް ނުވިއެވެ. ފަޒީން އަކީ މިޒާޖުގައިވެސް ގޮތް ދޫކުރުމުގެ ސިފަ ހުންނަ މީހަކަށްވުމާއެކު އޭނާ ނިންމީ ރެސްޓޯރެންޓް އަރުޝީފަށް ދޫކޮށްލާށެވެ. ނަމަވެސް ބަދަލުގެ ގޮތުގައި ފަޒީނަށް ހަތަރު ލައްކަ ދޭގޮތަށެވެ.\nނަމަވެސް އަރުޝީފަށް އެއްފަހަރާ އެހާ ބައިވަރު ފައިސާ ދެވެން ނެތުމާއެކު އޭނާ އެ ފައިސާ އިންސްޓޯލްމަންޓް ޕޭމަންޓުގެ ގޮތުގައި ދެ އަހަރު ތެރޭ ދިނުމަށް އެއްބަސްވުމެއްގައި ސޮއިކުރިއެވެ. އެއްބަސްވުމުގައި ސޮއިކުރި ދުވަހު އަރުޝީފު، ފަޒީނަށް ދެ ލައްކަ ރުފިޔާ ދިނެއެވެ. އަރުޝީފު އެހާ ބައިވަރު ފައިސާ ކުއްލިއަކަށް ދިނީ ކިހިނެއްތޯ ފަޒީންގެ ހިތުގައި ސުވާލު އުފެދުނެވެ. ނަމަވެސް ފަޒީން އިތުރަށް އަރުޝީފާއި ވާހަކަ ދައްކާކަށް ބޭނުމެއް ނުވިއެވެ. ދެމީހުންގެ ގުޅުން ގޯސްވި ހިސާބުން ފަޒީން ކައިރީ އެންމެ ގާތުގައި ހިތްވަރުދޭން ހުރީ އިކްރާމެވެ. ފަޒީން އޭނާގެ ފިހާރައާއި ރެސްޓޯރެންޓްގެ މަސައްކަތްތައް އެއް ގިޔަރު މައްޗަށް ޖައްސާލިއެވެ. އަދި އިކްރާމް ބުނި އެޕާޓްމަންޓް ގަތުމަށްޓަކައި ރައްކާކުރަމުން އައި ފައިސާއިން އެއް މިލިއަން ރުފިޔާ އިކްރާމަށް ދިނެވެ. އިކްރާމް އަކީ ގާތް ރަޙުމަތްތެރިއަކަށް ވުމުން އޭނާ ނިންމީ ތަނަށް ބަދަލުވެފައި ދެމީހުން އެއްބަސްވާ ގޮތަކަށް އެގްރީމެންޓް ހެދުމަށެވެ. އޭރު އަރުޝީފުގެ ޚަބަރެއް ނުވާތާ އެތައް ޒަމާނެއް ފާއިތުވެއްޖެއެވެ. އެއީ ދެ ދަރީންގެ އޯލެވެލް އިމްތިޙާނުގެ އަހަރެވެ. ވުމާއެކު އިކްރާމް ބޭނުންވީ، ތަނަވަސް ހިތްގައިމު މާޙައުލަކަށް ބަދަލުވާށެވެ. ކުދީންގެ ކިޔެވުމަށް ރަނގަޅު މާޙައުލަކީވެސް ވިސްނަންޖެހޭ ކަމެއްގެ ގޮތުގައި ފަޒީން ގަބޫލުކުރެއެވެ. އިކްރާމް ބުނި އެޕާޓްމަންޓަކީ އެފަދަ ތަނެކެވެ.\nއެހެން ނަމަވެސް ކަންކަން ބަދަލުވެގެން ދިޔައީ ފަޒީން އުއްމީދުކުރި ގޮތަކަށް ނޫނެވެ. އިކްރާމާއި ފައިސާ ހަވާލުކުރިތާ ހަފުތާއެއް ފަހުން އިކްރާމު ގެއްލުނެވެ. އޭނާގެ ފޯނަށް ގުޅައިގުޅައި ފޯނެއް ނުނަގައެވެ. އޭނާ އުޅޭނެހެން ހީވާ ހުރިހާ ތަނަކަށް ދެވިއްޖެއެވެ. އޭނާ ދިރިއުޅޭ އެޕާޓްމަންޓަށް ވެސް އެތައް ފަހަރަކު ދެވިއްޖެއެވެ. ހުންނަނީ ތަޅުލާފައެވެ. ފަޒީން އެންމެ ފަހުން އިކްރާމްގެ ޢާއިލާ ދިރިއުޅޭ ގެއަށް ދިޔައެވެ. "އަހާ ފަޒީން. އާދޭ އާދޭ!." ފަޒީން ފެނުމާއެކު، އިކްރާމްގެ މަންމަ ހަސީނާ ބުންޏެވެ. "ދައްތާ ވަންނާކަށް ނޫން މިއައީ. އިކްރާމުގެ ޚަބަރެއް ނުވެގެން މިއުޅެނީ. ފަޒީން ދޮރުމަތީގައި ހުރެފައި ހަސީނާއަށް ހުރިހާ ވާހަކައެއް ކިޔައިދިނެވެ. ހުދު ހަސީނާވެސް ހުރީ ކައިރާންވެފައި، ރޮވިފައެވެ. ހަސީނާ ބުނިގޮތުގައި އޭނާގެ ދަރީންގެ ތެރެއިން އިކްރާމަކީ ހަސީނާއާއި އެހާ ގާތްކޮށް އުޅޭ ދަރިއެއް ނޫނެވެ. ގިނަ ފަހަރު އުޅޭ ނޫޅޭ ތަނެއް ހަސީނާއަކަށް ވެސް ނޭނގެއެވެ. ރާއްޖެއިން ބޭރަށް ފުރިއަސް ބުނެލަނީ މަދު ފަހަރެއްގައި ކަމަށް ހަސީނާ ބުންޏެވެ. "އެހެންތަ؟ އަހަރެން ހީކުރީ އަހަރެން ގޮވައިގެން ދޭތެރެއަކުން މިގެއަށް އަންނާތީ ދައްތައާއި ވަރަށް ގާތްކަމަށް." ފަޒީން ހުރީ ހަދާނެގޮތް ހުސްވެފައެވެ. "އޭނާ އަނެއްހެން އަހަރެންނަކަށް ގޯހެއް ނުވާނެ އެއްއިރެއްގަ ވެސް. އެކަމަކު ވަރަށް ފާޑެއްގެ މީހެއް އޭނައަކީ. އޭނަ ހިތަށް އެރީމަ މި ގެއަށްވެސް އެ ވަދެލަނީ." ހަސީނާގެ ވާހަކަތަކުން އެއްވެސް އަލިމަގެއް ފެންނަން ނެތުމާއެކު ފަޒީންއަށް އެންމެ ފަހުން ގުޅަން ޖެހުނީ އަރުޝީފަށެވެ.\nއެތައް އަހަރުތަކަކަށްފަހު އެކި މީހުން ގާތު އަހައިގެން އަރުޝީފުގެ ނަންބަރަށް ގުޅިއިރު އޭނާގެ ފޯނަކަށް ނުގުޅެއެވެ. އަރުޝީފުގެ ރެސްޓޯރެންޓަށް ގޮސް އެތަނުގައި އުޅޭ މުވައްޒަފުން ގާތު އެހުމުން އެނގުނީ އަރުޝީފު މިހާރު ދިރިއުޅެނީ މެލޭޝިއާގައި ކަމެވެ. މިހާ ހިސާބުން ކޮންމެވެސް ކަމެއް ވަރަށް ބޮޑަށް ގޯސްވެއްޖެ ކަމުގެ އިހުސާސް އޭނާއަށް ކުރެވުނެވެ. އަރުޝީފު ރާއްޖެއިން ބޭރަށް ދިރިއުޅުން ބަދަލުކުރާ ވަރަށް އެންމެ ރެސްޓޯރެންޓަކުން އެހާ ފައިދާވޭ ހެއްޔެވެ؟. ފަޒީން މި ހުރިހާ ކަމެއް ޝަހީދާއާއި ހިއްސާކުރުމަށްފަހު ނިންމީ، ފުލުހުންނަށް އެ މައްސަލަ ހުށައެޅުމަށެވެ. އޭނާއަށް އިކްރާމާއި ދެކޮޅަށް މާ ބޮޑު ހެއްކެއް ހުށައެޅޭކަށް ނެތެވެ. ނަމަވެސް ފޯނު ކޯލު ރިކޯޑިންއާއި ޓްރާންސެކްޝަން ފަދަ ލިޔުންތައް އޭނާ ފުލުހުންނާއި ހިއްސާކުރިއެވެ. އަދި ވަގުތުން ލޯޔަރަކާއި ވާހަކަ ދެއްކިއެވެ. ފުލުހުންގެ ތަޙުޤީޤުން އެނގުނު ކަންކަމުން ފަޒީންއަށް ހުރެވުނީ ބަސްހުއްޓިފައެވެ. އިކްރާމަކީ އާދައިގެ މީހެއް ނޫނެވެ. އެއީ މާލޭގެ ނުފޫޒުގަދަ ޢާއިލާއަކަށް ނިސްބަތްވާ މީހެކެވެ. ފުލުހުން ބުނި ގޮތުގައި އެއީ އިކްރާމާއި ދެކޮޅަށް ހުށައެޅުނު އެ ބާވަތުގެ ފުރަތަމަ މައްސަލައެއްވެސް ނޫނެވެ. އިކްރާމަކީ އެޕާޓްމަންޓް ކުއްޔަށް ނުވަތަ ވިއްކަން ބުނެފައި އެތައް ބައެއްގެ އަތުން ފައިސާ ހޯދައިގެން އުޅޭ ބޮޑު ވަގެކެވެ. ފުލުހުން ކޮންމެ ފަހަރަކު އެ މައްސަލަ ކޯޓަށް ވެއްދިއަސް ކޯޓާއި ހަމައިން އެ މައްސަލަ ބޭރުކޮށްލައެވެ. ފަޒީންގެ މައްސަލައަށް ވެސް ވީ ހަމަ މި ފަދައިންނެވެ. އިކްރާމްގެ ޣައިރު ހާޒިރުގައި މައްސަލަ ބެލުމަށްފަހު އޭނާއަށް ދަޢުވާކުރެވޭވަރަށް ހެކި ނެތުމާއެކު އެ މައްސަލަ ކޯޓުން ބޭރުކުރިއެވެ.\nއެއީ ބޮޑު ސްކޭމެއް ނަމަވެސް އެކަން ބެލޭނެ އެއްވެސް ކޯޓެއް މުއައްސަސާއެއް ރާއްޖެއަކު ނެތެވެ. އިކްރާމް އެގޮތަށް މީހުންގެ އަތުން ފައިސާ ހޯދާފައި ހުރި އެތައް ބަޔަކާއި ފަޒީންއާއި ފަހުން ދިމާވިއެވެ. އެންމެން ވެސް އެ ވާހަކަތައް ކިޔައިދިނީ އަސަރާއެކުގައެވެ. ދާއޮހޮރުވައިގެން ގުދާރު ބިދޭވަރަށް އުމުރު ދުވަހު ކުރި މަސައްކަތުން ހޯދި އެތައް ފައިސާއެއް ގެއްލިގެން ދިޔައީ ހިނދުކޮޅެއްގެ ތެރޭގައެވެ. ފަޒީނަށް ފަހުން ޚަބަރު ލިބުނު ގޮތުގައި، އަރުޝީފުވެސް އެކަމުގައި އިކްރާމާއެކު ހިއްސާވާކަން ވަނީ އެނގިފައެވެ. އިކްރާމްގެ ފުރަތަމަ ޓާގެޓަކަށްވީ ރެސްޓޯރެންޓެވެ. އަރުޝީފާއި އިކްރާމާއި ދެމީހުން ރާވައިގެން އެތަނުން ފަޒީން ބޭރުކުރީއެވެ. އަރުޝީފު އަތުން ދެ ލައްކަ ރުފިޔާ ލިބުނު ގޮތަށް ބާކީ ފައިސާ ފަޒީނަށް އަދިވެސް ނުލިބެއެވެ. އެ މައްސަލަވެސް ކޯޓަށް ލައިގެން ވީކަމެއް ނެތެވެ. މިގޮތުގައި ހުއްޓާ އިކްރާމް އަނެއްކާ އަނެއް ބޮނޑި ދިނީއެވެ.\nފަޒީން އެންމެ ގާތް ރައްޓެހިންގެ ގޮތުގައި ދެކުނު ދެމީހުންވެސް އޭނާއަށް ދޯކާދިނީއެވެ. ފަޒީން އެކަމާއި ރޮއެ ހިތާމަކުރިއެވެ. ނަމަވެސް މިއިން އެއްވެސް ކަމެއްގެ ހިލަމެއް ދަރީންނަށް ވިޔަކަ ނުދެއެވެ. ފަޒީން އުފުލަމުން ދިޔަ ހުރިހާ ތަކުލީފެއްގައި ޝަހީދާ ހުރީ އޭނާގެ ގާތުގައެވެ. ދަރީން ކެނޑިނޭޅި ސުވާލުކުރަމުން އައީ އެއްކަލަ ރީތި އެޕާޓްމަންޓަށް ދެވޭނެ ދުވަހަކާއި ގުޅޭގޮތުންނެވެ. މިކަމުގެ ސަބަބުން ފަޒީންގެ ހެދުން ވިއްކާ ފިހާރައާއި، ރަށުގައި ހުރި ރެސްޓޯރެންޓަށްވެސް މާލީ ގޮތުން ވަރަށް ބޮޑެތި އަސަރުތައް ކުރިއެވެ. އެ ހާލަތުގައި ފަޒީންއަށް ހިތްވަރުކުރުން ނޫން އިތުރުގޮތެއް ނެތެވެ. އެންމެފަހުން ދަރީންނަށްވެސް ފަޒީން އެ ޚަބަރު ދިނެވެ. އެކުދީންވެސް އެކަމާއި ހިތާމަކުރިއެވެ. "ބައްޕާ، އިރާދަކުރެއްވިއްޔާ އަދި ރަނގަޅުވާނެ. އަހަރެމެންނަށްޓަކައި މިހާރު ވެސް ތިޔަ ކޮށްދެނީ އަގުނުކުރެވޭނެ ކަންކަން." ފަޒީންގެ ދެދަރިން ރޮއެގަނެފައި އޭނާ ގައިގައި ބައްދާލިއެވެ.\nދިރިއުޅުމުގައި އޭނާއަށް ކުރަން ޖެހުނު ހިތި ތަޖުރިބާއިން ފަޒީނަށް ލިބުނީ ރަނގަޅު ފިލާވަޅެކެވެ. ނަމަވެސް އޭނާގެ ދަރީން ބޮޑެތިވި ހިސާބުން އެކުދީންގެ ހިތްމަތާއި މިންނެތް މަސައްކަތުން ފަޒީންގެ ވިޔަފާރި އިތުރަށް ފުޅާކުރިއެވެ. މިހާރު ފަޒީން އާއި އޭނާގެ ޢާއިލާ އަކީ ރީތި އެޕާޓްމަންޓެއްގައި ވަރަށް ހަމަޖެހިގެން އުފަލުގައި ދިރިއުޅެމުން އަންނަ ޢާއިލާއެކެވެ. އޭގެ ފަހުން އިކްރާމް ވެސް އަދި އަރުޝީފުގެ ހިލަމެއް ވެސް ނުވެއެވެ. ފަޒީން އޭނާގެ އަތުން ގެއްލުނު ފައިސާ އަނބުރާ ހޯދަން ފަހުން މަސައްކަތެއް ވެސް ނުކުރެއެވެ. ކޮންމެ މީހަކުވެސް ބުނީ އެ ފައިސާއެއް ދެން ނުލިބޭނެ ކަމަށެވެ. ފަޒީންއަށް އެ ފައިސާތައް ގެއްލުނު ނަމަވެސް މިއަދު އޭނާ އެކަމާއި ހިތާމައެއް ނުކުރެއެވެ. އޭނާ މިއަދު ހުރީ ދިރިއުޅުމުގައި ވަރަށް ހަމަޖެހިލައިގެންނެވެ.\nޕިއްޒާކިޗަން ކުރު ވާހަކަ: ދަންތުރަ03 weeks ago\nޕިއްޒާ ކިޗަން ކުރު ވާހަކަ: ކޮޅިގަނޑު02 months ago\nޕިއްޒާކިޗަން ކުރު ވާހަކަ: ތުނޑު ހަސަނު02 months ago\nޙަޤީޤީ ވާހަކަ: ހިތި 26 12months ago\nޕިއްޒާކިޗަން ކުރު ވާހަކަ: ނަހަމަ02 months ago\nޕިއްޒާކިޗަން ކުރު ވާހަކަ: ތައުބާ02 months ago\nޕިއްޒާކިޗަން ކުރު ވާހަކަ: ހުވަފެން23 months ago\nޕިއްޒާކިޗަން ކުރު ވާހަކަ: ހޮޓެލް 1250 13months ago\nޕިއްޒާކިޗަން ކުރު ވާހަކަ: ވަރި03 months ago


ހުރިހާ މައައްސަސާއެއްވެސް ޖަވާބުދާރީވާންޖެހޭ: ހިސާން\nފުލުހުންގެ އިދާރާ މަސައްކަތްކުރަނީ ޕީޕީއެމްގެ ސުލުކީ ކޮމެޓީގެ ގޮތުގައި: ހިސާން\nރައީސް ޔާމީން އަމިއްލަ ކަންތައްތައް ދިފާއުކުރުމަށް އުޅޭ މަންޒަރު އަޅުގަނޑުމެންނަށް ފެންނަނީ: ހިސާން\n3 އޭޕްރިލް 2017 | ހޯމަ 02:48\nއަޅުގަނޑުމެންގެ ބަރުތައް ބެހިވެފައިމިވަނީ އެއް ބަރު އަނެއް ބަރުގެ މައްޗަށް ފާރަވެރިވާނެގޮތަށް. ނަމަވެސް އަޅުގަނޑުމެންނަށް ފެނިގެންދިޔައީ 18 ވަނަ ރައްޔިތުންގެ މަޖިލީހަށްފަހުގައި ސަރުކާރާއި، އަދުލު އިންސާފުގެ ބަރު ޖަވާބުދާރީކުރެވޭ މަންޒަރެއް އަޅުގަނޑުމެންނަކަށް ފެނިގެނެއް ނުދޭ. ރައްޔިތުންގެ މަޖިލީހުގެ ސަރުކާރު ޖަވާބުދާރީކުރުވާ ކޮމެޓީއަކީ ސަރުކާރަށް މެޖޯރިޓީ އޮންނަ ތަނެއް ނޫން. އޭގެ ބަދަލުގައި ސަރުކަރު ޖަވާބުދާރީކުރުމުގެ މެޖޯރިޓީ އޮތީ ަރުކާރަށށް. އެޗާއެކު ޗެކް އެންޑް ބެލެންސްގެ ނިޒާމް އެއްކޮށް ގެއްލިގެންދިޔައީ. ޤައުމު މިހާލަތަށް ވެއްޓިގެންދިޔަކަމުގެ އެންމެ ބޮޑު ޒިންމާއެއް ނަންގަވަންޖެހޭނީ ރައްޔިތުންގެ މަޖިލިހުގެ ރައީސް.\n2 އޭޕްރިލް 2017 | އާދީއްތަ 22:26\nއަޅުގަނޑު ޓުވީޓެއްގައި ދެކުނިން، ފުލުހުންގެ އިދަރާ ހިނގަމުންދަނީ ރައީސް އަބްދުﷲ ޔާމީންގެ ފެކްޝަންގެ ސުލޫކީ ކޮމެޓީގެ ގޮތުގައި ކަމަށް. އެއީ އަޅުގަނޑުމެން ވަރަށް ހިތާމަކުރަންޖެހޭ ކަމެއް. މި ހުރިހާ ކަމެއްގެ ސަބަބުން ފުލުހުންގެ އިދާރާގެ އަގު ވެއްޓި، ރައްޔިތުން އެ އިދާރާއަށް ބަދުނާމުގެ އިނގިލި ދިއްކުރާ މަންޒަރު ފެނީ. މިއީ އަޅުގަނޑުމެންވެސް ހިތާމަ ކުރާކަމެއް. ފުލުހުންގެ މައައްސަސާއަށް އޮތް އިތުބާރު ނަގާލުމަށް ބަޔަކު މަސައްކަތްކުރާ މަންޒަރު އަޅުގަނޑުމެންނަށް ފެނިގެންދަނީ.\n2 އޭޕްރިލް 2017 | އާދީއްތަ 22:19\nއަޅުގަނޑު ހަމަ ފާހަގަކޮށްލަން ބޭނުން، ރައީސް ޔާމީން އަބަދުވެސް އުޅުއްވަނީ އަމިއްލަ ކަންތައްތައް ދިފާއުކުރުމަށްކަން. ކޮންމެ ހައްޖު ކޯޓައަކާއި، ކޮރަޕްޝަންގެ ވާހަކައެއް ދިފާއުކޮށް ވާހަކަދެއްކުމުގައި އުޅުއްވަނީ. ނުވަތަ ކޮންމެވެސް ކަދުރެއްގެ ވާހަކަ އެ ބޭފުޅުންގެ ފަރާތުން އަޑުއިވެނީ. އެހެންކަމުން އެ ބޭފުޅުން އަބަދުވެސް އެ އުޅެނީ އަމިއްލަ މަސްލަހަތު ދިފާއުކުރުމަށްކަމަސް އާޅުގަނޑުމެންނަށް ބުނެވިދާނެ.\n2 އޭޕްރިލް 2017 | އާދީއްތަ 22:10\nއުވާލާފައިވާ ޤާނޫނުގެ ދަށުން ރައީސް ނަޝީދުގެ މައްޗަށް ދައުވާކުރަނީ: ހިސާން\nރައީސް މުހައްމަދު ނަޝީދުގެ މައްޗަށް ދައުވާކުރަނީ އުވާލެވިފައިވާ ޤާނޫނެއްގެ ދަށުން. ޤާނޫނީ އެއްވެސް ހަމައެއްގައި އުވާލެވިފައިވާ ޤާނޫނެއްގެ ދަށުން ދައުވާއެއް ނުކުރެވޭނެ. ރައީސް ނަޝީދުގެ މައްޗަށް ދައުވާކުރަނީ ސިޔާސީ ބޭނުމެއްގައި ކަމަށް ގަބޫލުކުރެވޭ. އެއީ 2018 ކައިރިވެފައިއޮތީމައި ދަތިކުރުމަށް ކޮށްފައިވާ ދައުވާއެއް.\n2 އޭޕްރިލް 2017 | އާދީއްތަ 22:08\nޤައިރު ޤާނޫނީ އަމުރުތަކަށް ތަބާ ފުލުހުންގެ މައްސަލަ ހުށައަޅާނަން: ހިސާން\nޤައިރު ޤާނޫނީ އަމުރަށް ތަބާ ފުލުހުންގެ މައްސަލަ އަޅުގަނޑުމެން ކަމާއި ބެހޭ އިދާރާތަކަށް ހުށައަޅާނެކަމަށް އަޅުގަނޑުމެން ބުނިން. އަޅުގަނޑުމެން އެ މައްސަލަތައް ބަލާނަން. އެއްވެސް ފަރާތަކުން ޤައިރު ޤާނޫނީ އަމުރަކަށް ތަބާވެގެން ނުވާނެ. އެފަދަ އަމުރުތަކަށް ތަބާވާ ފަރާތްތައް އެ ކުރަނީ ކުށެއްކަން ހުރިހާ ފަރާތްތަކުންވެސް ހަދާނުގައި ބަހައްޓަންޖެހޭނެ.\n2 އޭޕްރިލް 2017 | އާދީއްތަ 22:09\nތެދު ހަޤީޤަތް ހާމަކުރާ ކޮންމެ މީހަކު ކުށްވެރިޔަކަށްވާ މަންޒަރު އަޅުގަނޑުމެންނަށް ފެންނަނީ: ހިސާން\nތޮއްޔިބު ޝަހީމްވެސް ފުލުހުންގެ ބަންދުގައި އެ ހުންނަނީ ކުރެއްވި ޓުވީޓަކާއި ގުޅިގެން. ހަޤީޤަތް ހާމަކޮށް ކޮށްފައިވާ ޓުވީޓަކާއި ގުޅިގެން. އެގޮތުން ރާއްޖޭގައި އެޗް1އެން1 ރޯގާ އުޅޭކަމަށް ހާމަކުރީ އެއީ ވަރަށް ރަނގަޅަށް ކުރި ކަމެއް. ނަމަވެސް ތެދު ބުނީތީ ތޮއްޔިބު އެ އޮތީ ޖަލުގައި. ތެދެއް ބުނެފައި، އެ ތެދަކީ ސަރުކާރު ބަދުނާމުވާކަމެއް ކަމުގައިވާނަމަ އެއީ ބޮޑު ކުށަކަށްވެގެންދޭ. ހަޤީޤަތް ހާމަކޮށްގެން މީހުންނަށް އަދަބު ލިބޭ މަންޒަރު މި ފެންނަނީ.\n2 އޭޕްރިލް 2017 | އާދީއްތަ 22:01\nފުލުހުން މަސައްކަތްކުރަނީ އިދިކޮޅު ފަރާތްތަކުގެ އަޑު ކަނޑުވާލުމަށް: ހިސާން\nކުރިން ދުވަހު، އެމްޑީޕީގެ ސެކެރެޓަރީ ޖެނެރަލް އަނަސް އަބްދުއް ސައްތާރު ފުލުހުންގެ އިދާރާއަށް ހާޒިރުކުރި. އެއްވެސް އަސާސެއް ނެތްކަމެއްގައި. އެކަންކަމުގައި ފުލުހުންގެ އިދާރާއަށް ސިޔާސީ ފަރާތަތްތައް ހާޒިރުކުރުމުންވެސް ފުލުހުންގެ މުއައްސަސާ ސިޔާސީވެފައިވާ މިންވަރު އަޅުގަނޑުމެންނަށް ހާމަވެގެންދޭ. އަޅުގަނޑުމެން މި ބުނަނީ ފުލުހުންގެ އިދާރާ ސިޔާސީ ނުވަށޭ. މުޅިންވެސް ސިޔާސީ ބޭނުމެއްގައި، ސިޔާސީ ފަރާތްތައް ހާޒިރުކުރަނީ. ރައްޔިތުން އެއްވާ އެއްވުންތައް ރޫޅާލަމުންގެންދަނީ ގަވއިދާއި ހިލާފަށް. ގަވައިދާއި ހިލާފަށް ބާރުގެ ބޭނުންކުރާ މަންޒަރު އަޅުގަނޑުމެންނަށް ފެންނަނީ.\n2 އޭޕްރިލް 2017 | އާދީއްތަ 21:55\nރައީސް ޔާމީން ފުލުހުންނަށް ރިޝްވަތު ހުށައެޅި: ހިސާން\nސިޔާސީ ފަރާތްތައް ފުލުހުންގެ އިދާރާއަށް ހާޒިރުކުރަނީ އެއްވެސް އަސާސެއް ނެތްކަންކަމުގައި. އެފަދަ ކަންކަން ފުލުހުންވެސް ކޮށްގެންނުވާނެ. 2012 ވަނަ އަހަރު ކަނޑައެޅިގެން ރިޝްވަތު ހުށައެޅީ ފުލުހުންނަށް، ރައީސް އަބްދުﷲ ޔާމީން. އެ މައްސަލަ ހުށައަޅަންޖެހޭ ފަރާތްތަކަން، އެ މައްސަލަ ފުލުހުންނަށް ހުށައެޅި. ނަމަވެސް ފުލުހުންގެ މުއައްސަސާގެ ތެރެއިން އެއްވެސް މައްސަލައެއް ތަހުޤީޤްކުރެވިފައެއް ނުވޭ.\n2 އޭޕްރިލް 2017 | އާދީއްތަ 21:56\nމިރޭގެ ފަލަސުރުހީ ޕްރޮގްރާމްގެ މެހުމާނަކީ، ޤާނޫނީ ވަކީލް ހިސާން ހުސެއިންނެވެ. މައުޟޫއަކީ، ސިޔާސީ ފަރާތްތައް ފުލުހުންގެ އިދާރާއަށް ހާޒިރުކުރުމެވެ.\n2 އޭޕްރިލް 2017 | އާދީއްތަ 21:50


ދުރުގާވުން ހިތް ނޭދޭ! (ތޭވީސްވަނަ ބައި) – Dhen.mv\nއަޒްކީ July 13, 2021 - 10:47 pm\nމަގުމަތީގައި އެހާ މީހުން ގިނައިރު ވެސް އެ މީހުންނަށް ފަރުވާލެއް ނުބަހައްޓާ ފޮނުވައިލި 'ފްލައިންގް ކިސް'ގެ ސަބަބުން ތާޝާ ލަދުން ހަލާކުވާ ވަރުވިއެވެ. އެހާ ދުރުން ވެސް ތާޝާ ލަދުގަތީކަން ޒިދާނަށް އެނގުނެވެ. އެހިނދު ޒިދާންގެ ތުންފަތްމައްޗަށް ވެރިވީ ލާނެތް ހިނިތުންވުމެކެވެ. ޒިދާން ކަންތައްކުރި ގޮތަށް ކަންތައް ކުރަން ހިތަށް އެރި ނަމަވެސް ތާޝާއަކަށް ނުކެރުނެވެ. ލަދުރަކިވެފައި ޒިދާނާ ދިމާލަށް ބަލަހައްޓައިގެން ހުރީއެވެ. އެ ދެ މީހުންނަށް ނޭނގުނީ އެ މަންޒަރުތައް ބަލަހައްޓައިގެން އިތުރު މީހަކު ހުރިކަމެވެ. އެމީހަކު ޒިދާނާއި ތާޝާއާ ދިމާލަށް ބަލަމުން ދިޔައީ ނަފްރަތުގެ ބެލުމަކުންނެވެ.\nކުޑަދޮރުކައިރީގައި ޒިދާނާ ވާހަކަ ދައްކަން ހުރި ތާޝާއަށް ޖީނާ އެ ކޮޓަރިއަށް ވަންއިރު ވެސް ރޭކާނުލިއެވެ. އޭސީ ޖައްސައިފައި ހުއްޓައި ތާޝާ ކުޑަދޮރު ހުޅުވައިގެން ހުރުމުން ޖީނާ ހައިރާންވިއެވެ. އޭނާއަށް ފުރަގަސްދީގެން ހުރި ތާޝާގެ ހަރަކާތްތަކުން ކޮންމެ ވެސް މީހަކާ ވާހަކަ ދައްކަނީކަން ޖީނާއަށް އެނގުނެވެ.\n" ތާޝާ.. ކާކާ ތި ވާހަކަ ދައްކަނީ؟" ޖީނާގެ އަޑުއިވިފައި ތާޝާ ފަހަތް ބަލައިލީ ސިހިފައެވެ. ތާޝާ އަތުގެ އިޝާރާތުން ގާތަށް އައުމަށް ޖީނާ ކައިރީގައި ބުންޏެވެ. ޖީނާ ހައިރާންވެ ހުރެ ގޮސް ތާޝާގެ ގާތުގައި ހުއްޓުނެވެ. އެ ވަގުތު ބޭރުގައި ހުރި ޒިދާން ޖީނާއަށް ވެސް ފެނިއްޖެއެވެ. ޒިދާނަށް ޖީނާ ފެނުމުން އަތުން ހަނާއަޅައިލިއެވެ.\n" ސާބަސް ތި ދެމީހުންނަށް... " ޖީނާ ކައިރިއަށް ހިނިއައެވެ.\n" އަޅެ ޖީން... އަހަރެން ކީއްވެތަ ކުރީގެ އެއްވެސް ކަމެއް ހަނދާން ނުވަނީ... ޔަގީން އަހަރެންގެ މާޒީގައި ޒިދާނާ އެކު އަހަރެން އުޅުނީ ވަރަށް ލޯބިންކަން... ކުރިއަށް ވުރެ ބޮޑަށް މިހާރު އަހަރެން ބޭނުންވޭ އެ ހަނދާންތައް އަލުން އަނބުރާ ލިބެން... " ތާޝާ ޝަކުވާކޮށްލިއެވެ. ޖީނާ ހިނިތުންވާން މަސައްކަތް ކުރި ނަމަވެސް އެ މޫނުމަތިން ކޮންމެވެސް ވަރަކަށް ނުތަނަވަސްކަން ވެސް ފާޅުވިއެވެ. ބައެއް ކަންތައްތައް ހަނދާންވެއްޖެ ނަމަ ތާޝާ ބައެއް މީހުންނާ މެދު ދެކޭގޮތް ބަދަލުވެދާނެތީއެވެ.\n" ޖީން އަހަރެންނަށް ޒިދާންގެ ނަމްބަރު ދޭންވީނު.. ޕްލީޒް.. އަހަރެން ވަރަށް ބޭނުން ވާހަކަދައްކަން.." ތާޝާ އެދުނެވެ.\n" ނަމްބަރު ދީފާނަން އެކަމަކު ތިދޮރު ލައްޕާބަލަ.. އެހެން ނޫނީ އޭސީ ހަލާކުވެދާނެ.." ޖީނާ ބުންޏެވެ. ތާޝާއަށް އޭސީއާ ދޭތެރޭގައި ވިސްނައިލެވުނީ ދެނެވެ. ޒިދާން ކައިރީގައި އިޝާރާތުން ދާންޖެހިއްޖެ ކަމުގައި ބުނުމުން ޒިދާން ބޯޖަހައިލިއެވެ. އެއަށް ފަހު ޖީނާ ކުޑަދޮރު ލައްޕައިލާ ފަރުދާ ކަހާލިއެވެ.\n" ކޮބާ ނަމްބަރު؟" އެނދުގައި އިށީނދެ ފޯނު ނަގަމުން ތާޝާ އަހައިލިއެވެ. ޖީނާ ނަމްބަރު ކިޔައިދިނުމުން ލަހެއްފަހެއް ވެސް ނެތި އެ ނަމްބަރު ފޯނުގައި ޖަހައިލާ ވަގުތުން ގުޅައިލިއެވެ. ޖީނާއަށް ނިދުނުއިރު ވެސް ތާޝާ އޮތީ ޒިދާނަށް ގުޅައިގެން ވާހަކަ ދައްކާށެވެ.\nފަތިސް ނަމާދުކޮށްގެން ޒިކުރުތައް ކިޔުމަށް ފަހު ޖީނާ ތިރިއަށް ފޭބިއެވެ. ބަދިގެއަށް ވަދެ ކޮފީއެއް ހަދަން ހުއްޓައި އެތަނަށް އައިސް ވަނީ އަނީކެވެ. އެ ފަދަ ވަގުތެއްގައި އަނީކް ފެނުމުން ޖީނާ ހައިރާންވިއެވެ.\n" މޯނިން... " އަނީކް ބުންޏެވެ.\n" މޯނިންގް... ރޭ ނުނިދަނީތަ؟ ނޫނީ މާ އަވަހަށް ހޭލެވުނީތަ؟" ޖީނާ އަހައިލިއެވެ.\n" ނޫނޭ.. ހަމަ ރަނގަޅަށް ނިދުނު... ކޮބައިތަ ރާމިޔާ؟" ތަންތަން ހޯދައިލަމުން އަނީކް އަހައިލިއެވެ.\n" ރާމިޔާ ހޯދަންތަ މިހާ އަވަހަށް ހޭލައިގެން ތިއައީ؟" ޖީނާ އަހައިލިއިރު އެ ތުންފަތްމަތީގައި ލާނެތް ހިނިތުންވުމެއް ވިއެވެ. ކުރިން އަބަދު އަނީކް ފެނުނަސް ތުންގަނޑު ދަމައިގެން ހުންނަ ޖީނާގެ ތުންފަތްމަތިން މިހާރު އަބަދުވެސް ފެންނަނީ ހިނިތުންވުމެކެވެ. މަދުން ނަމަވެސް އަނީކާ ސަމާސާ ވެސް ކުރަން ފަށައިފިއެވެ. އެކަމުގެ ސަބަބުން އަނީކް ކުރިން ޖީނާއާ މެދު ދެކެމުން އައިގޮތް ބަދަލުވެއްޖެއެވެ. މިހާރު އަނީކް ބޭނުން ވަނީ ޖީނާއާ ގާތް އެކުވެރިކަމެއް ބޭއްވުމަށެވެ.\n" ނޫނޭ... ދެން ބުނެބަލަ..." އަނީކް އަނެއްކާ ވެސް އަހައިލިއެވެ.\n" ރާމިޔާ ގެއަކު ނޫޅޭ.. އޭނާގެ ރަހުމަތްތެރިއެއް ބަލިވެގެން ރޭ އެ މީހާ ކައިރިއަށް ދިޔަގޮތަށް ނާދޭ... ފަހުން ގުޅައިފައި ބުނީ މިއަދު އޮފް ދުވަހަކަށް ހަދައިދޭން އެމީހާ ކައިރީގައި ހުންނަންވެގެން.." ޖީނާ ބުންޏެވެ. އަނީކް ވަކި އެއްޗެއް ނުބުނެ ބޯޖަހައިލިއެވެ.\n" ކޮފީއެއް ހަދައިދެންތަ؟.." ނާހަން ހުރެފައި ވެސް ޖީނާ އަހައިލިއެވެ. އަނީކް އެވަރުން ރާމިޔާ އެ ހޯދަނީ ކޮފީއެއް ބޭނުންވެގެންނޭ ހިތަށް އެރުމުންނެވެ. އަނީކް ޖީނާއަށް ބަލައިލީ ހައިރާންވިވަރުންނެވެ. ޖަވާބެއް ނުދީ އެފަދަ ބެލުމަކުން ޖީނާ އާ ދިމާލަށް ބަލަން ހުރުމުން ޖީނާއަށް އުނދަގޫވިއެވެ.\n" ކިހިނެއްވީ ތިބަލަނީ؟.. ކޮފީ ބޭނުމެއް ނޫންތަ؟" ޖީނާ އަހައިލިއެވެ.\n" ނޫން.. އެހެނެއް ނޫން.. ހަނދާންވޭތަ އަހަރެން މިގެއަށް އައި ފުރަތަމަ ދުވަހު ކޮފީއެއް ދޭށޭ ބުނުމުން ޖީނާ ބުނި ވާހަކަ.. ބުނީމެއްނު ކަމަކު ބޭނުންވިއްޔާ ގޮވާނީ ރާމިޔާއަށޭ... އެދުވަސްމަތިން ހަނދާންވީ.." އަނީކް ބުންޏެވެ. އެދުވަހު އަނީކާ މެދު ކަންތައް ކުރެވުނު ގޮތް ހަނދާންވެ ޖީނާ ދެރަވިއެވެ. އެދެވަހު އަނީކާ މެދު ދެކެވުނު ގޮތާއި މިއަދު އަނީކާ މެދު ޖީނާ ދެކޭގޮތް މުޅިން ތަފާތެވެ. މިހާރު ޖީނާ ދެކެނީ އަނީކް އެއީ ގާތް ރަހުމަތްތެރިއެއްގެ ގޮތުގައެވެ. ޖީނާގެ ހަރު ހިތް އަނީކަށް ޓަކައި މަޑުކަފަކޮޅަކަށްވީ ކޮންއިރަކު ކަމެއް ޚުދު ޖީނާއަކަށް ވެސް ނޭނގެއެވެ.\n" އަނީކް ދާންވީނު މޭޒު ކައިރީގައި އިށީންނަން.. އަހަރެން އެބަދަން ކޮފީއެއް ހަދައިގެން.." ޖީނާ ބުންޏެވެ. އަނީކް ވެސް ބޯ ޖަހައިލަމުން ގޮސް މޭޒުކައިރީގައި އިށީނެވެ. ބަދިގޭގައި ހަރަކާތްތެރިވަމުން ދިޔަ ޖީނާއާ ދިމާލަށް އަނީކް ބަލަން ހުރިއިރު ވިސްނެމުން ދިޔައީ ޖީނާއާ މެދުގައެވެ. ކުރިން އެކަކު އަނެކަކާ ވާހަކަ ދައްކަން ވެސް ބޭނުން ނުވާ ދެމީހުން މިހާރު ދެ އެކުވެރިންނަށް ވެއްޖެއެވެ. ކުރިން އަބަދު މޫނުމަތިން ރުޅިވެރިކަން ދައްކައިގެން ހުންނަ ޖީނާގެ ތުންފަތްމަތިން ހިނިތުންވުން ފެންނާން ފަށައިފިއެވެ. ރުޅި އައިސްފައި ހުންނައިރު އެ މޫނުމަތިން ނުފެންނަ ސާދާ ރިތިކަމެއް ހިނިތުންވުމުން ފެންނަކަށް އަނީކަށް ޤަބޫލުކުރެވުނެވެ. އެކި ޚިޔާލުތަކަށް ގެއްލިފައި އިން އަނީކަށް ހޭވެރިކަމެއްވީ ޖީނާ އޭނާގެ ކުރިމަތީގައި ކޮފީތަށި ބެހެއްޓުމުންނެވެ. އެއަށް ފަހު ޖީނާ ވެސް މޭޒުކައިރިން ގޮނޑިއެއް ދަމައިލުމަށް ފަހު އިށީނެވެ.\n" ތެންކްސް.. ވަރަށް މީރު ކޮފީ.." ކޮފީތަށިން ކޯވަރެއް ބޯލުމަށް ފަހު އަނީކް ބުންޏެވެ.\n" އަނީކް... އޭރު އަހަރެން އަނީކާ މެދު ކަންތައް ކުރެވުނީ އެހާ ރަނގަޅަކަށް ނޫން.. ސޮރީ ވަރަށް ބޮޑަށް.. މިހާރު އެނގިއްޖެ އަނީކް ތީ އަހަރެން ހީކުރި ފަދަ ގޯސް މީހެއް ނޫންކަން.. " ޖީނާ ބުންޏެވެ.\n" އެކަމާ އަޅާނުލާ... އެނގޭ އޭރު ޖީނާ އެ ގޮތަށް ކަންތައްކުރީ ތާޝާއާ ދޭތެރޭގައި ވިސްނާތީކަން... ތާޝާ އަސްލު ވަރަށް ނަސީބު ގަދަ ތިކަހަލަ ކަޒިންއެއް އަދި ގާތް ރަޙުމަތްތެރިއެއް ހުރީމަ.. " އަނީކް ބުންޏެވެ. ޖީނާ ހިނިތުންވެލިއެވެ. އެއަށް ފަހު ދެން އައީ ހިމޭން ކަމުގެ ވަގުތުކޮޅެކެވެ. ޖީނާއަށް އިރުއިރުކޮޅާ އަނީކާ ދިމާލަށް ބަލައިލެވެނީ ވާހަކައެއް އަހާލަން ބޭނުންވެފައި އިންވަރުންނެވެ. އެހެން ނަމަވެސް އަނީކް ހިތަށް އަރާފާނެ އެއްޗެއް ނޭނގޭތީ އަހާލާކަށް ނުކެރުނެވެ.\n" ވާހަކައެއް ބުނަން ބޭނުންވަނީތަ؟.." ޖީނާގެ ބެލުން ފާހަގަވެ އަނީކް އަހައިލިއެވެ. އެހާ ރަނގަޅަށް އަނީކަށް އެކަން ފާހަގަވުމުން ޖީނާ ލަދުގަތެވެ. އެކަން ޖީނާގެ މޫނުން އެނގިގެން ދިޔައީ އެމޫނަށް ވެރިވި ރަތްކަމުގެ ސަބަބުންނެވެ. އަނީކަށް މި މަންޒަރު ފެނި ހިނިއަންނަ ގޮތްވިއެވެ. އެހެނީ ޖީނާގެ ފަރާތުން އެފަދަ ކަމެއް އަނީކަށް ފެނުނު މީ ފުރަތަމަ ފަހަރެވެ.\n" އާނ.. އަހަރެން އަހާލަން އުޅުނީ.. އަދިވެސް... ތާޝާ ދެކެ.. މިބުނީ އަދިވެސް ދެރަވޭ ހެއްޔޭ؟" ލަދު ގަނެފައި އިންވަރުން ޖީނާ އަހަން ބޭނުންވިގޮތަށް އަހައެއް ނުލެވުނެވެ. އަމިއްލަ މޮޔަކަން ހިތަށް އަރައިފައި ޖީނާ އަމިއްލަ ނަފްސަށް ކުދިކިޔާލިއެވެ.\n" ހަހަ.. އެވަރުގެ ވާހަކައެއް އަހާލަން ނުކެރިގެންތަ އުޅުނީ..." އަނީކް ހެވިފައި އިނދެ ބުންޏެވެ. ޖީނާގެ މޫނަށް ވެރިވެފައިވީ ރަތްކަން ވީ އިތުރެވެ. އެމަންޒަރު ފެނި އަނީކަށް މަޖާވިއެވެ. އިތުރަށް ޖީނާ ލަދުގަންނަވާލަން ވެސް ބޭނުންވިއެވެ. އެހެން ނަމަވެސް ޖީނާގެ މިޒާޖު އެނގޭތީ އެ ޚިޔާލު ދޫކޮށްލިއެވެ.\n" ތެދަށް ބުނަންޏާ ތާޝާ އަހަންނަށް ލިބެން ނެތްކަން އެނގުމުން ވަރަށް ދެރަވި.. އެކަމަކު އެއީ އަހަރެން ޤަބޫލުކުރަން ޖެހޭ ހިތި ހަޤީގަތެއް.. އަހަރެން އެދުވަހު ބުނީމެއްނު ހާސިލް ކުރަން އުޅެގެން ނުލިބުނު އުފާ ޤުރުބާންވެގެން ލިބޭތޯ ބަލާނަމޭ.. މިހާރު އަހަރެންނަށް ޤަބޫލު ކުރެވިއްޖެ ތާޝާ ދެކެ ހަޤީޤީ ލޯބި ވަނީ ހަމައެކަނި ޒިދާންކަން... އަދި ތާޝާ ވެސް ލޯބިވަނީ ހަމައެކަނި ޒިދާން ދެކެކަން.. އޭނާގެ މާޒީ ހަނދާންނުވެ ހުރެ ވެސް ދެވަނަ ފަހަރަށް ތާޝާއަށް ޒިދާން ދެކެ ލޯބި އެ ވެވުނީ އެއީ ހަޤީޤީ ތެދުވެރި ލޯތްބަށް ވީމަ.. ތާޝާއަށް ޓަކައި އަހަރެން މިއަދު މިހިރީ ވަރަށް އުފަލުން.. ވެދާނެ އަހަރެންނަށް ތާޝާ ދެކެ ވެވުނީ ހަޤީޤީ ލޯބި ނޫންކަމަށް ވެސް.. މޭ ބީ އިޓް ވޯޒް އޭން އިންފަޓުއޭޝަން... އަހަރެން މިހާރު ތާޝާއާ މެދު ދެކެނީ ގާތް ރަޙުމަތްތެރިއެއް ގޮތަށް..." އަނީކް ބުންޏެވެ. އެ ވާހަކަތައް އަޑުއިވިފައި ޖީނާ ހިނިތުންވެލިއެވެ.\n" ތެންކްސް ޖީނާ..." އަނީކް ބުނެލިއެވެ. ޖީނާ އަނީކަށް ބަލައިލީ ހައިރާންވެފައެވެ.\n" އެއީ ކޮންކަމަކާ؟" ޖީނާ އަހައިލިއެވެ.\n" އަހަރެން އަނދިރީގެ ތެރެއިން އަލިކަމަށް ނެރެދިނީތީ.. އަހަރެންނަށް ހެޔޮ ގޮތް ވިސްނައިދިނީތީ.. އެރޭ ޖީނާ އަހަރެންނަށް ވިސްނައި ނުދިން ނަމަ މިއަދު އަހަރެން ހުރީހީ މުޅިން ތަފާތު ހާލަތެއްގަ ކަންނޭނގެ.. އަހަރެންގެ ހަޔާތް ބަދަލުވީ ޖީނާގެ ސަބަބުން... " އަނީކް ބުންޏެވެ.\n" އައިމް ހެޕީ ފޯރ ޔޫ... އަނީކް ތީ ވަރަށް އަސްލު ވަރަށް ރަނގަޅު އިންސާނެއް... " ޖީނާ ބުންޏެވެ.\nދެން އެދެމެދަށް ވެރިވެގެން ދިޔައީ ހިމޭންކަމުގެ ވަގުތުކޮޅެކެވެ. ބުނާނެ އެއްޗެއް ދެމީހުންނަށް ވެސް ނޭނގުނީއެވެ. ކޮފީ ތަށި ހުސްވުމުން ޖީނާ އިންތަނުން ތެދުވިއެވެ.\n" ދަނީތަ..؟" އަނީކް އަހައިލިއެވެ.\n" ނޫނޭ.. މިއަދު ރާމިޔާ ނާންނާނެ.. އެހެންވީމަ ހެނދުނު ސައިބޯން އެއްޗެއް ހަދަން ޖެހޭނެއްނު.." ތެދުވެގެން ދަމުން ޖީނާ ބުންޏެވެ.\n" އޭރުން ސްކޫލަށް ދާން ގަޑި ނުޖެހޭނެތަ.؟" އަނީކް އަހައިލިއެވެ.\n" ތާޝާގެ ކަންތައް ހަމައަކަށް އެޅެން ދެން ކުޑަ ޗުއްޓީއެއް ނަގައިފިން.. އެހެންވީމަ ދެ ހަފްތާ ވަރުވަންދެން ގޭގައި ހުންނާނީ.." ޖީނާ ބުންޏެވެ.\n" އެހެންތަ..؟؟ ކޯންޗެއް ސައިބޯން ހަދަނީ؟" އިންތަނުން ތެދުވެގެން ގޮސް ކޮފީ ހުސްކުރި ތަށި ޒިންކަށް ލަމުން އަނީކް އަހައިލިއެވެ.\n" އެގް ސޭންޑްވިޗާއި ޕޭން ކޭކްސް ހަދަން ކަމަށް.. ދެން މެންގޯ ޖޫސް.." ޖީނާ ކިޔައިދިނެވެ.\n" އަހަރެން ހެލްޕެ ވެދެންތަ.. ޕްލީޒް ނުބުނައްޗެ ނޫނެކޭ... ޕޭންކޭކްސް ހެދުމަކީ އަހަރެން ވަރަށް ކުރާހިތްވާ ކަމެއް... މެލޭގަ ބައެއް ދުވަސްދުވަހު މަންމައަށް ހެލްޕްވާން އަހަރެން ޕޭންކޭކްސް ހަދަން..." އަނީކް ބުންޏެވެ.\n" ޔަގީންތަ އެނގޭނެކަން؟" ސޭންޑްވިޗް ހަދަން ބޭނުންވާނެ ބައެއް ތަކެތި ފްރިޖުން ނަގަމުން ޖީނާ އަހައިލިއެވެ.\n" ޔަގީން.. އެއްފަހަރު ކައިފަ އަނެއްފަހަރު ކާހިތްވާނެކަން ޔަގީން.." އަނީކް ބުންޏެވެ.\n" އޯކޭ އެހެންވީއިރު..." ހީލަމުން ޖީނާ ބުންޏެވެ. އެކި ވާހަކަތަކުގައި ތިބެ އަނީކާއި ޖީނާ ވެގެން ވަރަށް ކުޑަހިނދުކޮޅެއްގެ ތެރޭގައި ހެނދުނުގެ ސައި ތައްޔާރުކޮށް ނިންމާލިއެވެ.\nލޯ ހުޅުވާލެވުމާ އެކު ފުންމައިގެން ތާޝާ ތެދުވިއެވެ. ރޭ އޭނާއަށް ނިދުނީ ވެސް ޒިދާނާ ވާހަކަ ދައްކަން އޮއްވައެވެ. ގައިމަތީގައި އޮތް ކުއިލްޓް އެއް ފަރާތަކަށް އެއްލައިލަމުން ތާޝާ އެނދުމަތިން ތެދުވެގެން ކުޑަދޮރާ ދިމާލަށް ދިޔައީ ދުވެފައި ކަހަލަ ގޮތަކަށެވެ. ފަރުދާ ކަހައިލާފައި ކުޑަދޮރު ހުޅުވާލުމަށް ފަހު ދެކޮޅު ހޯދާ ބަލައިލީ ޒިދާން ހުރިތޯއެވެ. ނަމަވެސް އެއްވެސް ދިމާލަކުން ޒިދާންގެ ހިލަމެއް ނުވިއެވެ. ތާޝާ މާޔޫސްވިއެވެ. އަބަދާއި އަބަދު ތާޝާއަށް އެދެވެނީ ޒިދާން ފެންނަފަށުގައި ހުރުމަށެވެ. ކުޑަދޮރު ލައްޕާލުމަށް ފަހު ތާޝާ ގޮސް އެނދުމަތީގައި އޮތް އޭނާގެ ފޯނު ނެގިއެވެ. މެސެޖެއް އައިސްފައި އޮތުމުން ހުޅުވައިލިއެވެ. ޒިދާންގެ މަސެޖެއްކަން އެނގުމުން މާޔޫސްވެފައިވާ މޫނުމަތިން އަނެއްކާ ވެސް އުފާވެރިކަން ފެނިގެން ދިޔައެވެ.\n" މޯނިންގް މައި ލަވް... މިދަނީ ގެއަށް ނިދާލަން... މިއަދު ޖެހޭ ޖޮބް އިންޓަވިއުއަކަށް ދާން ވެސް... ވިޝް މީ ލަކް.. އިރާދަކުރެއްވިއްޔާ މިރޭ ވެސް ޕްރިންސެސް ދެކިލުމަށް ގެކައިރިއަށް ދާނަން.. ވެއިޓް ފޯރ މީ.." ޒިދާންގެ މެސެޖް ކިޔައިފައި ހުރިހާ ދަތްތަކެއް ފެންނަ ވަރަށް ތާޝާ ހިނިތުންވެލިއެވެ.\n" ގުޑްލަކް! މިހާރުއްސުރެ ފެށިގެން އިންތިޒާރުގަ." މިހެން ލިޔެލުމަށް ފަހު ތާޝާ ޒިދާނަށް މެސެޖެއް ފޮނުވައިލިއެވެ. އެއަށް ފަހު އެނދުމަތީގައި ފޯނު ބޭއްވުމަށް ފަހު ތުވާލި ހިފައިގެން ގޮސް ފާޚާނާއަށް ވަނެވެ.\nޒައިނާއަށް ހޭލެވުނީ ހެނދުނު ހަތެއް ޖަހާ ބޮޑުވި ފަހުންނެވެ. ކައިރީގައި އޮތް މާޒް އަރާމު ނިންޖަކުން ނިދައިލައިފައި އޮތެވެ. ނިދިން ހޭނުލުވެމުގެ ސަބަބުން ފަތިސް ނަމާދު ދޫވެއްޖެކަން އެނގުމުން ޒައިނާ ދެރަވިއެވެ. އެހެންކަމުން އެންމެ ފުރަތަމަ ވެސް ފާޚާނާއަށް ވަދެ ފެން ވަރައިގެން ނިކުމެ ޒައިނާ ފަތިސް ނަމާދު ގަޟާ ކޮށްލިއެވެ. ޒިދާންގެ އިންތިޒާރުގައި ރޭގައި އެތައް އިރެއް ވަންދެން ޒައިނާ އިންތިޒާރުގައި އިނެވެ. އެތައް ފަހަރަކު ޒިދާންގެ ފޯނަށް ގުޅަން ވެސް ގުޅިއެވެ. ފުރަތަމަ ދެތިން ފަހަރު ގުޅިއިރު ކޯލް ވެއިޓިންގައި އިނުމުން ގުޅޭގޮތެއް ނުވިއެވެ. ދެން ގުޅިއިރު ފޯނު އޮންނަނީ ނިއްވައިލައިފައެވެ. ޒައިނާ އެހާ ކަންބޮޑުވީ ޒިދާން ކުރީގެ ދިރިއުޅުމަށް އެނބުރި ރުޖޫއަ ވެދާނެތީއެވެ. ފަތިސް ނަމާދުކޮށް ނިމުމާ އެކު ޒައިނާ އަވަސް ފިޔަވަޅުތަކެއް އަޅަމުން ގޮސް ޒިދާންގެ ކޮޓަރީގެ ދޮރު ހުޅުވައިލިއެވެ. އެނދުގައި ނިދާފައި އޮތް ޒިދާން ފެނުމުން ޒައިނާއަށް ހިތްހަމަޖެހުމުގެ ނޭވައެއް ލެވުނެވެ. ޒައިނާ ގަޑިއަށް ބަލައިލިއިރު އަށެއް ޖަހައިފިއެވެ. އަވަހަށް ބަދިގެއަށް ވަނީ ޒިދާން އިންޓަވިއުއަށް ދިއުމުގެ ކުރިން ހެނދުނުގެ ނާސްތާ ތައްޔާރު ކުރުމަށެވެ.\nމޭޒުމައްޗަށް ތަށިތައް އެރުވުމަށް ފަހު ޒައިނާ ގޮސް އޭނާގެ ކޮޓަރިއަށް ވަނެވެ. އޭރު މާޒް ހޭލައިގެން އޭނާގެ ޓެބްލެޓުން ނަރސަރީ ރައިމްސް ބަލަން އޮތެވެ. މާޒް ނަގައިގެން ފެންވަރުވާ ތައްޔާރުކޮށްލުމަށް ފަހު ގެންގޮސް މޭޒުކައިރީގައި ބައިންދާފައި ޒައިނާ ޒިދާންގެ ކޮޓަރިއަށް ވަނީ އިންޓަވިއުއަށް ދާ ގަޑި ޖެހޭތީ ޒިދާނަށް ގޮވުމަށެވެ. ޒިދާންގެ އެނދުގެ އަރިމަތީގައި އިށީންނަމުން ޒައިނާ ދެ ފަހަރަކު ޒިދާންގެ އަތުގައި ކޮށްޓައިލަމުން ގޮވައިލިއެވެ.\n" ކީކޭ ދޮންތާ..." ނިދިބަރުވެފައިވާ އަޑުން ޒިދާން ބުންޏެވެ. ލޯހުޅުވަން ބޭނުން ނުވީ ނިދި އައިސްފައި ހުރިވަރުންނެވެ. އަނެއްފަރާތަށް އެނބުރި މޫނުގައި ބާލިސް އަޅަން އުޅުނު ވަގުތު ޒައިނާ އެ ބާލިސް އަތުލިއެވެ.\n" ޒިދާން ތެދުވެބަލަ އަވަހަށް.. އެއޮށް އިންޓަވިއުއަށް ދާ ގަޑިޖެހެނީ.." ޒިދާންގެ ކޮނޑުގައި ހިފައިފައި ތަޅުވައިގަންނަމުން ޒައިނާ ބުންޏެވެ. އެހެންބުނުމާ އެކު ޒިދާން ތެދުވެއްޖެއެވެ. ތެދުވެ އެނދުގައި އިށީނުމަށް ފަހު ޗާޖަރަށް ޖަހައިފައި އޮތް ފޯނު ނަގާ ގަޑި ބަލައިލިއެވެ.\n" ދޮންތާ އަދި ނުވައެއް ވެސް ނުޖަހައެއްނު.. ދިހައެއް ޖަހާއިރަށޭ ދާން ޖެހެނީ..." ކަންނެތްވެފައި އަޑުން ޒިދާން ބުންޏެވެ. ފޯނަށް އައިސްފައި އޮތް ތާޝާގެ މެސެޖް ޒިދާނަށް ފެނުނީ އެވަގުތުއެވެ. އެ މެސެޖު ކިޔައިލުމާ އެކު ޒިދާނަށް ހިނިތުންވެވުނެވެ.\n" ސައިބޮއެގެން ފެންވަރައިގެން ދާއިރު ހުންނާނީ ގަޑިޖެހެން ކައިރިވެފަ.. އެހެން ނޫނަސް ދޮންތަ ވާހަކައެއް އަހައިލަން ބޭނުންވެފަ ހުރީމަ.." ޒައިނާ ބުންޏެވެ.\n" ރޭގަ ކިހާ އިރަކު ގެއަށް އައީ؟' ޒައިނާ ސުވާލުކޮށްލިއެވެ. ޒައިނާ ކުރި ސުވާލަށް ޖަވާބުދޭން ޒިދާން ފަސްޖެހުނެވެ. އެހެން ނަމަވެސް އެއްވެސް ކަމެއް ޒައިނާއަށް އޮޅުވައިލާކަށް ޒިދާން ބޭނުމެއްނުވިއެވެ.\n" ދޮންތާ.. ވެދިޔަ ކަންތަކަށް ފަހު އަހަރެން ބޭނުން އަހަރެންގެ ފަރާތުން ދެވެން އޮތް ހިމާޔަތެއް ތާޝާއަށް ދޭން... އެހެންވެ އަހަރެން ރޭގައި ހުރީ އެގޭ ކައިރީގައި... އެމީހެއްގެ ފަރާތުން ދެން ތާޝާއަށް ގެއްލުމެއް ލިބިއްޖެ ނަމަ އަހަރެންނަށް އަމިއްލަ ނަފްސަށް މައާފެއް ނުކުރެވޭނެ.. ދެވަނަ ފަހަރަށް ތާޝާއާ ދުރުގާވުމަށް އަހަރެންގެ ހިތް ނޭދޭ... " ޒިދާން ކިޔައިދިނެވެ. ޒައިނާއަށް ބުނާނެ އެއްޗެއް ނޭނގުނެވެ. އޭނާގެ ކޮއްކޮ ތާޝާދެކެ ލޯބި އެވަނީ މީހަކު މީހަކު ދެކެ ލޯބިވާނެ އެންމެ ބޮޑަށެވެ.\n" ކޮއްކޮއަށް އުޅެވޭނެތަ ތިހެން... ތާޝާއާއި ކޮއްކޮއަށް އެކީގައި އުޅެވެން އޮތީ ވަރަށް ގިނަ ހުރަސްތަކެއް ކަޑައްތުކޮށްގެން.. " ޒައިނާ ބުންޏެވެ.\n" ތާޝާ އަހަރެންނާއެކު ހުރިއްޔާ ތި ހުރަސްތައް ކަޑައްތުކުރުމަކީ އަހަރެންނަށް ވަރަށް ފަސޭހަކަމެއް.." ޒިދާން ބުންޏެވެ. ޒައިނާ ހިނިތުންވެލަމުން ޒިދާންގެ ބޮލުގައި ފިރުމައިލިއެވެ.\n" ރާއިފް ކިހިނެއް މިހާރު.. ކޮންއިރަކު ދޫކޮށްލަނީ.." ޒިދާން އަހައިލިއެވެ.\n" އަލްހަމްދުލިﷲ މިއަދު ރާއިފް ގެއަށް ދޫކޮށްލާނެ ވާހަކަ ބުނި.. " ޒައިނާ ޖަވާބުދިނެވެ. ރާއިފްގެ ހާލު ރަނގަޅުވެ ގެއަށް އެނބުރި އަންނަން އުޅޭތީ ޒިދާން އުފާކުރިއެވެ. އެހެން ނަމަވެސް ހިތުގައި ނުތަނަވަސްކަމެއް ވެސް ވިއެވެ.\nދާނިޔާލްއާއި އަންސޫދާ އެއްގެއެއްގެ ތެރޭގައި އުޅެމުން ދިޔަ ނަމަވެސް ދެ ބީރައްޓެހިން ފަދައެވެ. އެ ދެމެދުގައި ފާރެއް ލެވިފައިވާ ކަހަލައެވެ. އެކަކު ވެސް ގޮތް ދޫކުރާކަށް ބޭނުމެއް ނުވިއެވެ. ދެމީހުން ނިދަނީ ވެސް ދެ ކޮޓަރިއެއްގައެވެ. އަންސޫދާގެ ފޯނު އަދިވެސް އޮތީ ދާނިޔާލްގެ އަތުގައެވެ. އެ ފޯނު އަންސޫދާ އަތަށް ދޭން ދާނިޔާލް ބޭނުން ނުވަނީއެވެ. ދީފި ނަމަ ދާނިޔާލް ބޭނުންވާގޮތަށް ކަންތައް ނުވެދާނެތީއެވެ. އަންފޫޒާ ތާޝާއާ ބެހޭގޮތުން ފޮނުވައިފައި އޮތް މެސެޖް ދާނިޔާލްއަށް ފެނުނެވެ. އެހެން ނަމަވެސް އޭނާ އެކަމާ މާބޮޑު އަޅައިލުމެއް ހުރިހެނެއް ހިޔެއް ނުވިއެވެ.\nދާނިޔާލް ކައިރީގައި ފޯނު ދޭށޭ ބުނާކަށް އަންސޫދާ ވެސް ބޭނުމެއް ނޫނެވެ. އަމިއްލައަކަށް ފޯނެއް ގަންނާކަށް ވެސް ބޭނުމެއް ނޫނެވެ. އޭނާ އިންތިޒާރު ކުރަމުން ދިޔައީ ދާނިޔާލް އޭނާ ކައިރީގައި މައާފަށް އެދި އެ ފޯނު އަނބުރާ އޭނާ އަތަށް ދޭނެ އިރަކަށެވެ.\nސޯފާގައި ވާހަކަ ފޮތެއް ހިފައިގެން އަންސޫދާ އިންއިރު ދާނިޔާލް މޭޒު ކައިރީގައި ލެޕްޓޮޕް ހިފައިގެން މަސައްކަތެއް ކުރަން އިނެވެ. ފޯނަށް މެސެޖެއް އައި އަޑު އިވިފައި ދާނިޔާލް ފޯނު ނަގައި ބަލައިލިއެވެ. އައިސްފައި އޮތީ ވީޑިއޯ މެސެޖެކެވެ. އެވީޑިއޯ ބަލާ ނިމުނުއިރު ދާނިޔާލް ރުޅިއައިސްގެން ފަޅައިގެންދާން ކައިރިވެއްޖެއެވެ. އައި ރުޅިއާ އެކު ފޯނު ތަށިމުށިގަނޑު މައްޗަށް ޖެހިއެވެ. އެއާ އެކު ފޯނުގެ އެކި އެތިކޮޅުތައް އެކި ދިމާލަށް ބުރައިގެން ދިޔައެވެ.


Breaking news: Ananthara Resortun bidheysee aku Covid19 ah positive vejje | Hathaavees\nއަނަންތަރާ ރިސޯޓުން ކޮވިޑް19 އަށް ބިދޭސީއަކު ޕޮޒިޓިވް ވެއްޖެ\nއަނަންތަރާ -- ފޮޓޯ / އަގޯޑާ\nއަނަންތަރާ ރިސޯޓުން ކޮވިޑް19 އަށް ބިދޭސީއަކު ޕޮޒިޓިވް ވެއްޖެކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ ޕޮޒިޓިވްވި މީހާއާ ކޮންޓެކްޓު ޓްރޭސްވި 11 މީހަކު އައިސޮލޭޝަންގައި ބަހައްޓާފައިވާ ކަމަށެވެ. އަދި އިތުރު މައުލޫމާތުތައް ފަހުން ހިއްސާ ކުރަމުން ގެންދާނެ ކަމަށް އެޗްޕީއޭ އިން ބުންޏެވެ. ޕޮޒިޓިވްވި ބިދޭސީ މީހާއަކީ އަނަންތަރާގައި މަސައްކަތް ކުރާ ބިދޭސީ މުވައްޒަފެއް ކަމެއް ނުވަތަ އޭނާއަކީ ފަތުރުވެރިއެއް ކަމެއް އަދި ނޭނގެއެވެ.\nSample taken fromaforeign national from Ananthara Dhigu has tested POSITIVE for #COVID19.\nWe have identified 11 individuals through contact tracing for isolation and have set monitoring mechanisms in place.\n— HPA Maldives (@HPA_MV) March 13, 2020\nމިއީ ރާއްޖެއިން މި ބަލި ފެނުނު 9ވަނަ މީހާއެވެ. މިހާތަނަށް މި ބަލި ފެނިފައިވަނީ ރާއްޖޭގެ އެކިއެކި ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންގެ ގައިންނާއި އަދި ރާއްޖެއަށް ޗުއްޓީ ހޭދަ ކުރުމަށް އައިސްފައި ތިބި ފަތުރުވެރިންގެ ގައިންނެވެ. އެންމެ ގިނައިން މީހުން ޕޮޒިޓިވް ވެފައިވަނީ ކުރެއްދޫ އައިލެންޑު ރިސޯޓުންނެވެ. އަދި ސޭންޑީޒް ބަތަލާއިން މި ބައްޔަށް ދެ މީހަކު ޕޮޒިޓިވް ވެފައިވާއިރު އެ ދެ މީހުންނަކީ ރާއްޖެއަށް ޗުއްޓީ ހޭދަ ކުރުމަށް އައިސްފައިވާ ދެ ފަތުރުވެރިންނެވެ. ދެން މި ބައްޔަށް ޕޮޒިޓިވް ވެފައިވަނީ ކުރަމަތި ރިސޯޓުގެ ދެ ބިދޭސީންނެވެ.\nރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ކޮވިޑް19 ގެ މައުލޫމާތުތައް ދިނުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވީ މިހާތަނަށް 98 މީހެއްގެ ސާމްޕަލް ނެގިފައިވާއިރު 81 ކޭސްއެއް ނެގެޓިވް ވެފައިވާ ކަމަށެވެ. އަދި އިތުރަށް ދެ ކޭސްގެ ނަތީޖާ ނުލިބޭ ކަމަށާއި ޕޮޒިޓިވްވި މީހުންނާއި ކޮންޓެކްޓް ޓްރޭސްވި 243 މީހަކާއި ކޮންޓެކްޓް ޓްރޭސް ކުރެވިފައިވާ ކަމަށް މަބްރޫކް ވިދާޅުވިއެވެ.\nކޮވިޑް19 ރާއްޖެއިންވެސް ފެނިފައިވުމާއި ގުޅިގެން ރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު މިއަދު ވަނީ އިއުލާން ކޮށްފައެވެ. އެކަން އިއުލާން ކުރެއްވީ ކޮވިޑް19 އާއި ގުޅޭ އެންމެ ފަހުގެ މައުލޫމާތު ހިއްސާ ކުރެއްވުމަށް ބޭއްވި ނޫސްވެރިންގެ ބައްދަލުވުމުގައި، ހެލްތް މިނިސްޓަރު އަބްދުﷲ އަމީންއެވެ.\nPrevious6އަހަރުގެ ފިރިހެން ކުއްޖަކަށް އަނިޔާކުރި ޑޮކްޓަރަކު ހައްޔަރުކޮށްފި\nNext މުއްދަތު އިތުރުކުރާއިރު މެޑިކަލް ރިޕޯޓާ ނުލާ ވިސާދޫކުރާނެ: އިމިގްރޭޝަން


SunOnline: Feature: Gaumee Award aa eku Chippe ah aa hiyvareh!\nގައުމީ އެވޯޑާއެކު ޗިއްޕެއަށް އާ ހިތްވަރެއް!\nއައިމިނަތު ލުބާ 08 Aug 2018, 11:00\nވިޒްއަލް އާޓްސްގެ ދާއިރާ އިން، ފިލްމު ޑައިރެކްޓް ކުރުމުގެ ދާއިރާ އިން ހިތްވަރު ދިނުމުގެ ގައުމީ އިނާމް އަލީ ޝިފާއު އަށް އަރުވަނީ---\nވިޒްއަލް އާޓްސްގެ ދާއިރާއިން، "ފިލްމު ޑައިރެކްޓް ކުރުމުގެ ދާއިރާއިން ހިތްވަރު ދިނުމުގެ ގައުމީ އިނާމް" މިއަހަރު ލިބުނު އަލީ ޝިފާއު (ޗިއްޕެ) ފިލްމީ ދާއިރާއަށް ޝައުގުވެރިވީ އޭނާގެ އުމުރުން ވަރަށް ކުޑައިރުއެވެ.\nއެންމެ ކުޑައިރުން ފެށިގެން ވެސް ކުރާ ކޮންމެ ކަމެއް ފަރުވާތެރިކޮށް ކުރަމުން އައި ޗިއްޕެއަކީ މިއަދު ރާއްޖޭގައި ފާހަގަކޮށްލެވޭ ފެންވަރުގެ ކާމިޔާބު ޑައިރެކްޓަރެކެވެ.\n"އަބަދުވެސް ގޭތެރޭ ކެމެރާކޮށް އުޅެން. ބޭބެއަކީ ވެސް ކެމެރާމަން އެއް. ރަހުމަތްތެރިންނާ އެއްކޮށް އުޅޭއިރު އޭރުވެސް ދެއްކޭނީ ފިލްމެއް ހަދާ ވާހަކަ،" ޗިއްޕެ ބުންޏެވެ.\nޗިއްޕެ ޝޫޓިން އެއްގެ މަސައްކަތް ކުރަނީ--- ފޮޓޯ/ ފޭސްބުކް\nޗިއްޕެ ވަނީ، އޭނާ ސްކޫލް ދައުރު ނިންމައި ވަޒީފާއަކަށް ނުކުތް އިރުގެ ހަނދާންތަކާއި 1994 ހިސާބުގައި ފިލްމީ ދާއިރާއަށް ވަދެވުނު ގޮތް ސަންއާ ހިއްސާކޮށްފައެވެ.\n"އެއްދުވަހު މޫމިން ބުނެފި ހިނގާބަލާށޭ ފިލްމެއް ހަދަން. ދެން އަހަރެމެން ވާހަކަ ދައްކައިގެން ނިންމީ އަމިއްލައަށް ކެމެރާއެއް ގަނެގެން ކެމެރާ ކުރަން. ކެމެރާއެއް ވެސް ގަތިން. އެކަމަކު އެ ގަތްއިރު ނޭނގެ ކެމެރާ ކުރަން ވެސް. އެ ފަހަރު މޫމިން ސްކްރިޕްޓެއް ވެސް ހެދި،" ޗިއްޕެ ބުންޏެވެ.\nއޭރު ހެދި ސްކްރިޓް ތަންކޮޅެއް އުނދަގޫކަމުން ޗިއްޕެމެން ޓީމުން އެ ބޭއްވީއެވެ. ނަމަވެސް ދެން ހެދި ސްކްރިޕްޓް ވެސް މޫމިން ފުއާދު ލިޔުމަށްފަހު ފިލްމު ހެދުމުގެ އަމަލީ މަސައްކަތް ފެށުނެވެ.\nޗިއްޕެ އިނާމް އާ ހަވާލުވަނީ---\n"ހޭލާ"ގެ ނަމުގައި އެންމެ ފުރަތަމަ ފީޗާ ފިލްމު އުފެއްދި ކަމަށާއި ފިލްމު ޝޫޓްކުރުމަށްފަހު އެޑިޓިން މަރުހަލާއަށް ދިޔައެވެ. ނަމަވެސް އޭރު އެ ޓީމަށް އެޑިޓްކުރާނެ ގޮތެއް ނޭނގުނެވެ. ގިނަ ކަންތައްތަކެއް ދަސްކުރުމަށްފަހު މީހުންގެ ލަފައާއެކު ސޮފްޓްވެއާއެއް އަޅައިގެން "ހޭލާ" އެޑިޓްކުރިއެވެ.\n"ހުރިހާ މަސައްކަތެއް ނިންމާފައި ފިލްމު އެޅުވިން. އެކަމަކު ގިނަ މީހުންނަކަށް ނޭނގޭ ފިލްމު އެޅުވި ކަމެއްވެސް. ރަނގަޅަކަށް މާކެޓް ވެސް ނުކުރެވުނު 500 އެއްހާ މީހުން މި ފިލްމު އޮލިމްޕަހުން ބެލީވެސް،" އަލީ ޝިފާއު ސަން އަށް ދިން ޚާއްސަ އިންޓަވިއުގައި ބުންޏެވެ.\nޗިއްޕެ ބުނީ "ހޭލާ"ގެ މަސައްކަތަށް ފަހު އެއްކޮށްހެން ފިލްމީ ދާއިރާގެ މަސައްކަތް މަޑުޖެހުނު ކަމަށާއި އެފަހަރު ގައުމީ ފިލްމު އެވޯޑްގައި ފިލްމުތައް ބައިވެރިކުރުމުގެ ފުރުސަތު ހުޅުވާލުމުން "ހޭލާ" ބައިވެރިކުރި ކަމަށެވެ. އަދި އެ ފިލްމަށް އެވޯޑެއް ވެސް ލިބުނު ކަމަށް އޭނާ ބުންޏެވެ.\nދިން ވޭނުގެ ހިތާމައިގެ ޕޯސްޓަރެއް--\n"ދެން މިހިސާބުން މީހުންނަށް އެނގެން ފެށީ ދެ މީހެއް އެބައުޅޭކަން. އެ ހިސާބުން ދިމާވީ މޮގާއާ. ދެން އެ ހިސާބުން ނިންމީ މި މަސައްކަތް ޕްރޮފެޝަނަލްކޮށް ކުރަން. އޭރު އެންމެން އެއްކޮށް މަސައްކަތްކޮށްގެން މޮގާ އުފެއްދި ތަނެއް ޑާކްރެއިން އެންޓަޓެއިންމަންޓް އަކީ،" ޗިއްޕެ ބުންޏެވެ.\nޑާކްރެއިން އެންމެ ފުރަތަމަ އުފެދުނުއިރު ކުރި މަސައްކަތަކީ ދިވެހި ޑްރާމާ ސިލްސިލާ އުފެއްދުމުގެ މަސައްކަތެވެ. އެ ގޮތުން އެ ސްޓޫޑިއޯ އިން ވަނީ ހަތްވަރަކަށް ޑްރާމާގައި މަސައްކަތްކޮށްފައެވެ.\nޑްރާމާތަކުން ކުޑަކޮށް އެކަހެރިވެ ޑާކްރެއިންގެ ފުރަތަމަ ފިލްމުގެ މަސައްކަތް ފެށުނެވެ. އެއީ މޫމިން ފުއާދު ލިޔެ ޑައިރެކްޓްކުރި "ހެޕީ ބާރތް ޑޭ" އެވެ. އެ ފިލްމުގެ ގިނަ ޓެކްނިކަލް މަސައްކަތްކުރީ ޗިއްޕެ އެވެ.\n"ފުރަތަމަ ފިލްމުވީ ވަރަށް ބޮޑު ފްލޮޕަކަށް. އޭރު މީހުން ބުނޭ މީހުން ނުދަންނަ މީހުންނާ އެކީ ފިލްމު ހަދާތީ އޭ ފްލޮޕްވަނީ. އެއީ ހޭލާގެ އެކްސްޕީރިއެންސް. އެކަމަކު އެ ހެޕީ ބާރްތް ޑޭ މިހެދީ ނިއުމާ އާއި ޔޫއްޕެ ލައްވައި،"\n"އެ ހިސާބުން އެނގުނީ މީހުންނެއް ނޫންކަން މައްސަލައަކީ. އަހަރެމެން ގެންނަން ބޭނުންވާ އެތި އޯޑިއަންސް އެވަގުތު ރެޑީއެއް ނޫން،" ޗިއްޕެ ބުންޏެވެ.\nކުރު ފިލްމުގެ ބައިން ގިނަ އެވޯޑްތަކެއް ހާސިލްކުރި އަލީ ޝިފާއު --- ފޮޓޯ: ޔޫތް މިނިސްޓްރީ\nއުފެއްދި ދެ ފިލްމުގެ ނާކާމިޔާބީއަށް ފަހު ޑާކްރެއިންގެ މިސްރާބް މުޅިން ބަދަލުވިއެވެ. ބެލުންތެރިން ބަލައިގަންނަ ޝައުގުވެރިވާ ފިލްމެއްގެ މަސައްކަތުގެ މަޝްވަރާތައް ފެށުނެވެ. އެ މަޝްވަރާތަކުގެ ނިމުން އައީ "ދިން ވޭނުގެ ހިތާމައިގައި"ގެ ވާހަކަ ފެށުނު ހިސާބުންނެވެ. އެ ފިލްމަކީ ބެލުންތެރިން ބޭނުންވާ ހުރިހާ ރަހަތަކެއް އެކުލަވާލައިގެން އުފެއްދި ކާމިޔާބު ފިލްމެކެވެ. އަދި އެ ފިލްމަކީ ޑާކްރެއިންގެ ހަޔާތުގައި ވެސް އެންމެ ބޮޑު ކާމިޔާބީއެއް ލިބުނު ފިލްމެވެ.\nއެ ފިލްމަށްފަހު "ޒަހަރު" އުފެއްދި ނަމަވެސް އެ ފިލްމުވީ ކުރީ ދެ ފިލްމާ އެއްގޮތަށް ފްލޮޕްވި ފިލްމަކަށެވެ. އެ ފިލްމުގެ ނާކާމިޔާބީ އަށްފަހު އިތުރު ހިތްވަރެއް ލައިގެން ރާއްޖޭހެ ފުރަތަމަ 3D ފިލްމު ފަތިސްހަނދުވަރު އުފެއްދި އެވެ. އެ ފިލްމާ މެދު ޗިއްޕެ ފަހުރުވެރިވެއެވެ. ފިލްމުގެ މަސައްކަތާ މެދު ވަރަށް ހިތްހަމަޖެހުނެވެ.\nޑާކްރެއިން އިން މީގެ ކުރިން ގެނެސްދީފައިވާ ފިލްމެއްގެ ޝޫޓިންގެ ތެރެއިން---\n"ފަތިސް ހަނދުވަރު"ގެ މަސައްކަތަށްފަހު "ހުޅުދާން" އަދި "މިކޮއި ބައްޕަ"ގެ މަސައްކަތް ކުރިއެވެ. ނަމަވެސް އެ ދެ ފިލްމަކީ ޗިއްޕެ ޑައިރެކްޓްކުރި ފިލްމެއް ނޫނެވެ.\nއެ ދެ ފިލްމުގެ މަސައްކަތަށްފަހު ޗިއްޕެގެ ފިލްމީ ދާއިރާ މުޅިން އަލިވިއެވެ. އަޑިގަޑަކަށްފަހު އުސްގަނޑެއް އަންނާނޭ ބުނާ އަޑު އަހަމެވެ. ޗިއްޕެއާއި ޗިއްޕެގެ ޓީމަށް ވެސްވީ މިކަހަލަ ގޮތެކެވެ.\n"އެންމެ ފަހު ވިންދާ ޖެހެންދެން" އިން ފެށިގެން "ވަކިން ލޯބިން" އާ ދެމެދު ތައްޔާރުކުރި ފިލްމުތަށް ވެގެންދިޔައީ ޗިއްޕެގެ ފިލްމީ ހަޔާތް އިތުރު ހަރުފަތަކަށް ގެންދިޔަ ފިލްމުތަކަކަށެވެ.\nމިއަދު އަލީ ޝިފާއު އަކީ ރާއްޖޭގެ އެންމެން ދަންނަ ކާމިޔާބު ޑައިރެކްޓަރެކެވެ. ފުރަތަމަ މަސައްކަތް ނާކާމިޔާބު ވިނަމަވެސް ހިތްވަރާ އެކީ ކުރިއަށް ދިޔުމަށް މަސައްކަތްކުރާ ކޮންމެ މީހަކަށް ކާމިޔާބުވާނެ ކަން ޗިއްޕެގެ ވާހަކަތަކުން ހާމަވެގެންދެއެވެ.\n"މީ ލޯތްބަކީ" ގެ ލީޑު ރޯލުން ފެނިގެންދާނެ އައްޒަ އަދި ޖުމައްޔިލް ފިލްމުގެ ޕޯސްޓަރެއްގައި---\nގިނަ ކަންތައްތަކެއް މިދާއިރާގައި އަލަށްކޮށް ގިނަ ކަންތައްތަކެއް ތަޖުރިބާ ވެސް ޗިއްޕެ ކުރިއެވެ.\n"މީ ލޯތްބަކީ" އަކީ އެ ޓީމުން އުފެއްދި އެންމެ ބޮޑު ފިލްމެވެ. އެ ފިލްމަކީ 54 ތަރިންނާ އެކީ މަސައްކަތް ކުރި ފިލްމެކެވެ. ޑާކްރެއިންގެ އެންމެ ކާމިޔާބު އެއް ފިލްމުވެސްމެއެވެ. ތަފާތު ޖޯންރާ އަކަށް ގެނެސްދިން ފިލްމެއް ވެސްމެއެވެ.\n"ޑާކްރެއިންގެ ޓީމާ އެކީ މަސައްކަތްކުރުމަކީ ވަރަށް ބޮޑު ހިތްހަމަޖެހުމެއް،"\nހުއްޓުމެއްނެތި ފިލްމުތަކުގެ މަސައްކަތް ކުރަމުން އަންނަ ޗިއްޕެ ސަން އަށް ބުނީ ގައުމީ އެވޯޑަށް ނަން ހުށަހެޅީ ޕްރޮޑިއުސަރު މުހައްމަދު އަލީ (މޮގާ) ކަމަށެވެ.\nގައުމީ އެވޯޑް ލިބުނު ވަގުތު ކުރެވުނު އިހްސާސްތަކަކީ ކޮބައިތޯ ސަން އިން ސުވާލުކުރުމަށް ޗިއްޕެ ބުނީ ރާއްޖޭގައި ދެވޭ އެންމެ ޝަރަފުވެރި އިނާމް ރައީސް ޔާމީންގެ އަތްޕުޅުން ލިބުމަކީ ލިބުނު ވަރަށް ބޮޑު ޝަރަފެއް ކަމަށެވެ.\n"ފިލްމީ ދާއިރާގައި އަޅުގަނޑުގެ ނަމަށް އެބައިން ޖުމްލަ 18 އެވޯޑް ލިބިފައި. ގައުމީ އިނާމު ލިބުނީމަ ވަރަށް ބޮޑު ހިތްވަރެއް ލިބުނު. އެ އެވޯޑު ލިބުމަކީ އުންމީދެއް،"\nފިލްމީ ދާއިރާއަށް ނުކުންނަން ބޭނުންވާ ކުދިންނަށް ދޭން ބޭނުންވާ މެސެޖަކީ ކޮބައިތޯ ސުވާލުކުރުމުން ޗިއްޕެ ބުނީ ހިތްވަރާ އެކީ ކަންތައްތަކާ ކުރިމަތިލައިގެން މަސައްކަތްކޮށްފި ނަމަ ކޮންމެ ކަމެއްވެސް ކާމިޔާބު ވާނެ ކަމަށެވެ.\n"ޝައުގުވެރިކަން އުފެދިގެން ހިތްވަރާއެކީ މަސައްކަތް ކުރަންޖެހޭ. މި ކަމަކީ ވަރަށް ބުރަ މަސައްކަތެއް. ވަގުތަށް ސަމާލުކަން ދޭންވާނެ،" ޗިއްޕެ ބުންޏެވެ.\nޗިއްޕެ ބުނީ މި ދާއިރާއިން ކުރިމަތިވާ އެންމެ ބޮޑު ގޮންޖެހުމަކީ ރާއްޖޭގައި ސްޓޫޑިއޯއެއް ނުހުރުން ކަމަށެވެ.\n"ޝޫޓްކުރަން ދާން މިޖެހެނީ އެކި ގޭތަކަށް. އެ ގޭގައި އުޅޭ މީހުންނަށް ފަސޭހަ ގަޑިއެއްގައި ޝޫޓް ކުރަން ޖެހޭނީ. އަސްލު މިކަމަށް ވަރަށް ޓައިމްދޭ،" އަށް ވަނަ ފިލްމު އެވޯޑް ހަފްލާގައި އެންމެ މޮޅު ޑައިރެކްޓަރުގެ މަގާމް ކާމިޔާބު ކުރި ޗިއްޕެ ބުންޏެވެ.\nފިލްމުގެ ޕޯސްޓަރެއް--- ފޮޓޯ/ ފޭސްބުކް\nސަތާރަ އަހަރުވީ ދިގު ކެރިއަރު ޗިއްޕެ ފެށީ މާ ކާމިޔާބުކޮށެއް ނޫނެވެ. ނަމަވެސް މިއަދު އޭނާއަކީ ރާއްޖޭގެ އެންމެން ދަންނަ ފާހަގަކޮށްލެވޭ މޮޅު ޑައިރެކްޓަރެކެވެ. ހިތްވަރާ އަޒުމަކީ ކާމިޔާބީގެ ތަޅުދަނޑިއެވެ. ގައުމީ އެވޯޑާ އެކު ފަސްޖެހުމެއް ނެތި ކުރިއަށްދާން ޗިއްޕެ ހުރީ އާ އަޒުމަކާ އެކީ އަތުކުރި އޮޅާލައިގެންނެވެ.


STO Supermarthah 28 aharu: miadhu haassa!\nއެސްޓީއޯ ސުޕަމާޓަށް 28 އަހަރު: މިއަދު ހާއްސަ!\nއެސްޓީއޯ ވިޔަފާރީގެ އެއްބައި ހިއްސާކުރާ ސުޕަމާކެޓް- ފޮޓޯ: އަހުމަދު އަޔާޒު | އަވަސް\nއެސްޓީއޯ ޕީޕަލްސް ޗޮއިސް ސުޕަމާކެޓު ހުޅުވީ ނަވާތަ ސަތޭކަ ނުވަދިޔަ އެއް ވަނަ އަހަރު އެވެ. އޭރު އެ ފިހާރައަކީ ރާއްޖޭގައި ހުރި އެންމެ ބޮޑު އެއް ވިޔަފާރީގެ އިތުރުން އެންމެ ގިނަ މުދާ އެއް ތަނަކުން ލިބެން ހުންނަ ވެސް ތަނެވެ. އެ ދުވަހުން ފެށިގެން މިއަދާ ހަމަ އަށް ވެސް ސުޕަމާކެޓު ވެފައިވަނީ ދިވެހިން ފުރަތަމަ "ޗޮއިސް" އަށެވެ. މި އަދަކީ އެސްޓީއޯ ސުޕަމާކެޓުގެ ވިޔަފާރި އަށް 28 ވަނަ އަހަރު ފުރުނު ދުވަހެވެ. މި ދުވަސް ފާހަގަ ކުރުމުގެ ގޮތުން ގިނަ ހަރަކާތް ތަކެއް ސުޕަމާކެޓުގައި ވަނީ ފަށާފަ އެވެ.\nސުޕަމާކެޓުގެ އަހަރީ ދުވަހުގެ މުނާސަބަތުގައި މިއަދު ވިޔަފާރި ކުރާ ކޮންމެ 28 ވަނަ ކަސްޓަމަރަކަށް ހާއްސަ ހަދިޔާ ޕެކެއް ލިބޭނެ އެވެ. އަދި މިއަދު ހަވީރު ކުޑަކުދިންނަށް ހާއްސަކޮށް "ރޮބޯ މޭން" އާއެކު ހާއްސަ ހަރަކާތް ތަކެއް ސުޕަމާކެޓުގައި އޮންނާނެއެވެ.\nއެސްޓީއޯ ސުޕަމާޓަށް 2016 ވަނަ އަހަރު ވަނީ ބޮޑު ބަދަލެއް ގެނެސް ޖާގަ ބޮޑުކޮށްފަ އެވެ. ކުރިން އެސްޓީއޯ ޓްރޭޑް ސެންޓަރުގެ ތެރޭގައި ކުރި ކެފޭ ނަގައި ޖާގަ ބޮޑުކޮށްލުމަށްފަހު ގިނަ އަދަދެއްގެ އާ މުދާ ވިއްކަން ފަށާފައިވެ އެވެ. އަދި އެފަހަރު ކުރި މަރާމާތުގެ ސަބަބުން އާއިލާއެއްކޮށް ގޮސް ވިޔަފާރި ކޮށްލެވޭނެ ފުރިހަމަ މާހައުލެއް މިހާރު އެތަނުގައި ގާއިމް ކުރެވިފައިވެ އެވެ.\nރާއްޖޭގެ އެންމެ ބޮޑު ވިޔަފާރި އެސްޓީއޯ އިން ހިންގާ ސުޕަމާކެޓުގައި ރާއްޖޭގެ މާކެޓުގައި ލިބެން ހުރި ގިނަ ޕްރޮޑަކްޓް ތަކެއް އަގު ހެޔޮކޮށް ލިބެން ހުރެ އެވެ. އަދި އެސްޓީއޯ އިން ހާއްސަ ބާވަތްތައް އެތެރެކޮށްގެން ވެސް ވިއްކަމުން ގެންދެ އެވެ.\nގައުމީ ޝިޕިން ކުންފުނި އިފުތިތާހުކޮށް، ވިޔަފާރި ފަށައިފި\nއެމްއެސްއެސްގެ ބޯޓު އަންނާނީ ރާއްޖެއަށް ކާޑު ހިފައިގެން: އެސްޓީއޯ\nފުޑްކޯޓްތަކުގެ ކުލި މާފުކޮށްދީފި


MMA ge governor ge mahsala eh fuluhun thahugeegu kuranee\nއެމްއެމްއޭ ގަވަރުނަރުގެ މައްސަލައެއް ފުލުހުން ތަހުގީގު ކުރަނީ\nމާލެ 30، ޖެނުއަރީ 2019: އެލައިޑުގެ ސްޕެޝަލް އިވެންޓުގައި އެމްއެމްއޭގެ ގަވަރުނަރު އަހުމަދު ނަސީރު: އިވެންޓްގައި ނަސީރު ވާހަކަފުޅު ދެއްކެވި -- ފޮޓޯ: އަހުމަދު ޝުރާއު| އަވަސް\nމޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ގަވަނަރު އަހުމަދު ނަސީރު ގާނޫނީ މައްސޫލިއްޔަތު އަދާ ކުރުމަށް ހުރަސް އެޅިކަމަށް ތުހުމަތު ކުރެވޭ މައްސަލައެއް މޯލްޑިވްސް ޕޮލިސް ސާވިސް އިން ތަހުގީގު ކުރަން ފަށައިފި އެވެ.\nފުލުހުންގެ ތަރުޖަމާނު ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު "އަވަސް"އަށް ވިދާޅުވީ ގަވަރުނަރާ ގުޅޭ ޝަކުވާއެއް ފުލުހަށް ހުށަހެޅިފައިވާ ކަމަށާއި އެ މައްސަލަ މިހާރު ތަހުގީގު ކުރަމުން އަންނަ ކަމަށެވެ. ނަމަވެސް ތަހުގީގު ކުރިޔަށް ދާތީ އެ މައްސަލާގެ އިތުރު ތަފްސީލެއް މިވަގުތު ހާމަ ނުކުރެވޭނެ ކަމަށް އިޒްމިއާ ވިދާޅުވި އެވެ.\nއެމްއެމްޕީއާރްސީގެ މައްސަލާގައި މިއަދު އަޝްރަފް އާއި ނަސީރުގެ އިތުރުން ފައިނޭންޝިއަލް އިންޓެލިޖަންސް ޔުނިޓުގެ ކުރީގެ ވެރިއަކަށް ހުންނެވި އާތިފް ޝަކޫރު ވެސް މިއަދު މަޖިލިހަށް ހާޒިރު ކުރާނެ އެވެ. އެއީ އޭސީސީ އިން ނެރުނު އެ ރިޕޯޓުގައި އެމްއެމްއޭއާ ބެހޭ ގޮތުން ހާމަވީ ކަންކަމާ ގުޅޭ މައުލޫމާތު އޮޅުން ފިލުވުމަށެވެ.\nމޯލްޑިވްސް ޕޮލިސް ސާވިސް އެމްއެމްޕީއާރްސީ އެމްއެމްއޭ\nމަޖިލީހަށް ހާޒިރުވާން ނީޒާާ އަމިއްލައަށް އެދިއްޖެ


މަޖަލަކަށް ދޮގުހެދުން – Ilm\nއަލް ޢައްލާމާ ޢުޘައިމީން ރަޙިމަހުﷲ އާއި ސުވާލުވެވުނެވެ. ބައެއް މީހުން އެކުވެރިންނާއި ވާހަކަ ދެއްކުމުގައި މަޖާކޮށް އެމީހުން ހެއްވާލުމުގެ ގޮތުން، ދައްކަމުންދާ ވާހަކައިގެ ތެރެއަށް ދޮގު ވައްދައެވެ. މިއީ ދީނުގައި ޙަރާމް ކަމެއްތޯއެވެ؟\nޖަވާބުގައި ވިދާޅުވިއެވެ. “އާދޭހެވެ. މިއީ ދީނުގައި ޙަރާމް ވެގެންވާ ކަމެކެވެ. ސަބަބަކީ ދޮގުހެދުމަކީ އެއާ ދުރުވެގަންނަންޖެހޭ ޙަރާމް ކަމެކެވެ. މާތް ނަބިއްޔާ ﷺ ޙަދީޘް ކުރައްވާފައިވެއެވެ.\nމާނައީ: “ތިޔަބައިމީހުން ތެދު ބުނާހުށިކަމެވެ. ހަމަކަށަވަރުން ތެދުވެރިކަން މަގުދައްކަނީ ހެޔޮ ކަންތައްތަކަށެވެ. އަދި ހެޔޮ ކަންތައްތައް މަގުދައްކަނީ ސުވަރުގެއަށެވެ. ﷲގެ ޙަޟްރަތުގައި ތެދުވެރިއެއްކަމުގައި ލިޔެވެންދެން ތެދުބުނުމާއި ތެދުވެރިކަންމަތީގައި އަޅާ ދެމިހުރެއެވެ. ދޮގު ނެހެދުމަށް ތިޔަބައިމީހުން ސަމާލުވާށެވެ. ފަހެ ހަމަކަށަވަރުން ދޮގުވެރިކަން މަގުދައްކަނީ ނުބައިކަމަށެވެ. އަދި ނުބައިކަންތައްތައް މަގުދައްކަނީ ނަރަކައަށެވެ. ﷲގެ ޙަޟްރަތުގައި ދޮގުވެރިއެއްކަމުގައި ލިޔެވެންދެން ދޮގުހެދުމާއި ދޮގުވެރިކަންމަތީގައި އަޅާ ދެމިހުރެއެވެ.”\nމާނައީ: “ވާހަކަދައްކާއިރު މީހުން ހެއްވާލުމަށްޓަކައި ދޮގު ހަދާމީހާއަށް ހަލާކު ހުއްޓެވެ. އެމީހަކަށް ހަލާކު ހުއްޓެވެ. އަދި އެމީހަކަށް ހަލާކު ހުއްޓެވެ.”\nއެހެންކަމުން ދޮގުހެދުމާމެދު ސަމާލުވުން ހުއްޓެވެ. އެއީ މީހުން ހެއްވާލުމަށްޓަކައި ކަމުގައި ވިޔަސް، މަޖަލަކަށް ވިޔަސް ނުވަތަ އެނޫން ގޮތަކަށް ކަމުގައިވިޔަސްމެއެވެ.\nތެދުބުނުމަށް އާދަވެފައިވާ މީހެއްނަމަ އެމީހަކު އެތެރެފުށުންނާއި ބޭރުފުށުންވެސް ވާހުށީ ތެދުވެރިޔަކަށެވެ. “ﷲގެ ޙަޟްރަތުގައި ތެދުވެރިއެއްކަމުގައި ލިޔެވެންދެން ތެދުބުނުމާއި ތެދުވެރިކަންމަތީގައި އަޅާ ދެމިހުރެއެވެ.” މިފަދައިން ޙަދީޘް ކުރައްވާފައިވަނީ އެހެންކަމުންނެވެ. ތެދުބުނުމުގެ ނަތީޖާއާއި ދޮގުހެދުމުގެ ނަތީޖާ އަހަރެމެންގެ ތެރެއިން އެކަކަށްވެސް ވަންހަނާ ވެގެން ނުވެއެވެ.”


MRM Ufehdhiyas PPM heenaru vegeneh nudhaane: Ghassan\nކުރީގެ ރައީސް މައުމޫން އަބްދުލްގައްޔޫމް އިސްވެ ހުންނަވައި އެމްއާރުއެމްގެ ނަމުގައި ސިޔާސީ ޕާޓީއެއް އުފެއްދެވި ނަމަވެސް އޭގެ ސަބަބުން ޕީޕީއެމަށް އެއްވެސް ހީނަރުކަމެއް އައިސް ގެއްލުން ނުވާނެ ކަމަށް އެމަނިކުފާނުގެ ދަރިކަލުން، ޕީޕީއެމްގެ ނައިބު ރައީސް މުހައްމަދު ޣައްސާން މައުމޫން މިރޭ ވިދާޅުވެއްޖެ އެވެ. -- ޕީޕީއެމަކީ ވެސް ރައީސް މައުމޫން އިސްވެ އުފެއްދެވި އަދި ރައީސްކަން ކުރެއްވި ޕާޓީއެކެވެ.\nޗެނަލް 13 އިގެ ޕްރޮގްރާމެއްގައި ވާހަކަފުޅު ދައްކަވަމުން ޣައްސާން މިރޭ ވިދާޅުވީ އޭނާގެ ބައްޕާފުޅު މައުމޫން އިސްވެ ހުންނަވާ އެމްއާރުއެމްގެ ނަމުގައި ސިޔާސީ ޕާޓީއެއް އުފެއްދި ނަމަވެސް އޭނާ މަސައްކަތް ކުރައްވާނީ ރައީސް އަބްދުﷲ ޔާމީންގެ އަރިހުގައި ޕީޕީއެމްގައި ކަމަށެވެ. އަދި ވިދާޅުވީ އެމްއާރުއެމް އުފެއްދުމަކީ ޕީޕީއެމަށް އެއްވެސް ހީނަރު ކަމެއް އަންނާނެ ކަމެއް ނޫން ކަމަށެވެ.\nއަދި ރައީސް ޔާމީނަށް ތައުރީފު ކުރައްވައި ޣައްސާން ވިދާޅުވީ "ރައީސް ޔާމީނަކީ އާދަޔާ ހިލާފު ބޭފުޅެއް" ކަމަށާއި އެމަނިކުފާނުގެ ސަރުކާރުގައި ތަރައްގީގެ މަޝްރޫއުތައް ހިންގެވި ހަލުވި މިނުގައި ދެން ވެރިކަމަށް ވަޑައިގަންނަވާ ބޭފުޅުންނަށް އެކަން ކުރެވިދާނެ ކަމަށް ވިސްނުމަކީ ވެސް އެ ބޭފުޅުންނާ މެދު ކުރެވޭ ބޭއިންސާފެއް ކަމަށެވެ. އެހެން ކަމުން ސިޔާސީ ކުރިމަގު އޮތީ ރައީސް ޔާމީނާ އެކުގައި ކަމަށް އޭނާ ވިދާޅުވި އެވެ.\nޣައްސާން ވިދާޅުވި ގޮތުގައި އޭނާ އަދިވެސް އެދިވަޑައިގަންނަވަނީ ބައްޕާފުޅު މައުމޫނާއި އާއިލާގެ އެހެން ބޭފުޅުން ވެސް އެކުގައި މަސައްކަތް ކުރެއްވުމަށެވެ. އެ ގޮތުން އޭނާ ހުންނެވީ އާއިލާގެ ދެ ފަރާތުގައި ޖެހިފައިވާ މައްސަލަތަކުގައި ދެ ފަރާތާއެކު ވެސް ވާހަކަ ދެކެވޭ މީހެއްގެ ގޮތުގައި ކަމަށް ވެސް ވިދާޅުވި އެވެ.\n"އަޅުގަނޑު ރައީސް ޔާމީންގެ އަރިހުގައި މި ހުރީ އާއިލާގެ ދެ ފަރާތާވެސް ވާހަކަ ދެކެވޭ މީހެއްގެ ހައިސިއްޔަތުން. މައްސަލަތައް ހައްލުކޮށް އާއިލާގެ އެންމެން އެއްކޮށް ކުރިއަށް ގެންދިއުމަކީ އަޅުގަނޑުގެ ވަރަށް ބޮޑު އެދުމެއް." ޣައްސާން ވިދާޅުވި އެވެ.\nއޭނާ ވިދާޅުވީ ޕީޕީއެމަކީ ވަކި މީހެއްގެ މައްޗަށް ބިނާވެފައިވާ ޕާޓީއެއް ނޫން ކަން ރައްޔިތުންނަށް މިހާރު ޔަގީންވެފައި ވާނެ ކަމަށާއި ވަކި ބޭފުޅަކު ޕީޕީއެމްގައި ނެތް ނަމަވެސް ސިޔާސީ މައިދާނުގައި ޕީޕީއެމްގެ ކުރިމަގު އަލި ކަމަށެވެ.\nރައީސް އަބްދުﷲ ޔާމީން ޕީޕީއެމް ރައީސް މައުމޫން އަބްދުލްގައްޔޫމް + އިދިކޮޅު ފަރާތްތައް ޣައްސާން މައުމޫން އެމްއާރުއެމް